**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Απριλίου, ημέρα Παρασκευή και ώρα 12.20΄, στην Αίθουσα Γερουσίας,συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Αντιπροέδρου αυτής, κυρίας Εύης Καρακώστα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Τροποποιήσεις διατάξεων της δασικής νομοθεσίας και άλλες διατάξεις». (3η συνεδρίαση).

Στη συνεδρίαση παρέστησαν ο κ. Σωκράτης Φάμελλος, Αναπληρωτής Υπουργός Περιβάλλοντος και Ενέργειας, ο κ. Δημήτριος Παπαγγελόπουλος, Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων, καθώς και αρμόδιοι υπηρεσιακοί παράγοντες.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Αυλωνίτου Ελένη, Γκαρά Αναστασία, Σταματάκη Ελένη, Δρίτσας Θεόδωρος, Ζεϊμπέκ Χουσεΐν, Θεοφύλακτος Γιάννης, Ιγγλέζη Κατερίνα, Καματερός Ηλίας, Ρίζος Δημήτριος, Καρακώστα Εύη, Γεννιά Γεωργία, Γεωργοπούλου- Σαλτάρη Έφη, Δέδες Γιάννης, Θελερίτη Μαρία, Ουρσουζίδης Γιώργος, Καϊσάς Γιώργος, Ριζούλης Ανδρέας, Σέλτσας Κωνσταντίνος, Σηφάκης Γιάννης, Κωστοπαναγιώτου Ηλίας Σπαρτινός Κώστας, Συρμαλένιος Νίκος, Κυρίτσης Γιώργος, Τριανταφυλλίδης Αλέξανδρος, Βλάχος Γιώργος, Αραμπατζή Φωτεινή, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Γερμενής Γεώργιος, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Κωνσταντόπουλος Δημήτριος, Κατσώτης Χρήστος, Μανωλάκου Διαμάντω, Στεργίου Κώστας, Καμμένος Δημήτριος, Λαζαρίδης Γεώργιος, Αμυράς Γεώργιος και Γεωργιάδης Μάριος.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Τροποποιήσεις διατάξεων της δασικής νομοθεσίας και άλλες διατάξεις».

Έχουν έρθει τρεις Υπουργικές Τροπολογίες. Δεν είναι όλοι οι Υπουργοί παρόντες αυτή τη στιγμή. Είναι εδώ μόνο ο κ. Παπαγγελόπουλος και θεωρώ ότι πρέπει να προηγηθεί και να τον απαλλάξουμε των διαδικασιών. Με την τοποθέτησή του, θα στηρίξει την τροπολογία που φέρνει το Υπουργείο Δικαιοσύνης, Διαφάνειας και Ανθρωπίνων Δικαιωμάτων.

Κύριε Παπαγγελόπουλε, έχετε το λόγο.

ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων): Ευχαριστώ κυρία Πρόεδρε.

Θα είμαι πάρα πολύ σύντομος. Με την προτεινόμενη τροπολογία, η φράση του άρθρου 3, του ν. 4448 του 2017 «έως και την 13η Απριλίου 2017», αντικαθίσταται με τη φράση «έως και τη 30η Ιουνίου 2017». Αυτό, αφορά την προθεσμία υποβολής ηλεκτρονικού Πόθεν Έσχες, του οποίου, η Κυβέρνηση είναι υποχρεωμένη, να παρατείνει την προθεσμία. Γιατί, το Συμβούλιο Επικρατείας, στο οποίο εκκρεμούν και εδώ δεν ξέρω, εάν πρέπει να το πω, αλλά θα το πω ότι το Συμβούλιο Επικρατείας, πρέπει να επιταχύνει μερικές φορές, γιατί είναι τροχοπέδη σε πολλά πράγματα.

Ήδη από το Δεκέμβριο και ελπίζω ότι δε θα χρειαστεί να δοθεί άλλη παράταση και θα ολοκληρωθεί η διαδικασία της ηλεκτρονικής υποβολής του πόθεν έσχες. Σας ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ και εγώ. Θέλετε να πάμε σε ψηφοφορία; Υπάρχει αντίρρηση επί της αρχής; Υπάρχει τοποθέτηση του κ. Κατσαφάδου, παρακαλώ έχετε το λόγο.

ΚΩΝΣΤΑΝΤΙΝΟΣ ΚΑΤΣΑΦΑΔΟΣ: Ναι, κυρία Πρόεδρε, είναι συνήθης η τακτική της Κυβέρνησης, σε κάθε νομοσχέδιο να φέρνει σωρεία τροπολογιών είτε αυτές πιέζονται από το χρόνο είτε αυτές δεν πιέζονται από το χρόνο. Εμείς επιφυλασσόμαστε, είναι εκπρόθεσμες και είμαστε και σίγουροι ότι εκτός από αυτές τις τρεις τροπολογίες τις οποίες φέρατε σήμερα στην Επιτροπή, την Δευτέρα και την Τρίτη που θα υπάρχει η συζήτηση του νομοσχεδίου στην Ολομέλεια, θα έρθουν και άλλες, οπότε συνολικά θα σας απαντήσουμε τότε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ. Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Καταρχήν δεν έχουμε αντίρρηση με την τροπολογία. Όσον αφορά τις τρεις τροπολογίες που έχουν έρθει -και για τις δυο εξ αυτών δεν υπάρχουν εδώ οι Υπουργοί για να τις υποστηρίξουν- δε θα έχουμε μάλλον αντίρρηση. Κρατάμε όμως επιφύλαξη για την Ολομέλεια, παρόλα αυτά σημειώνουμε και εμείς ότι αυτή η πρακτική με τις τροπολογίες πρέπει να σταματήσει.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Ιγγλέζη.

ΑΙΚΑΤΕΡΙΝΗ ΙΓΓΛΕΖΗ (Εισηγήτρια του ΣΥ.ΡΙΖ.Α.): Εμείς είμαστε σύμφωνοι με την τροπολογία αυτή, καταλαβαίνουμε την αναγκαιότητα αυτής της παράτασης και την υπερψηφίζουμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Κυρία Πρόεδρε, νομίζω ότι ο Υπουργός-το είχαμε κάνει συζήτηση και την προηγούμενη φορά- πρέπει να πει ακριβώς στο Σώμα, ποιος έχει προσφύγει στο Συμβούλιο της Επικρατείας, για ποιο θέμα, έτσι ώστε να γνωρίζει και ο κόσμος ότι αυτό δεν είναι κάτι στο οποίο εμείς δεν θέλουμε να βγει το πόθεν έσχες, το Κοινοβούλιο, αλλά υπάρχουν κάποιες προσφυγές από συγκεκριμένη μερίδα ανθρώπων, η οποία έχει προσφύγει στη Δικαιοσύνη, ώστε να μη βγει το πόθεν έσχες. Νομίζω, κύριε Υπουργέ, ότι θα πρέπει να το ξανά πείτε σήμερα αυτό, γιατί έχει μια αξία, καθώς μας ακούν πολίτες και πρέπει να καταλάβουν.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Παρακαλώ, κύριε Υπουργέ, έχετε το λόγο.

ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων): Το είχα πει και την προηγούμενη φορά, οι προσφυγές αφορούν την Ένωση Δικαστών, η μια προσφυγή είναι της Ενώσεως Δικαστών και Εισαγγελέων, δεν αναφέρομαι σε αυτό λόγω της προηγούμενης ιδιότητάς μου, διότι δεν θέλω να στραφούν εναντίον τους. Εγώ προσωπικά τις θεωρώ απαράδεκτες, αλλά δεν θέλω να αναφερθώ σ' αυτό, γιατί ξέρετε την προηγούμενη ιδιότητά μου και δεν θέλω να έρθω για άλλη μια φορά σε αντιπαράθεση, διότι οι αιτιάσεις δεν ανταποκρίνονται στην πραγματικότητα.

Πάντα υποβάλαμε πόθεν έσχες, εγώ υποβάλω από την πρώτη στιγμή, με τον νόμο 2381/1985, επειδή είμαι λίγο παλιός. Το άλλο είναι οι καναλάρχες, εγώ με μεγάλο σεβασμό στη δικαιοσύνη, αν και συνήθως σέβομαι ότι με πείθει, δεν σέβομαι a priori τα πάντα ό,τι με πείθει σέβομαι, τα υπόλοιπα απλώς με δεσμεύουν. Είμαστε υποχρεωμένοι και δεν είναι, τουλάχιστον η τροπολογία αυτή, δεν αφορά μια πρακτική της Κυβέρνησης, είναι εκ των πραγμάτων αναγκασμένη να δοθεί η παράταση. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου – Χρυσή Αυγή): Για την τροπολογία του κ. Υπουργού, δηλώνουμε «παρόν», αλλά και χθες το είχαμε αναφέρει κ. Υπουργέ και είχαμε κάνει και ερώτηση σχετική, για το εάν θα έρθουν τροπολογίες, την είχε κάνει προηγούμενος κάποιος άλλος Αγορητής από άλλο κόμμα, δεν είχατε απαντήσει στην ερώτηση εάν θα κατατεθούν τροπολογίες και δυστυχώς, βλέπουμε ότι τείνει να γίνει πάγια τακτική αυτό. Βλέπουμε ότι μέχρι την Δευτέρα που θα έρθει στην Ολομέλεια, φανταζόμαστε την πληθώρα των τροπολογιών, το καταγγέλλουμε αυτό για άλλη μια φορά, θα πρέπει πλέον να μην συμβαίνει και θα πρέπει να ακολουθήσετε και μια τακτική που προβλέπεται από τον Κανονισμό της Βουλής. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Ευχαριστώ κυρία Πρόεδρε. Εγώ όπως έχω πει, στο «ΠΟΤΑΜΙ» είμαστε εξαιρετικά επιφυλακτικοί με άσχετες τροπολογίες, με σχέδια νόμου καμίας συνάφειας. Τώρα δηλαδή, μια τροπολογία για τον Οργανισμό Εγγύων Βελτιώσεων για προσλήψεις, μία για το πόθεν έσχες στα δασικά, προφανώς κάτι δεν πάει καλά λοιπόν με τον τρόπο νομοθέτησης. Εμείς είμαστε αρνητικοί σε άσχετες τροπολογίες, επιφυλασσόμεθα για την Ολομέλεια για τη ψήφο μας.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Δεν βλέπω κάποιος άλλος εισηγητής να θέλει να μιλήσει επ’ αυτού. Άρα, περνάμε στην ψηφοφορία. Αν καλά κατάλαβα από τις τοποθετήσεις, ο ΣΥΡΙΖΑ είπε «ναι», οι ΑΝΕΛ είπαν «ναι» και οι υπόλοιποι επιφυλάσσονται για την Ολομέλεια.

Τώρα θα ψηφίσουμε επί της αρχής το νομοσχέδιο.

Ερωτώ την κυρία Ιγγλέζη από το ΣΥΡΙΖΑ.

ΑΙΚΑΤΕΡΙΝΗ ΙΓΓΛΕΖΗ (Εισηγήτρια του ΣΥΡΙΖΑ): «Ναι».

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ο κ. Κατσιφάδος από τη Νέα Δημοκρατία που αντικαθιστά τον κ. Σκρέκα.

KΩΝΣΤΑΝΤΙΝΟΣ ΚΑΤΣΑΦΑΔΟΣ: Επιφυλασσόμεθα κυρία Πρόεδρε επί της αρχής και θα το συζητήσουμε στην Ολομέλεια.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ. Ο κ. Αρβανιτίδης από τη Δημοκρατική Συμπαράταξη ΠΑΣΟΚ – ΔΗΜΑΡ.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Επιφυλασσόμεθα για την Ολομέλεια.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ(Ειδικός Αγορητής του Λαϊκού Συνδέσμου ΧΡΥΣΗ ΑΥΓΗ): Όχι, καταψηφίζουμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ. Ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των ΑΝΕΛ): Είμαστε υπέρ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ(Ειδική Αγορήτρια του ΚΚΕ): Καταψηφίζουμε επί της αρχής.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ο κ. Αμυράς.

ΓΕΩΡΓΙΟΣ ΑΜΥΡΑΣ( Ειδικός Αγορητής του «Ποταμιού»): Επιφύλαξη κυρία Πρόεδρε για την Ολομέλεια.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συνεπώς, το σχέδιο νόμου του Υπουργείου Περιβάλλοντος «Τροποποιήσεις διατάξεων της δασικής νομοθεσίας και άλλες διατάξεις» γίνεται δεκτό επί της αρχής, κατά πλειοψηφία.

Να προχωρήσουμε τώρα στη συζήτηση επί των άρθρων. Θέλει ο Υπουργός το λόγο για μερικές νομοτεχνικές βελτιώσεις.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος):Κύριοι συνάδελφοι, είναι δύο οι νομοτεχνικές βελτιώσεις. Στο πρώτο άρθρο εκεί που αναφερόμαστε στην περίπτωση των επεμβάσεων σε εκτάσεις μικρότερες των 4 στρεμμάτων, λέμε ότι το ποσό της δαπάνης αναδάσωσης κατατίθεται υπέρ του Πράσινου Ταμείου στον ειδικό φορέα δασών και διατίθεται αποκλειστικά για σκοπούς αναδάσωσης και δάσωσης. Αυτό θα προσθέσουμε ουσιαστικά.

Στο άρθρο 7 όπου λίγο από τους φορείς προέκυψε ένα ζήτημα συζήτησης για τα νυκτερινά των υπαλλήλων εννοώ, είχαμε βάλει ως σκοπό των δραστηριοτήτων αυτών την εξυπηρέτηση της δασοπροστασίας που εκτελείται. Προσθέτουμε λοιπόν, για να είμαστε ασφαλείς μήπως είναι και άλλες δράσεις σχετικές για την εξυπηρέτηση της δασοπροστασίας και οποιωνδήποτε ειδικών προγραμμάτων αυτής που εκτελούνται. Δηλαδή, όλα τα ζητήματα των δράσεων δασών, επειδή αναφέρθηκαν και από τους φορείς να μην έχει ένα νυκτερινό για κάποιο άλλο σκοπό. Μιλάμε για νυκτερινά, δεν μιλάμε όμως για υπερωρίες, είμαι ξεκάθαρος σε αυτό. Μιλάμε για τα νυκτερινά να είναι επιλέξιμα και να πληρώνονται από τον Επίτροπο, να μην κολλάνε σε κάποια τυπική συζήτηση. Ευχαριστώ πολύ.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ):Ζητήσαμε και κάτι άλλο, την τελευταία παράγραφο. Οι δαπάνες για τους προαναφερόμενους σκοπούς να είναι από 1/1/2015. Ήδη τους τα οφείλετε ως Δημόσιο, τα έχουν δουλέψει.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος):Νομίζω ότι το διευκρίνισα αυτό, νυχτερινά του 2015 δεν οφείλονται. Εδώ η ρύθμιση είναι για τα νυχτερινά και μπαίνει και όριο που αφορά τα νυχτερινά για σκοπούς δασικής νομοθεσίας. Οι υπερωρίες οι οποίες οφείλονται, δεν οφείλονται λόγω ελλείματος θεσμικού πλαισίου. Υπάρχει συγκεκριμένο διοικητικό πλαίσιο και υποχρέωση συγκεκριμένης λογιστικής αναφοράς που πρέπει να κάνουν αποκεντρωμένες προς το πράσινο ταμείο για να πληρωθούν. Υπάρχουν οι πόροι, υπάρχει η πολιτική βούληση, υπάρχει η νομοθεσία και πρέπει να λειτουργήσουν διοικητικά κάποιοι μηχανισμοί. Δεν οφείλονται από δική μας υπαιτιότητα. Μπορούν να πληρωθούν χωρίς καμμία νομοθετική ρύθμιση.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Θα ήθελα να σας πω ότι ο κ. Κωνσταντόπουλος, θέλει να φύγει, θα μας καταθέσει υπόμνημα, το οποίο θα μοιραστεί.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Κυρία Πρόεδρε, σας ευχαριστώ πολύ, αλλά λόγω μιας ανειλημμένης υποχρέωσης, θα ήθελα να καταθέσω μερικές παρατηρήσεις.

 ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Δεκτό, θα τις δώσετε στο Προεδρείο και θα διανεμηθούν, όπως επίσης θα διανεμηθούν και όσα είπε ο κ. Υπουργός προηγουμένως. Το λόγο έχει η κυρία Ιγγλέζη.

ΑΙΚΑΤΕΡΙΝΗ ΙΓΓΛΕΖΗ (Εισηγήτρια του ΣΥΡΙΖΑ): Σας ευχαριστώ, κυρία Πρόεδρε.

Κυρίες και κύριοι συνάδελφοι, συζητάμε σήμερα αναλυτικότερα της κατ’ άρθρο προβλέψεις του νομοσχεδίου του Υπουργείου Περιβάλλοντος και Ενέργειας και μάλιστα, μετά την ακρόαση των φορέων που αναδείχθηκε συγκεκριμένη προβληματική.

Το συγκεκριμένο σχέδιο νόμου δεν αποτελεί μια συνολικότερη αναθεώρηση της δασικής νομοθεσίας, ούτε επιχειρεί την αποκατάσταση της νομιμότητας και την ανατροπή του «δασοκτόνου» νόμου, του 4280/2014, ενός νόμου που κληρονομήσαμε την συγκυβέρνηση Ν.Δ. - ΠΑ.ΣΟ.Κ. και δεν θα σταματήσω να διακηρύττω, ότι είναι «ταφόπλακα» για τα δάση μας. Μια «ταφόπλακα», όμως, που για να αρθεί απαιτεί συγκεκριμένα βήματα, τα οποία είμαι βέβαιη ότι θα έχουμε τον αναγκαίο πολιτικό χρόνο για να κάνουμε.

Ο κ. Σκρέκας, αν θέλει μπορεί να ανατρέξει και στις τοποθετήσεις μου, στη συζήτηση του άλλου «δασοκτόνου» νόμου, του 4315/2014. Θα διαβάσει εκεί πέρα από τη συνολικότερη κρητική, άλλα και τις απόψεις μου για την επίλυση των θεμάτων για τα οποία συζητάμε σήμερα.

Κυρίες και κύριοι συνάδελφοι, από τότε αναδεικνύαμε τα προβλήματα και προτείναμε λύσεις, οι οποίες έρχονται σήμερα προς ψήφιση, τότε, όμως, κωφεύατε και σήμερα αντιπολιτεύεστε. Τι μας έχουν δείξει μέχρι σήμερα οι αναρτημένοι χάρτες;

Μας έχουν δείξει ότι μια έκταση της έκτασης του 3% επί του συνόλου του χάρτη, παλαιότερα ήταν δάσος και σήμερα έχει άλλη μορφή, κυρίως αγροτική. Η πληροφορία αυτή είναι σαφής από τις αναρτήσεις των χαρτών της Περιφέρειας και αυτή είναι μια πραγματικότητα, που δεν μπορούμε να αγνοήσουμε και το γνωρίζετε και εσείς πολύ καλά, γιατί θέλουμε όσοι καλλιεργούν τη γη, να συνεχίσουν να το κάνει και επιτέλους νόμιμα, γιατί λόγω των πολιτικών της ΚΑΠ και των τελευταίων δεκαετιών η καλλιεργούμε έκταση της χώρας μας έχει μειωθεί, με σαφείς επιπτώσεις στα παραγόμενα προϊόντα και στην εξαγωγική μας δύναμη, γιατί θεωρούμε ότι πρωτογενής παραγωγή πρέπει να ενισχυθεί και για να γίνει αυτό, δεν πρέπει οι αγρότες να είναι σε ομηρία σχετικά με τη νομιμότητα των εκμεταλλεύσεων τους, ούτε και σε αγωνία για τις ενισχύσεις που λαμβάνουν.

Το συγκεκριμένο νομοσχέδιο, λοιπόν, περιλαμβάνει τροποποιήσεις δασικής νομοθεσίας, απαραίτητες για την απρόσκοπτη συνέχιση του έργου της κατάρτισης των δασικών χαρτών.

Ανέφερα και χθες στην εισήγησή μου, ότι πρόκειται για ένα ρεαλιστικό νομοσχέδιο που λύνει προβλήματα, που έχουν ανακύψει από την ανάρτηση των δασικών χαρτών και επηρεάζουν κατά κύριο λόγο τον πρωτογενή τομέα.

Σε συνέχεια, λοιπόν, όσων ανέφερα, θα αναφερθώ στις προβλέψεις κατ’ άρθρο, δεν θα ακολουθήσω, όμως, τη σειρά των άρθρων, όπως είναι το νομοσχέδιο, αλλά τη νοηματική συνέχεια τους.

Ξεκινώ, λοιπόν, από το άρθρο 2 που αφορά τις γεωργικές εκμεταλλεύσεις εκτάσεων δασικού χαρακτήρα και ιδίως αυτών που εκχερσώθηκαν προ του 1975.

Η παρέμβαση που γίνεται δεν αφορά σε παρούσες εκχερσώσεις, αλλά βελτιώνει τη διαδικασία για τις δασικές εκτάσεις που εκχερσώθηκαν για γεωργική χρήση, πριν τεθεί σε ισχύ το Σύνταγμα του 1975 και διατηρούν τη χρήση αυτή μέχρι σήμερα.

Δίδεται η δυνατότητα στους καλλιεργητές, εφόσον δεν επιθυμούν την εξαγορά των εκτάσεων, να προχωρήσουν μόνο στη χρήση των εκτάσεων αυτών μέσα από τη διαδικασία της έγκρισης – επέμβασης, σύμφωνα με τη δασική νομοθεσία. Με τον τρόπο αυτό, μπορούν να συνεχίσω την καλλιέργεια της έκτασης, χωρίς να επιβαρύνονται με την καταβολή του τιμήματος που ορίζεται για την εξαγορά, καταβάλλοντας μόνο το αντάλλαγμα χρήσης.

Η ρύθμιση αυτή είναι αναγκαία, γιατί παρέχει τη δυνατότητα συνέχισης καλλιέργειες και σε όσους δεν επιθυμούν να αποκτήσουν τίτλο κτήσης, αλλά αποσκοπούν μόνο στη χρήση της γης.

Με την τροποποίηση της παρ. 8 μειώνεται το τίμημα εξαγοράς και ισούται πλέον με το ένα τέταρτο της αντικειμενικής αξίας. Αυτή η ρύθμιση είναι αναγκαία, γιατί υπήρχε ένας παραλογισμός, δηλαδή, οι άνθρωποι που είχαν εκχερσώσει πριν το 1975 και κάτω από διαφορετικές ιστορικές συνθήκες έρχονταν να πληρώσουν περισσότερα από ότι αυτοί που ξεχέρσωσαν μετά την εφαρμογή του συντάγματος του 1975 και μετά. Με αυτόν τον τρόπο αποκαθίσταται αυτός ο παραλογισμός.

Συνεχίζω με το άρθρο 4, που αφορά τις γεωργικές εκμεταλλεύσεις εκτάσεων δασικού χαρακτήρα που εκχερσώθηκαν μεταξύ 1975 και 2007. Σε αυτό το άρθρο αντικαθίσταται η διάταξη του άρθρου 47β του νόμου 998 / 1979, όπως ισχύει, που αφορά τις εκτάσεις που εκχερσώθηκαν για γεωργική εκμετάλλευση μετά το 1975 και έως το 2007 χωρίς άδεια από τη δασική υπηρεσία και διατηρούν τη χρήση αυτή μέχρι σήμερα. Να επισημάνω ότι στις διατάξεις του άρθρου αυτού, αν και οι ενδιαφερόμενοι είναι πολλοί, δεν έχει υπαχθεί κανείς ως σήμερα και αυτό, γιατί, η υφιστάμενη νομοθεσία είναι ανεφάρμοστη.

Με τις προβλέψεις που προτείνονται οι διατάξεις γίνονται εφαρμόσιμες και μπορούν σε αυτές να ανταποκριθούν αγρότες και υπηρεσίες. Στις τροποποιήσεις περιλαμβάνεται και η απαλλαγή από την υποχρέωση αναδάσωσης από τους ίδιους τους καλλιεργητές έκτασης ίδιου εμβαδού με την έκταση που καλλιεργούν. Αντί αυτής, υποχρεούνται στην καταβολή αντισταθμιστικού τιμήματος για να υλοποιηθεί η αναδάσωση. Να πω ότι αυτό σημαίνει και πολύ μεγάλη μείωση του κόστους μεταβίβασης της χρήσης.

Η ρύθμιση αυτή διευκολύνει τους καλλιεργητές να υπαχθούν στη διαδικασία έκδοσης έγκρισης επέμβασης και είναι σύμφωνη με το πνεύμα του νόμου. Προφανώς και το δάσος δεν υποκαθίσταται από την καλλιέργεια ενός Ελαιώνα, για παράδειγμα, αλλά η γεωργική καλλιέργεια αποτελεί μια δραστηριότητα που δεν συνεπάγεται επιβάρυνση του περιβάλλοντος.

Σχετικά με το άρθρο 1, που αφορά στην αναδάσωση και άλλες δασοκομικές εργασίες, με τις ρυθμίσεις που προτείνονται απαλλάσσονται οι πολίτες από τη σύνταξη μελετών και αναδασωτικών εργασιών που αφορούν εκτάσεις μικρού εμβαδού επιφάνειας, δηλαδή, για επεμβάσεις έως 4 στρέμματα και παράλληλα, υποχρεούνται στην καταβολή τιμήματος που θα χρησιμοποιήσει η δασική υπηρεσία για να προβεί στην αναδάσωση. Από την άλλη πλευρά, συχνά προκύπτει ζήτημα ανεύρεσης δασικού χαρακτήρα εκτάσεων από τη δασική υπηρεσία για να υποδειχθούν στον δικαιούχο της επέμβασης για να προβεί στις απαραίτητες εργασίες αναδάσωσης η δάσωσης. Η αδυναμία αυτή εντοπίζεται ιδιαίτερα σε περιοχές της βόρειας Ελλάδος και το γεγονός αυτό έχει άμεση συνέπεια για την έγκαιρη έναρξη των εργασιών επέμβασης και υλοποίησης των εγκεκριμένων αποφάσεων για δραστηριότητες σε δάση - δασικές εκτάσεις. Για το λόγο αυτό σε αυτές περιπτώσεις δίνεται εναλλακτικά η δυνατότητα στον δικαιούχο να προβαίνει σε εργασίες βελτίωσης δασοκομικών χειρισμών προς ανόρθωση υποβαθμισμένων κ.λπ. δασών, τα οποία, ίσως και να είναι και σημαντικότερα και πιο χρήσιμα, από ότι η αναδάσωση μιας μικρής έκτασης, για παράδειγμα, 4 στρεμμάτων.

Με το άρθρο 3 χωροθετούνται οι υδατοκαλλιέργειες, χωροθετούνται τα αστεροσκοπεία στις ίδιες εκτάσεις και δίνονται τρία χρόνια για τη νομιμοποίηση τους, χωροθετούνται τα μελίσσια εκτός πάρκων, άλσων και χώρων αναψυχής, ενώ αφαιρείται το κατώτατο όριο απόστασης για επεμβάσεις που γίνονται σε εκτάσεις τουριστικού και αρχαιολογικού ενδιαφέροντος.

Με το άρθρο 5 δίνεται η δυνατότητα αποφάσεων υπεραναρτημένου χάρτη για τις ΑΕΠΟ, προβλέπεται η πρόσληψη δασοπόνων και δασολόγων για την υλοποίηση του έργου των δασικών χαρτών, όταν υπάρχει αίτημα εξαγοράς ή έγκρισης επέμβασης για χερσωμένες δασικές εκτάσεις για αγροτική χρήση, σύμφωνα με τα όσα ανέλυσα νωρίτερα, για να αποφευχθούν περαιτέρω ζητήματα συνυφασμένα με την ιδιοκτησία και τη χρήση των εκτάσεων αυτών, αναστέλλεται η κύρωση του χάρτη στην αιτούμενη έκταση μέχρι την ολική κύρωση του, ως ότου ολοκληρωθεί η διαδικασία εξαγοράς.

Δίνεται παράταση δύο μηνών στην προθεσμία υποβολής αντιρρήσεων για όσες περιοχές λήγει η προθεσμία μέσα, ώστε να μπορούν να υπαχθούν στις νέες διατάξεις και τις εκχερσώσεις. Δίνεται η δυνατότητα λειτουργίας των Επιτροπών Δασολογίου υπεραναρτημένου χάρτη και προβλέπεται η ανάρτηση ορίων οικιστικών πυκνώσεων ως τη λήξη της περιόδου των αντιρρήσεων.

Με το άρθρο 6 προβλέπεται να ενταχθούν στους δασωμένους αγρούς τα κληροτεμάχια που έχουν δασωθεί, οι εκτάσεις που δεν εμφανίζονται με δασική μορφή σήμερα, αλλά είναι ΑΔ και οι εκτάσεις που έχουν τελεσίδικη πράξη χαρακτηρισμού. Επίσης, δίνεται η δυνατότητα στις Επιτροπές Δασολογίου να αποφασίζουν επί αναρτημένου χάρτη για το αν είναι δάσος ή δασική έκταση, ώστε να βρει εφαρμογή το άρθρο 67, εντάσσονται τα πεδινά χορτολιβαδικά εκτός δασικής νομοθεσίας μόνο των περιπτώσεων που έχουν χαρακτηριστεί ως γενικά χορτολιβαδικές και εντάσσονται σε αυτή.

Με το άρθρο 7 έχουμε τη νυχτερινή φύλαξη φυσικού περιβάλλοντος, επιλύεται το θέμα της πληρωμής των νυχτερινών εξορμήσεων των δασικών υπαλλήλων και επιτυγχάνεται η προστασία του φυσικού περιβάλλοντος.

Με το άρθρο 8 επιλύεται η δικαστική διένεξη μεταξύ Δημοσίου και Δήμου Ιωαννιτών και αποδίδεται η κυριότητα της αμφισβητούμενης έκτασης στο Δήμο και την τοπική κοινωνία.

Με το άρθρο 9 επιλύεται το ζήτημα της άνισης μεταχείρισης των δικαιούχων του κοινωνικού οικιακού τιμολογίου και του τιμολογίου πολυτέκνων, που διαθέτουν μετρητές κατανάλωσης νυχτερινού ρεύματος.

Τέλος, με το άρθρο 10 επεκτείνεται κάθε έξι μήνες η χρονική περίοδος, που τα όρια παραγωγής ηλεκτρικής ενέργειας από Α.Π.Ε., που έχουν υπογράψει σύμβαση πώλησης μέχρι 31.12.2015, μπορούν να τεθούν σε λειτουργία υπό το προηγούμενο καθεστώς στήριξης, καθώς και η μεταβατική περίοδος μέχρι την υποχρεωτική θέση τους σε ανταγωνιστική διαδικασία, εφόσον αυτή προβλέπεται από τις εν λόγω τεχνολογίες.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Νέας Δημοκρατίας): Παρατηρώ, βέβαια, ότι η Εισηγήτρια του ΣΥΡΙΖΑ συνεχίζει πιστή σε αυτά τα οποία λέει, αλλά όχι σε αυτά, τα οποία κάνει και πράττει, κάτι που ξεκίνησε στην προηγούμενη συνεδρίαση της Επιτροπής.

Χαρακτήρισε, λοιπόν, για άλλη μια φορά το ν. 4280 ως ένα νόμο δασοκτόνο, ο οποίος είναι ταφόπλακα για τα δάση μας.

Θέλω να ενημερώσω την αγαπητή συνάδελφο, αλλά και τους παριστάμενους συναδέλφους ότι το προτεινόμενο νομοσχέδιο που έχει καταθέσει σήμερα η Κυβέρνηση ΣΥΡΙΖΑ – ΑΝ.ΕΛ., δηλαδή, η Κυβέρνηση την οποία στηρίζει η κυρία Ιγγλέζη με τη ψήφο της, δεν έχει φέρει ούτε ένα άρθρο που να καταργεί οποιοδήποτε άρθρο του ν. 4280.

Άρα, ή θα πρέπει να σταματήσει ο εμπαιγμός και η υποκρισία ή θα πρέπει να πείτε την αλήθεια με το όνομά της στον ελληνικό λαό.

Δεν μπορείτε από τη μια πλευρά να εφαρμόζετε ένα νόμο και να χτίζετε πάνω σε αυτόν και από την άλλη πλευρά, να κλαίτε με κροκοδείλια δάκρυα και να αντιδράτε σε αυτό που τελικά ψηφίζετε.

Για να πούμε την αλήθεια αυτό ο ελληνικός λαός το έχει καταλάβει καλά στο πετσί του, γιατί θυμάται τι του λέγατε πριν έρθετε στην εξουσία, θυμάται τι του λέγατε προεκλογικά το 2014 και βλέπει, δυστυχώς, και συνειδητοποιεί με τον πιο σκληρό και βάναυσο τρόπο αυτά τα οποία σήμερα ψηφίζετε και πράττετε.

Δεν μιλάω μόνο για τη δραματική αύξηση των φόρων, αλλά και την αύξηση των περικοπών πέρα και πάνω από ό,τι ήταν μέχρι το 2014, αλλά, δυστυχώς, βλέπουμε και μια πορεία της ελληνικής οικονομίας, η οποία κάθε μέρα κατηφορίζει.

Δυστυχώς, η ύφεση καλά κρατεί και η ανεργία αυξάνεται και μάλιστα σε κάποιες περιπτώσεις, που σε κάποιο μήνα οι προσλήψεις φαίνεται ότι πηγαίνουν κάπως καλύτερα, αυτές είναι προσλήψεις των 100 και 200 ευρώ και δεν είναι προσλήψεις εργασίας με αξιοπρεπείς συνθήκες.

Κυρία Ιγγλέζη, θα πρέπει να σταματήσετε αυτή την κοροϊδία και αυτό το παιχνιδάκι με την καλή έννοια.

Δεν θα είμαι σκληρός μαζί σας, αλλά να ξέρετε, ότι πολύ πιο σκληρός είναι ο ελληνικός λαός, που βλέπει αυτά τα οποία λέτε και πράττετε και σας κρίνει κάθε μέρα.

Για να έρθω, όμως, στην ουσία του προτεινόμενου νομοσχεδίου θα ήθελα να επανέλθω, κυρία Πρόεδρε, σε αυτά το οποία χθες συζητήσαμε.

 Σε ό,τι αφορά στο άρθρο 2 και στην ουσία του προτεινόμενου νομοσχεδίου από την Κυβέρνηση, κατά την άποψή μας, δυστυχώς, υποκρύπτει ένα τεράστιο χαράτσι για έναν βασικό παραγωγικό τομέα της χώρας, για ανθρώπους αγρότες και κτηνοτρόφους, οι οποίοι σήμερα πασχίζουν να διατηρηθούν στην αγροτιά και να συνεχίσουν να καλλιεργούν τα κτήματά τους. Αναφέρομαι είτε στο τίμημα εξαγοράς και σε ένα υποκρυπτόμενο τίμημα εξαγοράς, που προκύπτει από αυτό το νομοσχέδιο που καταθέτει σήμερα η Κυβέρνηση ακόμα και για αυτούς, οι οποίοι έχουν τίτλους ιδιοκτησίας και έχουν εκχερσώσει δασικές εκτάσεις πριν το 1975 για λόγους εθνικού συμφέροντος και για να αποδοθούν αυτοί στην καλλιέργεια αγροτικής γης και στην κτηνοτροφία.

Υποκρύπτεται, λοιπόν, ένα τεράστιο χαράτσι είτε ως τίμημα εξαγοράς είτε και ως χρηματικό αντάλλαγμα.

Θα πρέπει να ξεκαθαρίσει ο Υπουργός, αν αυτοί, οι οποίοι έχουν σήμερα στην κατοχή τους, είτε επειδή αγόρασαν, είτε επειδή κληρονόμησαν γεωργικά κτήματα, τα οποία έχουν αλλάξει χρήση και από δασικές εκτάσεις έχουν γίνει καλλιεργούμενες εκτάσεις πριν το 1975, με καταληκτική ημερομηνία το 1975, δηλαδή έχουν ξεκινήσει αυτές οι εκχερσώσεις πριν εκατό χρόνια και έχουν φθάσει μέχρι πριν σαράντα χρόνια, αν αυτοί οι άνθρωποι θα κληθούν να πληρώσουν κάποιο χρηματικό αντάλλαγμα για το περιβαλλοντικό ισοζύγιο, δηλαδή για την αλλαγή χρήσης.

Να επαναλάβω ότι αυτή η αλλαγή χρήσης έχει γίνει δεκαετίες πριν από προγόνους τους ή από άλλους που τους πούλησαν αυτά τα κτήματα. Για αυτή την αγροτική γη έχουν επανειλημμένα πληρώσει οι δικαιούχοι και οι κάτοχοι φόρους στο ελληνικό δημόσιο, είτε φόρους επειδή την αγόρασαν – μεταβίβασης, είτε φόρους κληρονομιάς, είτε ΕΝΦΙΑ. Λοιπόν, έχουν επανειλημμένα πληρωθεί φόροι για αυτές τις εκτάσεις και σήμερα έρχεται ο Υπουργός και επαναλαμβάνω υποκρύπτει ένα τεράστιο κόστος, ένα τεράστιο χαράτσι με το τίμημα εξαγοράς το δήθεν αυτό τίμημα εξαγοράς, επαναλαμβάνω για πριν το 1975, μιλάω καλλιεργούμενες εκτάσεις και ένα χρηματικό αντάλλαγμα για την αλλαγή χρήσης.

Επαναλαμβάνω, σύμφωνα με τις πληροφορίες και σύμφωνα και με τις πληροφορίες της ΕΧΑ μιλάμε για συνολικά περίπου 1,5 εκ. στρέμματα αγροτικής καλλιεργούμενης γης, τα οποία, δυστυχώς, συμπεριλαμβάνονται στους αναρτημένους δασικούς χάρτες έως δασικές εκτάσεις, ενώ δεν είναι δασικές εκτάσεις, είναι καλλιεργούμενες γεωργικές εκτάσεις.

Αν υπολογίσουμε ότι για αυτό το υποκρυπτόμενο τίμημα της αγοράς, το κόστος ανά στρέμμα θα ξεπερνά τα 100 €, άρα, μιλάμε για ένα χαράτσι 150 εκατομμυρίων ευρώ και αν εκεί συνυπολογίσουμε και ένα χρηματικό αντάλλαγμα για την αλλαγή χρήσης μιλάμε, ότι μπορεί να φτάσει και να ξεπεράσει τα 100 €, μιλάμε για άλλα 150 €. Άρα, άνθρωποί που έχουν τίτλους ιδιοκτησίας στα χέρια τους, είτε αγοράσαν τα κτήματα, είτε τα κληρονόμησαν μετά από δύο ή τρεις γενιές υπάρχει σύμφωνα με το νομοσχέδιο εδώ, που φέρνει ο Υπουργός, υπάρχει σοβαρή πιθανότητα, υπάρχει τεράστιος κινδύνους να πληρώσουν έως και 300 εκατ. €, για αυτό το οποίο ήδη κατέχουν και καλλιεργούν χρόνια και για το οποίο πληρώνουν δεκάδες και εκατοντάδες εκατομμύρια φόρους, ήδη.

Θα πρέπει, λοιπόν, ο Υπουργός να ακούσει την πρόταση που θα του κάνουμε σήμερα και να καθίσει να ενσκύψει στο πρόβλημα. Δεν υπάρχουν αυτά τα χρήματα, δεν θα τα εισπράξει αυτά τα χρήματα το κράτος. Οι άνθρωποι θα χάσουν τις περιουσίες τους και η αγροτική παραγωγή θα συρρικνωθεί στην Ελλάδα, μια στιγμή που την έχει περισσότερο από ποτέ ανάγκη η ελληνική οικονομία.

Εμείς λέμε ότι για αυτές τις εκτάσεις, οι οποίες έχουν διασωθεί πριν το 1975 και πριν το Σύνταγμα που προνοεί για τα δάση, τις δασικές εκτάσεις και τη δημόσια περιουσία, για λόγους δημοσίου συμφέροντος, έτσι όπως αναφέρεται στην παρ.5 του άρθρου 47 του ν.4280/2014, έτσι όπως έχει ψηφιστεί από την ελληνική Βουλή, έτσι όπως ισχύει και έτσι όπως δεν αλλάζει, όπως ίσως θα ήθελε η κυρία Ιγγλέζη, αλλά «ονειρεύεται», ότι κάποτε θα το αλλάξει.

Για λόγους δημοσίου συμφέροντος, λέει η παρ. 5 δάση, δασικές εκτάσεις και εκτάσεις με τη μορφή της περίπτωσης Α της παρ.5 του άρθρου 3 του παρόντος που εκχερσώθηκαν για γεωργική χρήση πριν τεθεί σε ισχύ το Σύνταγμα του 1975 και διατηρούν τη χρήση αυτή μέχρι σήμερα, δεν υπάγονται στις διατάξεις δασικής νομοθεσίας απαγορευμένης κάθε άλλης κρίσης από τον κάτοχό τους. Τι λέει, δηλαδή, αυτή η παράγραφος; Λέει, ότι για δάση, για εκτάσεις, οι οποίες το 1945 φαίνονται σε αεροφωτογραφίες, δηλαδή πριν 80 χρόνια περίπου, φαίνονται ότι είναι δασικές εκτάσεις, σήμερα όμως και προ του 1975 έχουν αλλάξει χρήση και έχουν γίνει γεωργικές εκτάσεις και συνεισφέρουν στον εγχώριο πλούτο και στην ελληνική οικονομία.

Λέμε για αυτές τις ιδιωτικές εκτάσεις να μην εμπίπτουν στις διατάξεις της δασικής νομοθεσίας και να μην εμπίπτουν και στην παράγραφο 8 και 9 του άρθρου 47 του ν.4280, έτσι ώστε αυτοί οι άνθρωποι να μην κληθούν σήμερα το 2017 να πληρώσουν το οποιοδήποτε χρηματικό τίμημα για κάτι το οποίο έγινε για λόγους εθνικού συμφέροντος πριν 50, πριν 60, πριν 80 χρόνια και που σήμερα συνεισφέρει στην ελληνική οικονομία.

Και έτσι, να αποδείξει αυτή η Κυβέρνηση, τουλάχιστον, έστω και την ύστατη στιγμή, ότι δεν αγαπάει αυτό που κάνει και ότι θέλει να σταματήσει επιτέλους να φορολογεί βάναυσα τον παραγωγικό τομέα και τον πρωτογενή τομέα αυτής της χώρας, όπως δυστυχώς έχει κάνει μέχρι τώρα μέσα από την αύξηση ακόμα και του άχυρου το Φ.Π.Α και μέσα από την αύξηση των εισφορών και των φόρων που σήμερα επιβαρύνουν τους Έλληνες αγρότες και κτηνοτρόφους.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Πριν δώσω τον λόγο στον κ. Αρβανιτίδη, να ρωτήσω τον κ. Γεωργιάδη που τώρα ήρθε, για την ψήφο του επί της αρχής.

 Επειδή έχουμε όλοι ψηφίσει επί της αρχής για το νομοσχέδιο, θα θέλαμε να τοποθετηθείτε επ’ αυτού.

Τον λόγο έχει ο κ. Γεωργιάδης.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Επί της αρχής, θα επιφυλαχτούμε επί του νομοσχεδίου. Θα τοποθετηθούμε στην Ολομέλεια συνολικά και επί των τροπολογιών τις οποίες τώρα λάβαμε και επί των άρθρων και άρα, θα κάνουμε μια συνολική τοποθέτηση, πέρα από δύο κουβέντες που θα πω μετά, στην Ολομέλεια.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Τον λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Κυρία Πρόεδρε, κύριε Υπουργέ, η συζήτηση στην προηγούμενη συνεδρίαση με τους φορείς έδειξε με πολύ καθαρό τρόπο τις δυσκολίες που επισήμανα και στη χθεσινή τοποθέτηση.

Δεν είναι εύκολο σε ένα θέμα που άπτεται συνταγματικών διατάξεων και υπάρχουν αποφάσεις του Συμβουλίου Επικρατείας με ακυρώσεις νόμων και άλλες επιταγές, να έχουμε ασφαλή γνώση για τις νέες ρυθμίσεις που φέρνει η Κυβέρνηση και μάλιστα, σε τόσο σύντομο χρονικό διάστημα.

Άλλωστε και εσείς ο ίδιος, κ. Υπουργέ, όπως είπατε χθες, δεν είσαστε σε θέση να δεσμευτείτε ότι δεν θα έχουμε νέες τροποποιήσεις του νόμου στο μέλλον με αλλαγές και προσθήκες.

Είπατε, επίσης, ότι το παρόν νομοσχέδιο δεν τροποποιεί δικό σας θεσμικό πλαίσιο, αλλά τροποποιεί παλιότερο θεσμικό πλαίσιο.

Η γνώμη μου είναι ότι δεν υπάρχει δικό σας και δικό μας θεσμικό πλαίσιο, υπάρχει νομοθεσία του ελληνικού κράτους, η οποία πρέπει να έχει συνέπεια και συνέχεια. Αυτό περιμένουν οι πολίτες. Διαφορετικά, θα υποφέρουμε διαρκώς από τα γνωστά μπρος πίσω με καταστρεπτικές συνέπειες για τους πολίτες και την οικονομία για την χώρα.

Σας θυμίζω την πρόταση για τη μικρή Δ.Ε.Η. μιας και είναι θέμα των ημερών. Δεν έχει σημασία, αν ήταν δική μας πρόταση ή δική σας, το θέμα που απασχολεί τους πολίτες είναι πόσο βιώσιμη ήταν η πρόταση αυτή. Το ίδιο ισχύει βέβαια και για τα ζητήματα που προκύπτουν από τους δασικούς χάρτες.

Ο προηγούμενος Υπουργός που ήταν στη θέση σας αγνόησε τη διαδικασία που ήταν σε εξέλιξη, την άλλαξε. Άλλαξε το τίμημα για τους αγρότες και τα αγροτεμάχια και φυσικά, χωρίς κανένας να καταλάβει γιατί έφερε μια αχρείαστη μελέτη βιωσιμότητας, αυξάνοντας το κόστος ολοκλήρωσης της παραχώρησης και της αλλαγής χρήσης.

Και τώρα όλοι τρέχουμε! Τρέχουμε γιατί θεώρησε σωστό να σταματήσει τη διαδικασία που βρήκε σε εξέλιξη και η οποία όπως είπα και χθες είχε ήδη πολύ σημαντικά αποτελέσματα.

Αυτά τα λέω, για να μπορέσει να υπάρξει μια στοιχειώδη βάση συνεννόησης σε ένα εξαιρετικό θέμα, όπως είναι οι δασικοί χάρτες.

Έρχομαι τώρα στα ειδικότερα θέματα στο νομοσχέδιο. Είπα και χθες ότι ως Δημοκρατική Συμπαράταξη είμαστε υπέρ της ολοκλήρωσης του αναπτυξιακού έργου των δασικών χαρτών. Και είμαστε υπέρ, γιατί το έχει ανάγκη η χώρα για να κάνει ένα βήμα μπροστά. Σας προειδοποιήσαμε όμως ότι η διαδικασία αυτή δεν μπορεί να γίνει ένας ακόμα φοροεισπρακτικός μηχανισμός ενάντια στους πολίτες και κυρίως, ενάντια στους αγρότες, οι οποίοι έχουν πληρώσει βαρύτατο τίμημα από τις λάθος επιλογές της Κυβέρνησής σας.

Χθες κατέθεσαν δέκα προτάσεις, για τις οποίες περιμένω την τοποθέτησή σας. Σήμερα θα επανέλθω με δέκα ερωτήματα, με βάση τη μελέτη που κάναμε στο νομοσχέδιο και τα όσα προέκυψαν από την ακρόαση των φορέων.

Ερώτημα, πρώτο. Πώς θα αποφύγουμε με τις ένορκες βεβαιώσεις την καταπάτηση και την κατάχρηση από τους καταπατητές; Σας είπα και χθες, πώς πρέπει να ξεχωρίσουμε τους αγρότες από τους καταπατητές.

 Πρέπει να απαντήσετε, τι θα γίνει στην περίπτωση που ένας πολίτης καταφεύγει μόνο στις ένορκες βεβαιώσεις για τη χρήση από το 1975 μέχρι σήμερα και δεν έχει άλλο αποδεικτικό στοιχείο ότι καλλιεργεί ή καλλιεργούσε πρόσφατα, όπως προβλέπεται στο άρθρο 2. Εάν μία έκταση κριθεί αναδασωτέα, λόγω παράνομης εκχέρσωσης, τι θα γίνει; Ποια θα είναι η πορεία της; Πώς θα προστατευτεί;

Θέλουμε να μας εξηγήσετε αναλυτικά, τι ακριβώς γίνεται με τις αποστάσεις εγκατάστασης επιχειρήσεων και υδατοκαλλιεργειών από τις τουριστικές εγκαταστάσεις και τους αγροτικούς χώρους, όπως προβλέπεται στο άρθρο 3.

Πρέπει να ορίζετε με μεγαλύτερη σαφήνεια τα συνοδά έργα, ώστε να είναι τα απολύτως αναγκαία και να μην γίνεται κατάχρηση, όπως προβλέπει το άρθρο 4.

Για την πιστοποίηση της γεωργικής χρήσης επανέρχεστε στις αεροφωτογραφίες του ν. 4280 / 2014. Άρα, τι άλλαξε; Το λέω αυτό, γιατί τότε το νόμο τον χαρακτηρίζατε δασοκτόνο.

 Ενώ θα έχουν εγκριθεί οι περιβαλλοντικοί όροι επαναφέρετε την απαίτηση έγκρισης επέμβασης. Νομίζω ότι και εδώ κάνετε ένα βήμα πίσω και δυσκολεύετε τη διαδικασία. Με δεδομένα τα προβλήματα που αντιμετωπίζουν οι πολίτες η κατ’ εξαίρεση δίμηνη παράταση που προβλέπεται στο άρθρο 5, ίσως θα έπρεπε να επεκταθεί για όλους.

Έχετε λάβει υπόψη ότι το Τεχνικό Επιμελητήριο Ελλάδας έχει προσφύγει για κάποιες διατάξεις που ρυθμίζετε στο Συμβούλιο της Επικρατείας; Τι θα κάνετε τελικά για το θέμα των περιοχών που έχουν ήδη κυρωθεί οι δασικοί χάρτες και με τις νέες ρυθμίσεις δημιουργούνται οι προϋποθέσεις επίλυσης προβλημάτων που το προηγούμενο πλαίσιο δεν το επέτρεπε; Θα κάνετε δεκτή την πρότασή μας; Όπως μου εξηγήσατε προηγουμένως, το θέμα αυτό ρυθμίζεται και χαίρομαι που υπάρχει αυτή η πρόβλεψη.

Έχετε ακριβή εικόνα για το πόσες εκτάσεις θα μπουν στη διαδικασία της καταβολής τιμήματος για την παραχώρησή τους;

Με αυτά τα δεδομένα παραμένουμε στην επιφύλαξή μας για τα άρθρα και θα τοποθετηθούμε στην Ολομέλεια, αφού ακούσουμε τις απαντήσεις σας. Σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ.

Πριν δώσω το λόγο στον επόμενο Αγορητή, θα τοποθετηθεί για τη ψήφο του ο κ. Σκρέκας, επειδή θέλει να αποχωρήσει.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Επιφυλασσόμεθα επί του συνόλου των άρθρων να τοποθετήσουμε στην Ολομέλεια, κυρία Πρόεδρε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ.

Το λόγο έχει ο Ειδικός Αγορητής του Λαϊκού Συνδέσμου – Χρυσή Αυγή, κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ κυρία Πρόεδρε.

Σχετικά με το άρθρο 1, οι ιδιοκτήτες μικρών εκτάσεων που είχαν την ατυχία, πολλές φορές εν αγνοία τους, οι εκτάσεις τους ξαφνικά να χαρακτηριστούν δασικές δεν φταίνε σε τίποτα για το γεγονός αυτό και η δήθεν ευεργετική αυτή διάταξη δεν τους βοηθάει καθόλου, αντιθέτως τους επιβαρύνει. Εξάλλου, θεωρούμε το όριο των 4 στρεμμάτων μικρό. Αντιθέτως, πιστεύουμε ότι οι οφθαλμοφανείς περιπτώσεις σκόπιμης καταπάτησης δασικών εκτάσεων και μετατροπής τους σε άλλες χρήσεις, συνήθως από ισχυρά οικονομικά συμφέροντα, θα πρέπει, ούτως ή άλλως, να διώκονται και να τιμωρούνται αυστηρά. Τη μη εύρεση εκτάσεων προς δάσωση ή αναδάσωση δεν την αντιλαμβανόμαστε μιας και οι εκτάσεις που έχουν καταστραφεί από πυρκαγιές είναι τεράστιες και διασκορπισμένες στην επικράτεια.

Σχετικά με το άρθρο 2, τροποποίηση του άρθρου 47 του ν.998/1979, εκτάσεις που διέπονται από δασική νομοθεσία να δίνονται κατ' εξαίρεση για εκχέρσωση με σκοπό τη γεωργική ή δενδροκομική καλλιέργεια. Σ' αυτές παρέχεται η δυνατότητα κατασκευών που εξυπηρετούν αποκλειστικά την ίδια την γεωργική καλλιέργεια, όπως δεξαμενές νερού, γεωτρήσεις, μετρητές Δ.Ε.Η. και υπόστεγα απαραίτητα για την εύρυθμη λειτουργία της.

Στην παράγραφο 3, αναφέρεται ότι αποδεικτικό στοιχείο για την κατοχή ακινήτου αποτελούν οι ένορκες βεβαιώσεις με την προϋπόθεση ότι με αυτές προσκομίζονται και άλλα έγγραφα π.χ. δηλώσεις στη Δ.Ο.Υ., στο εθνικό κτηματολόγιο κ.α.. Θετική επισήμανση ότι μόνο η ένορκη βεβαίωση δεν επαρκεί για την απόδειξη κατοχής, αλλά μπορεί να συνεκτιμηθεί με τα υπόλοιπα έγγραφα. Αυτό θα μπορούσαμε να το δεχθούμε μόνο για γεωργική και δενδροκομική εκμετάλλευση κατόπιν αιτήσεως του επικαλούμενου δικαιώματα κυριότητας δυνάμει τίτλου ιδιοκτησίας μεταγενέστερου μεν της 23ης Φεβρουαρίου του 1946, όχι όμως νεότερου της 6ης Ιουνίου του 1975.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Μόνο για γεωργική χρήση.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή): Εντούτοις, επέρχεται μία νομιμοποίηση των καταπατημένων και εκχερσωμένων εκτάσεων μετά την αναγόρευση των ενόρκων βεβαιώσεων σε αποδεικτικό κυριότητας. Το κατακριτέο δεν αφορά την καλλιεργήσιμη γη, αλλά ότι δεδομένης αυτής της πρακτικής, το επόμενο βήμα θα είναι η νομιμοποίηση των αυθαιρέτων κτισμάτων που με μία ένορκη βεβαίωση θα ορίζονται ως βοηθητικές κατασκευές για τη στήριξη της γεωργικής καλλιέργειας.

Στην παρ. 4 του ίδιου άρθρου, η διάταξη που παρέχει τη δυνατότητα στους πολίτες που καλλιεργούν μία έκταση πριν από το ΄75 να αποκτήσουν την κυριότητά της με ένα εύλογο τίμημα που θα αποπληρώσουν έως και 100 δόσεις. Αφορά εκτάσεις, οι οποίες εκχερσώθηκαν από ΄75 ως το 2007. Για τις εκτάσεις που έχουν εκχερσωθεί πριν από το ΄75 με διοικητική πράξη, υπάρχει, ήδη, ρύθμιση, με την οποία μεταβιβάζεται η κυριότητα στους καταπατητές με την καταβολή σχετικού προστίμου, περίπου, 700 € με 1.000 €, ανά στρέμμα.

Ο προσδιορισμός του έτους 2007 προκύπτει από το γεγονός, ότι τότε ξεκίνησε η αεροφωτογράφιση της χώρας από το «Εθνικό Κτηματολόγιο Χαρτογράφησης Α.Ε.», βάσει της οποίας ελέγχονται οι εκχερσωμένες εκτάσεις, όπως έχει τονιστεί και κατά το παρελθόν. Μία τέτοια διάταξη θα βοηθήσει τους αγρότες που καλλιεργούν, εδώ και χρόνια, αγροτικές εκτάσεις δασικού χαρακτήρα, πολλοί από τους οποίους λάμβαναν και κοινοτικές επιδοτήσεις για αυτές. Ο δε κάτοχος της έκτασης πρέπει εντός ενός έτους από την ολοκλήρωση, να υποβάλει δήλωση στο ΟΣΔΕ, στο Ολοκληρωμένο Σύστημα Διαχείρισης και Ελέγχου και το αντίγραφο αυτής θα πρέπει να δοθεί στην οικεία δασική υπηρεσία. Κατ' αυτόν τον τρόπο, διασφαλίζεται το δημόσιο ως προς την ορθή χρήση της έκτασης, για το σκοπό για τον οποίο εκχωρήθηκε.

Στο άρθρο 3, η αίρεση απαγόρευσης της εγκατάστασης επιτρεπόμενων μονάδων, πέριξ αρχαιολογικών χώρων, μας προϊδεάζει για το τι μέλλει γενέσθαι. Η σκέψη και μόνο να δούμε στο άμεσο μέλλον, οποιασδήποτε καταστάσεις, οποιεσδήποτε οικονομικές εκμεταλλεύσεις κοντά σε σημαντικούς αρχαιολογικούς χώρους είναι, τουλάχιστον, κατάφωρα αηδιαστική και ενδεικτική των σημείων των καιρών.

Μας κάνει εντύπωση η μεγάλη μνεία που γίνεται στο θέμα των Αστεροσκοπείων. Δεν λέμε, είναι σημαντικά τα Αστεροσκοπεία για την επίγεια επιστημονική έρευνα του διαστήματος, αλλά δεν νομίζουμε πως τα Αστεροσκοπεία, που, ούτως ή άλλως, είναι λίγα στην Ελλάδα προκαλούν προβλήματα στις δασικές εκτάσεις. Λίγη σοβαρότητα σε αυτό το ζήτημα δεν θα έβλαπτε.

Στο άρθρο 4, και εδώ επιβάλλεται μνημονιακώς και «δουλοπρεπώς» η καταβολή χρηματικού ανταλλάγματος και αντισταθμιστικής δαπάνης, προκειμένου να υλοποιηθεί η δάσωση ή η αναδάσωση και ορίζετε, δήθεν, ευνοϊκές συνθήκες αποπληρωμής σε μηνιαίες δόσεις των 30 €, κατ' ελάχιστο. Τα ποσά αυτά κατατίθενται υπέρ του «Πράσινου Ταμείου». Όταν εξοφλείται το αντάλλαγμα, εκδίδεται διαπιστωτική πράξη αλλαγής χρήσης της έκτασης και γίνεται, ατελώς, η μεταγραφή στο οικείο υποθηκοφυλακείο ή καταχωρείται στο οικείο κτηματολογικό γραφείο.

Στο άρθρο 5, έχουμε να παρατηρήσουμε ότι η πρόσληψη προσωπικού από την ΕΚΧΑ Α.Ε. με συμβάσεις ορισμένου χρόνου, μάλλον, προϊδεάζει σε δημιουργία ημέτερου κομματικού στρατοπέδου ημιαπασχολουμένων υποψήφιων ψηφοφόρων τύπου ΠΑ.ΣΟ.Κ..

Επίσης, να παρατηρήσουμε, ότι η επινόηση του όρου «οικιστικής πύκνωσης», ήτοι περιοχές αυθαίρετης δόμησης, είναι απαράδεκτη. Θα έπρεπε δεδομένων των συνθηκών να προβλεφθεί η ένταξη κάποιων περιοχών στο σχέδιο πόλεως με ορθό σχεδιασμό, ώστε αυτές οι περιοχές να ενταχθούν σε όσο το δυνατόν λιγότερες οικολογικές συνέπειες στο δομημένο περιβάλλον.

Σχετικά με το άρθρο 6, θεωρούμε πώς χωρίς τη σύγχρονη και διαρκή αποτύπωση και τον έλεγχο των εκτάσεων αυτών με αεροφωτογραφίες, θα είναι ανέφικτη η εφαρμογή αυτών των διατάξεων.

Στο άρθρο 9, φυσικά, και συμφωνούμε ότι δικαιούνται αποζημίωσης οι εν λόγω δασικοί υπάλληλοι, λόγω των περιπολιών που εκτελούν. Θα λέγαμε ότι είναι θετική η νομοτεχνική βελτίωση που καταθέσατε. Απλώς, έχουμε τις επιφυλάξεις μας για το είδος των περιπολιών, για τη συχνότητά τους, για το διατιθέμενο εξοπλισμό και τη δυνατότητα κάλυψης, όσο το δυνατόν μεγαλύτερων εκτάσεων. Έχουμε να προτείνουμε ως «Χρυσή Αυγή», ότι θα ήταν προτιμότερη η ίδρυση Δασοφυλακής στα πρότυπα της πρώην Αγροφυλακής.

Σχετικά με το άρθρο 8, αποδίδονται στο Δήμο δύο αγροτεμάχια δασικής και περιβαλλοντικής αναψυχής. Διατηρούμε τις επιφυλάξεις μας για το μέλλον αυτών των γεωτεμαχίων. Δηλαδή, αν θα αξιοποιηθούν από το Δήμο με ορθό τρόπο.

Δεν αντιλαμβανόμαστε, επίσης, γιατί ένα τόσο εξειδικευμένο ζήτημα εντάσσεται σε ένα νομοσχέδιο. Μάλιστα, την ερώτηση του Βουλευτή σας του κ. Καραγιάννη, την οποία έχουμε καταθέσει στις τροπολογίες, έχω προνοήσει και έχω την απάντηση που είχε δοθεί στην ερώτηση του Βουλευτή σας από την Αποκεντρωμένη Διοίκηση Ηπείρου, Δυτικής Μακεδονίας στη Γενική Διεύθυνση Δασών και Αγροτικών Υποθέσεων.

Εδώ μάλιστα, στην παρ. 7 αναφέρει ότι προκύπτει πλήρης κληρονομική διαδοχή από πλευράς του δήμου Ιωαννίνων, αναφορικά με την εν λόγω έκταση. Δεν αναφέρεται πουθενά, ούτε στην ερώτηση του κ. Καραγιάννη, ούτε και στην απάντηση που έχει δοθεί, το τι προέβλεπε η διαθήκη. Αν έχει συγκεκριμένα κάποιους όρους χρήσης αυτής της έκτασης; Σε αυτό θα θέλαμε μια διευκρίνιση.

Σχετικά με το άρθρο 9. Είναι ένα μέτρο προς τη σωστή κατεύθυνση. Ωστόσο θα έπρεπε να ισχύει άμεσα και όχι να ορίζεται πώς θα ισχύσει κατόπιν Υπουργικής Απόφασης, η οποία δεν γνωρίζουμε πότε θα εκδοθεί. Θεωρούμε, επίσης, πως εκτός από αυτό το μέτρο, θα έπρεπε να αναθεωρηθούν τα κοινωνικά τιμολόγια, ειδικά των πολυτέκνων, προς τα κάτω, δηλαδή τη μείωση τους. Παρατηρούμε και εδώ, πως η διάταξη αυτή, είναι παντελώς άσχετη, με το νομοσχέδιο.

Στο άρθρο 10. Πρώτα απ’ όλα αυτή η διάταξη είναι παντελώς άσχετη με το παρόν νομοσχέδιο. Δεύτερον, η κοροϊδία, την οποία υπέστησαν απλοί πολίτες, οι οποίοι περίμεναν να βγάλουν ένα μεροκάματο από τις Α.Π.Ε., δεν έχει τελειωμό και η εν λόγω παράταση δεν θα τους «σώσει» από την οικονομική ζημιά, την οποία έχουν υποστεί. Δηλώνουμε επιφύλαξη επί των άρθρων και θα τοποθετηθούμε στην Ολομέλεια. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής ): Το λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κομμουνιστικού Κόμματος Ελλάδας): Ο στόχος του νομοσχεδίου είναι η διευκόλυνση των επιχειρηματιών, ώστε να ξεμπλοκάρουν από εμπόδια και καθυστερήσεις σχεδιασμών και επεμβάσεων τους, σε δάση και δασικές εκτάσεις. Κατά αυτό τον τρόπο νομιμοποιούνται εκχερσώσεις και καταπατητές και δίνετε κυριότητα και δικαιώματα χρήσης σε συμφέροντα. Πώς το πετυχαίνετε; Αξιοποιώντας υπαρκτά προβλήματα που προέκυψαν στην αγροτιά, καθώς και με την αμφισβήτηση της γεωργικής γης που καλλιεργούν για να ζήσουν. Δηλαδή, οι αγρότες είναι στα όρια της επιβίωσης. Και σίγουρα έπρεπε να λυθούν αυτά τα θέματα, χωρίς, όμως, κατάχρηση υπέρ των καταπατητών.

Επιδιώκετε, προωθείτε τη γενικευμένη νομιμοποίηση και κατοχύρωση της κυριότητας ιδιωτών, δηλαδή τα τόσα εκατομμύρια στρέμματα κρατικής δημόσιας περιουσίας που έχουν διαχρονικά καταπατήσει, εκχερσώνοντας δάση και δασικές εκτάσεις.

Και μάλιστα εδώ πιέζεστε για τη Ν.Δ., να μην πληρώσουν τίποτα, ούτε δεκάρα τσακιστή.

Σου λέει «εντάξει», πέντε ρουσφέτια ο ΣΥ.ΡΙΖ.Α., άλλα 150 ρουσφέτια εμείς, ως συνήθως. Εκχωρείτε κρατική, κυρίως, δασική περιουσία και για να συγκεντρώσετε χρήματα. Με Υπουργική Απόφαση, στο άρθρο 4, θα δίνετε τίτλους κυριότητας, εκχωρώντας την κρατική κυριότητα εκτάσεων που επαναστατικό δικαίω, ανήκουν σε όλο τον ελληνικό λαό και δεν έχει κανένα δικαίωμα καμία Κυβέρνηση, να πουλάει και να εκχωρεί.

Πιο συγκεκριμένα. Άρθρο 1, το καταψηφίζουμε. Και ειδικά γιατί διευκολύνει τις επενδύσεις και σε συνδυασμό με την παρ. 2, αφού βρίσκετε τρόπο και κριτήρια για να μην υπάρχουν εμπόδια. Εξάλλου, αυτό που επικαλεστήκατε για το περιβαλλοντικό ισοζύγιο είναι τελείως αντιεπιστημονικός ο όρος. Εφευρέθηκε τότε επί «Μπιρμπίλη» για να προχωρήσετε τα αυθαίρετα.

Άρθρο 2. Το καταψηφίζουμε, αφού στις επιτρεπόμενες κατασκευές αφήνει ανοιχτό το θέμα και της κατασκευής κατοικιών με άλλοθι τη διευκόλυνση της γεωργικής εκμετάλλευσης. Την αγροτιά με την πολιτική σας την εκμεταλλεύεστε πολλαπλά και με χίλιους τρόπους.

Επίσης, δίνετε δικαίωμα κυριότητας με ένορκες βεβαιώσεις που σε κάποιους μπορεί αυτό να έχει βάση. Η γενίκευση του, όμως, δίνει τη δυνατότητα απόκτησης ανύπαρκτων τίτλων κυριότητας. Αυτό είναι απαράδεκτο.

Νομιμοποιείτε τις εκχερσώσεις που έγιναν πριν από το 1975, αφού με τη διαδικασία των ένορκων καταθέσεων θα αποκτηθεί κυριότητα από ιδιώτες, κυριότητα που όμως είχε το κράτος. Αυτό είναι αντισυνταγματικό και θα το βρείτε μπροστά σας.

Άρθρο 3. Το καταψηφίζουμε. Διευρύνει τις επιτρεπτές παρεμβάσεις στα δάση και δασικές εκτάσεις, που αντικειμενικά έχουν απόβλητα. Τουλάχιστον, προσθέστε «να συνοδεύονται υποχρεωτικά με επεξεργασία λυμάτων», δηλαδή με σεβασμό και χρήση περιβαλλοντικών όρων.

Για το Αστεροσκοπείο, ακόμη περιμένουμε απάντηση. Αναφέρω ότι την συγκεκριμένη διάταξη θα τηψηφίσουμε, αλλά δεν είναι κακό να έχουμε και περισσότερη ενημέρωση.

Γενικά, δεν έχουμε αντίρρηση για τα Αστεροσκοπεία.

Το άρθρο 4, το καταψηφίζουμε. Στο όνομα των λύσεων που έπρεπε να δώσετε στις σημερινές γεωργικές γαίες που αμφισβητούνται, τι κάνετε; Νομιμοποιείτε τις εκχερσώσεις χωρίς τις άδειες Δασικής Υπηρεσίας, δηλαδή, κρατικά δάση και δασικές εκτάσεις από το 1975 μέχρι το 2007. Αυτό, είναι και αντισυνταγματικό , θα γίνουν πρόσφυγες και θα « πέσει» ο νόμος το ξέρετε, εμείς δεν ξέρουμε αν έχετε άλλους σχεδιασμούς. Τώρα, ίσως να θέλετε να παριστάνεται και τους καλούς, δεν ξέρω όμως, μήπως και οι Δασολόγοι της Δασικής Υπηρεσίας όταν γνωμοδοτήσουν, σύμφωνα με αυτό το άρθρο, κινδυνεύσουν οι άνθρωποι να πάνε στον Εισαγγελέα λόγω του άρθρου 24, και δεν θα φταίνε.

Η αναστολή εφαρμογής Διοικητικών Πράξεων και πρωτοκόλλων. Μιλάω, ειδικά για την παράγραφο 6. Θα δημιουργήσει τεράστιο πρόβλημα νομιμότητας και στις Δασικές Υπηρεσίες.

Στο άρθρο 5. Καταψηφίζουμε. Ωραίος ο τίτλος, αλλά δεν έχει βάση. Επιταχύνει απλώς τις επενδύσεις. Με την ευκαιρία, το ρωτήσαμε και στους φορείς, αλλά το ρωτάμε και σε εσάς που το νομοθετείτε. Γιατί , δηλαδή οι Δασολόγοι θα προσλαμβάνονται στην ΕΝΧΑ και όχι στη Δασική Υπηρεσία; Αφού στην Δασική μπορούν να υλοποιούν ως υπάλληλοι, ενώ στην ΕΝΧΑ, θα παίζουν το ρόλο των ενδιάμεσων μεταξύ ΕΝΧΑ και Μελετητικών Γραφείων για την ανάρτηση και κύρωση των δασικών χαρτών.

Τι πρόβλημα θα προκύψει; Και πρέπει, ωστόσο, να υπάρξει αντιμετώπιση. Μιλάω για το ζήτημα των εκτάσεων του ΟΣΔΕ, γιατί; Γιατί παρατείνει το ζήτημα χρονικά και δεν το λύνει. Οι εκτάσεις που ήταν δασικές πρόσφατα αγροτικές και στους χάρτες εμφανίζονται με κωδικό ΔΑ, δηλαδή, δάσος παλιά, αγρός σήμερα, οι περισσότερες ανήκουν στο κράτος και τις πουλάτε. Εμείς, τι σας λέμε; Να υπάρχουν κριτήρια για να μην δικαιώνονται μεγαλοκαταπατητές, επαγγελματίες, αλλά να προστατεύονται αγρότες που αγωνίζονται να επιβιώσουν.

Ειδικά, στο εδάφιο 5, βγάζει έξω από τους χάρτες τα αυθαίρετα στις εκτός σχεδίου περιοχές, τις μη εγκεκριμένες επεκτάσεις σχεδίων πόλη κ.λπ., που ήταν δασική κρατική περιουσία. Τι χρειάζεται; Θέλει για τις μη αναστρέψιμες εκτάσεις και οι οποίες πληρούν και πολεοδομικές προϋποθέσεις να δοθεί οριστική λύση. Αυτές, δεν πρόκειται να ξανάρθουν στην αρχική κατάσταση, ας δοθεί, λοιπόν, μια λύση οριστική για να μην εκβιάζονται και αυτοί οι άνθρωποι. Όμως, οι αναστρέψιμες που υπάρχουν πρέπει να προστατευθούν. Αυτό σας λέμε.

Για το άρθρο 6. Το καταψηφίζουμε. Εδώ τι κάνετε; Στο δασικό χάρτη μπορεί να υπάρχει συγκεκριμένη έκταση που κηρύχθηκε αναδασωτέα. Εσείς, ανακαλείται την πράξη αναδάσωσης και αυτό είναι προκλητικό και σε αντίθεση, με το άρθρο 117 του Συντάγματος με την παρ. 3.

Επίσης, στην παρ. 1, του ίδιου άρθρου, θέλει μια προσοχή. Γιατί η γενίκευσή του μπορεί να οδηγήσει σε αναγνώριση ανύπαρκτων δικαιωμάτων κυριότητας.

Στο άρθρο 7. Θα το ψηφίσουμε. Όμως, σας λέμε, το ακούσατε και από τους φορείς, δεν αρκούν μόνο οι 45 διανυκτερεύσεις για δασοπροστασία. Χρειάζεται ολοκληρωμένη δασοπροστασία με γενναία αύξηση χρηματοδότησης, προσλήψεις επιστημονικού, τεχνολογικού και αλλού αναγκαίου προσωπικού και μέσων, εξασφάλιση έργων δασοπροστασίας, που είναι ουσιαστικά ανύπαρκτη.

Επειδή, μίλησα με δύο Δασαρχεία. Κοιτάξτε, για το τελευταίο εδάφιο, εκεί που λέτε ότι «οι δαπάνες που πραγματοποιήθηκαν για τους παραπάνω σκοπούς από 1/1/2016» θα πρέπει να το κάνετε 2015,τουλάχιστον, διότι με τα δύο Δασαρχεία που ήρθα σε επικοινωνία είχαν διανυκτερεύσεις και το 2015.

Δεν έχουν προωθηθεί, απλά δείτε το, εγώ σας το μεταφέρω. Δεν μπορεί να μου είπαν ψέματα. Για το άρθρο 8 είναι θετικό. Εμείς δεν έχουμε αντίρρηση. Όμως τι πρέπει να εξασφαλιστεί; Πρέπει να εξασφαλιστεί ότι δεν θα υπάρξει αλλαγή χρήσης, να μην αποχαρακτηριστεί και να μην πουληθεί. Δεν το λέω για το σημερινό, μπορεί άλλος Δήμαρχος στο μέλλον κλπ και εδώ πρέπει να το προσθέσετε να υπάρχουν αυτές οι δεσμεύσεις.

Στο άρθρο 9, επιφυλασσόμαστε. Θα το δούμε. Μας φαίνονται «ψίχουλα» θέλουμε να μιλήσουμε και με τους πολύτεκνους, πρέπει να συμπεριλάβετε και τους τρίτεκνους, οι οποίοι δεν έχουν διαφορά.

Το άρθρο 10 το καταψηφίζουμε. Είναι «κομμένο και ραμμένο» για τους επιχειρηματικούς ομίλους και μάλιστα, έχουν δημιουργήσει πάρα πολλά προβλήματα σε πάρα πολλές περιοχές, όπως στη Λακωνία και στη Μεσσηνία, και δίκαια έχουν ξεσηκώσει λαϊκές διαμαρτυρίες. Στην κυριολεξία, μπρος στο κέρδος δεν υπολογίζεται πουθενά ο άνθρωπος. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής Ανεξάρτητων Ελλήνων): Σας ευχαριστώ κυρία Πρόεδρε. Όπως είπα και χθες το νομοσχέδιο είναι σαφώς προς τη σωστή κατεύθυνση και είμαστε θετικοί οι Ανεξάρτητοι Έλληνες. Θα σταθώ σε κάποια άρθρα.

Στο άρθρο 1, ορθώς δεν το σχολιάζω συμφωνούμε απόλυτα.

Στο άρθρο 2, μιλάμε για ένορκες βεβαιώσεις και εδώ θα ήθελα να δούμε ποια τα άλλα έγγραφα όπου λέει ζητούνται να συνεκτιμώνται πλέον με τις ένορκες βεβαιώσεις. Εδώ, να δοθεί μια διευκρίνιση για ποια άλλα έγγραφα μιλάμε να μην αφεθεί δηλαδή αυτό στην κρίση κάποιων υπαλλήλων, προκειμένου να μην ταλαιπωρηθούν οι πολίτες. Κατέβηκε το αντίτιμο εξαγοράς στο ¼ από το 1/3 που ήταν. Είναι πάρα πολύ θετικό. Δίνεται η δυνατότητα αποπληρωμής σε εκατό δόσεις. Σαφώς είναι κάτι πολύ θετικό. Εκείνο όμως που πρέπει να προσέξουμε είναι σε περιοχές στις οποίες δεν υπάρχει αντικειμενική αξία για να προσδιοριστεί το τίμημα η αξία της γης. Οι αρμόδιες ΔΥΟ, οι οποίες θα ασχοληθούν με το να προσδιορίσουν τις αξίες να μην επιβάλλουν υψηλές αξίες γιατί έχουν μια τάση οι ΔΟΥ πάνω σε αυτό να υπερβάλλουν όταν πρόκειται να επιβάλλουν αξίες. Στις επιτρεπόμενες εντός δασικών περιοχών εγκαταστάσεις περιλαμβάνονται εφεξής και οι χερσαίες εγκαταστάσεις που είναι απαραίτητες για τις υδατοκαλλιέργειες.

Σαφώς θετικότατο και αυτό. Αίρεται η απαγόρευση εγκατάστασης Αστεροσκοπείων σε δάση εντός ή πέριξ τουριστικών περιοχών, ή λουτροπόλεων ή αρχαιολογικών χώρων. Συμφωνούμε από τη στιγμή που η απόφαση αυτή θα παίρνεται από τις πλέον αρμόδιες υπηρεσίες αυτές του τουρισμού και της Αρχαιολογίας.

Στο άρθρο 4 οι διατάξεις αφορούν εκτάσεις που εκχερσώθηκαν για γεωργική εκμετάλλευση περιόδου 1975 – 2007. Συμφωνούμε στο να επιτρέπονται έργα που εξυπηρετούν τις ανάγκες της καλλιέργειας δεξαμενές νερού, υπόστεγα κλπ.. Αναστέλλεται η εφαρμογή και λήψη διοικητικών πράξεων και πρωτοκόλλων και η κήρυξη των αιτούμενων εκτάσεων ως αναδασωτέων κατά το ανωτέρω χρονικό διάστημα. Εδώ ζητάμε να δοθεί ένα ιδιαίτερο βάρος στους κτηματολογικούς πίνακες.

Στο άρθρο 5, για επεμβάσεις σε δάση για τις αντιρρήσεις επί των δασικών χαρτών να κάνουμε χρήση των κτηματολογικών πινάκων όπου υπάρχουν και των τίτλων, όσον αφορά για τις παλαιές ιδιοκτησίες. Εκεί που μιλάμε για ένορκες βεβαιώσεις κ.λπ., να προστίθενται και οι βεβαιώσεις από τους Δήμους και από ποιες άλλες υπηρεσίες θα μπορούσαν να βεβαιώσουν το περιεχόμενο των ένορκων βεβαιώσεων.

Η παράταση που δίνεται, των επιπλέων δυο μηνών, είναι αυτό που είχαμε προτείνει και εμείς με την τροπολογία μας, δηλαδή τις 120 μέρες. Σε άλλο σημείο οι σχετικές αντιρρήσεις θεωρούνται ως μη υποβληθείσες και το τέλος που έχει καταβληθεί στους δικαιούχους επιστρέφεται. Είναι θετικό και αυτό.

Εδώ, θα ήθελα στο άρθρο 6, να προσθέσουμε όσο αναφορά για τους δασωθέντες αγρούς ή «λόγω ανωτέρας βίας» ή εν πάση περιπτώσει «για αίτια που δεν οφείλονται στον ιδιοκτήτη». Έχουμε περιπτώσεις, όπως είχαμε πει και χθες, όπου αναγκάστηκαν να αφήσουν τις εκτάσεις αυτές οι ιδιοκτήτες, οι αγρότες εν προκειμένω, για λόγους που δεν οφείλονταν σε δική τους υπαιτιότητα. Ταλαιπωρήθηκαν, αποβλήθηκαν από λανθασμένες αποφάσεις των αρμοδίων υπηρεσιών. Έχουμε και άλλες περιπτώσεις, θα καταθέσω και στοιχεία στην Ολομέλεια, αλλά ήθελα να σας πω και για μια άλλη περιοχή που είναι στο δικό μας νόμο, για τα Κερδύλλια, για τα άνω και κάτω Κερδύλλια, όπου στις 17 Οκτωβρίου του 1941 εκτελέστηκαν 200 πολίτες από τους Γερμανούς.

Αυτοί οι πολίτες, ήταν αγρότες, οι οποίοι αναγκάστηκαν να εγκαταλείψουν τους αγρούς τους, οι οποίοι, όπως αντιλαμβάνεστε, μετά από χρόνια, δηλαδή και στις αεροφωτογραφίες του 1945, γιατί ήδη από το 1941 εγκατέλειψαν αναγκαστικά την καλλιέργεια των εκτάσεων τους. Πλέον φαίνεται ότι εγκαταλείφθηκαν και είναι φυσικό να μιλάμε για δασωμένους αγρούς, για κάτι που δεν οφείλεται σε δική τους υπαιτιότητα. Γι' αυτό λέω να είμαστε λίγο πιο προσεκτικοί και ευαίσθητοι σε αυτό το σημείο.

Συμφωνούμε με την έγκριση της καταβολής υπερωριών των δασοφυλάκων, στο άρθρο 8. Είναι σαφώς θετικό. Η αναγνώριση στο δήμο Ιωαννίνων της πλήρους νομής και κυριότητας των γεωτεμαχίων.

Στο άρθρο 9, αγορά την απαλλαγή των δικαιούχων από τις χρεώσεις υπηρεσιών κοινής ωφέλειας. Συμφωνούμε και για τους τρίτεκνους και για τους πολύτεκνους, να τύχουν αυτής της απαλλαγής.

Κλείνω με το άρθρο 10, όπου η πρόταση είναι οι 6 μήνες να γίνουν 12 μήνες. Αναφέρομαι στα αιολικά.

Είμαστε θετικοί και επί της αρχής, και επί των άρθρων. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Γεωργιάδης.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Ευχαριστώ, κυρία Πρόεδρε. Δυστυχώς, υπάρχει ένας κίνδυνος μέσω αυτής της διαδικασίας των δασικών χαρτών να κατηγορηθείτε ότι φτιάχνετε ένα εργαλείο με το οποίο πάτε να αρπάξετε την ιδιωτική ακίνητη περιουσία. Αυτή τη στιγμή υπάρχει το τεκμήριο της κυριότητας του δημοσίου, σε οποιαδήποτε διεκδίκηση του δημοσίου, απέναντι σε οποιονδήποτε ιδιώτη, αυτό είναι γεγονός. Με άλλα λόγια, οτιδήποτε το κράτος δηλώνει ότι είναι δικό του, ο ιδιώτης καλείται να αποδείξει το αντίθετο και πολλές φορές επικαλούμενο τίτλους ιδιοκτησίας 150 ετών.

Έχω να καταθέσω και την επιστολή της ΠΟΜΙΔΑ, που αναφέρει τα παραπάνω. Παράλληλα, έχουμε δασαρχεία και περιφέρειες να δηλώνουν ακόμη και ολόκληρους δήμους ως δασικές εκτάσεις. Όλοι αυτοί μπορεί να λένε ότι υπάρχει ευθυνοφοβία, κάποιοι άλλοι μπορεί να λένε ότι υπάρχει δημοσιοϋπαλληλική νοοτροπία. Το ζήτημα είναι να βρεθούν πραγματικές λύσεις στο μακροχρόνιο πρόβλημα των πολιτών και μιλάμε για περιπτώσεις οικογενειών που είχαν στην κατοχή τους εκτάσεις για ολόκληρες γενιές. Είναι μάλιστα δεκάδες χιλιάδες πολίτες σε ολόκληρη τη χώρα που δεν γνωρίζουν εάν θα πρέπει να κάνουν ένσταση ή όχι.

Αυτό πολύ απλά, διότι πολλοί νομίζουν ότι οι δασικοί χάρτες είναι μια εσωτερική διεργασία των Δασαρχείων, άλλοι μπορεί να θεωρούν ότι η αγροτική γη, διότι θυμούνται ως αγροτική γη από το 1960 ή το 1970, όταν ήταν στην ιδιοκτησία τους και έτσι δεν ασχολούνται να ενημερωθούν περαιτέρω, καθώς δεν γνωρίζουν ότι ο δασικός χάρτης πραγματεύεται το 1945, άλλοι, επίσης, θεωρούν ότι οι δασικοί χάρτες ασχολούνται μόνο με τα δάση, ενώ η ιδιοκτησία τους δεν έχει καμία σχέση με αυτά. Δηλαδή, δεν υπάρχει μια συντονισμένη δράση και μια καθολική πληροφόρηση για το εν λόγω ζήτημα.

Επίσης, κύριε Υπουργέ, είχατε δώσει το λόγο σας, ότι θα έρθει με την κανονική διαδικασία, στην τροπολογία όπου το είπαμε, και αυτή τη στιγμή έχει χαρακτηριστεί και έρχεται με την επείγουσα διαδικασία. Καταλαβαίνετε, ότι έρχεται μέσα σε δύο – τρεις μέρες και βλέπουμε και κάποιες τροπολογίες, τις οποίες ακόμη δεν έχουμε προλάβει να τις μελετήσουμε, διότι τις παραλάβαμε σήμερα. Θα θέλαμε, τουλάχιστον, να έρχεται πιο συντονισμένα και πιο σωστά. Είναι πάρα πολύ σημαντικό το ζήτημα και εφόσον, είμαστε όλοι θετικοί για αυτό θα μας βοηθούσατε περισσότερο να το στηρίξουμε από το να επιφυλασσόμαστε, να έρθει στην Ολομέλεια, να το μελετήσουμε για να δούμε τι ακριβώς γίνεται.

Έστω, λοιπόν, τώρα, ότι η ιδιοκτησία κάποιου συμπολίτη μας, εκ παραδρομής ή από υπερεκτίμηση στοιχείων βλάστησης, θεωρείται από το δασικό χάρτη, ως δασική. Έστω, ότι αυτός ο πολίτης αποφασίζει να κάνει ένσταση. Η διαδικασία των ενστάσεων δεν είναι μια διαδικασία που μπορούν να την ακολουθήσουν όλοι, ακόμη και αν αποφασίσουν να μπουν σε αυτή τη διαδικασία απαιτούνται ειδικές γνώσεις. Δηλαδή, δεν μπορεί κάποιος να το κάνει μόνος του, ούτε μπορεί να απευθυνθεί σε οποιοδήποτε τοπογράφο ή οποιοδήποτε μηχανικό. Οφείλει να απευθυνθεί σε ειδικό δασολόγο, ο οποίος, μάλιστα, θα ψάξει στις αεροφωτογραφίες του 1945 ή του 1960, για να δει, τί βρίσκεται στη διαφιλονικούμενη περιοχή.

Μιλάμε μάλιστα για δυσδιάκριτες και θολές φωτογραφίες, λόγω της ελλιπούς τεχνολογίας της εποχής τότε. Θα καταθέσω στα πρακτικά ένα σχετικό παράδειγμα με αεροφωτογραφίες, πώς έχουν εξελιχθεί κατά τη διάρκεια των ετών. Εκτός αυτού υπάρχει και η αμοιβή του Δασολόγου και το τέλος άσκησης αντιρρήσεων. Δεν είναι εποχές για τέτοιες δαπάνες ειδικά εν περίοδο κρίσης, στην οποία ο Έλληνας πολίτης αυτή τη στιγμή μπορεί να μην έχει ούτε τα χρήματα για τις απαραίτητες καθημερινές του ανάγκες.

Έπειτα για να κάνει κάποιος ένσταση οφείλει να βρει τους τίτλους ιδιοκτησίας, χαρακτηριστικά αναφέρεται και στο άρθρο 6 παρ.1, ότι «ο ιδιώτης οφείλει να προσκομίσει τίτλους ιδιοκτησίας, οι οποίοι ανάγονται πριν την 23η Φεβρουαρίου του 1946». Σε πολλά μέρη όμως, δεν υπάρχουν τέτοιοι τίτλοι παλαιότητας 100 και 150 ετών, ενώ όλη αυτή η διαδικασία ένστασης έχει μόλις 2 μήνες προθεσμία. Για παράδειγμα, ένας χαμηλοσυνταξιούχος, χαμηλού μορφωτικού επιπέδου, πώς θα μπορέσει να ανταποκριθεί σε όλα τα παραπάνω; Η ερώτηση είναι ρητορική. Δεν θα μπορέσει. Θα δει απλώς την περιουσία του να «αρπάζεται» από το κράτος.

 Επίσης, στο άρθρο 5 παρ. 4, αναφέρεται ότι συστήνεται Επιτροπή Δασολογίου Περιφερειακής Ενότητας, στην έδρα κάθε οικείας αποκεντρωμένης διοίκησης. Έργο των επιτροπών αυτών είναι ο ειδικότερος χαρακτηρισμός των περιοχών δασικού χαρακτήρα που περιλαμβάνονται στον αναρτώμενο δασικό χάρτη. Οφείλουμε να δώσουμε κάποια ευέλικτη λύση που να αφορά και την ανταπόκριση του κράτους στις διενέξεις με τους ιδιώτες. Θα σας δώσω ένα τραγελαφικό παράδειγμα, σε Πεντέλη, Μαραθώνα και αλλού, οι δασικοί χάρτες κυρώθηκαν μόνο ως προς τα τμήματα που δεν ασκήθηκαν αντιρρήσεις. Δηλαδή, ήταν τόσο ρευστά τα πράγματα που το κράτος αμφέβαλε και απέναντι στον ίδιο του τον εαυτό. Μάλιστα, από τις αντιρρήσεις που ασκήθηκαν δεν εξετάστηκε καμία ενώ έχει περάσει τουλάχιστον μια 5ετία. Το αποτέλεσμα είναι να εγκλωβιστούν ιδιοκτησίες που πληρούσαν τότε τις προϋποθέσεις για να μην χαρακτηριστούν δασικές. Αυτοί οι άνθρωποι έχουν ταλαιπωρηθεί τουλάχιστον 5 χρόνια με έξοδα και δεν έχουν βρει λύση για τις περιουσίες τους.

Επίσης, στο άρθρο 2 παρ. 2, αναφέρεται ότι επιτρέπονται κατασκευές που εξυπηρετούν την γεωργική εκμετάλλευση σε εκχερσωμένες εκτάσεις. Εκεί βλέπουμε και ορισμένα λίγα παραδείγματα, δεξαμενές νερού, γεωτρήσεις, υπόστεγα, μετρητές ΔΕΗ και ούτω καθεξής. Σε αυτό το σημείο η νομοθεσία οφείλει να γίνει πιο συγκεκριμένη, διότι κατασκευές που εξυπηρετούν την γεωργική εκμετάλλευση μπορούν να είναι οτιδήποτε.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): *Ομιλεί εκτός μικροφώνου.* Είναι αυτές που λέμε.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Τα δύο – τρία παραδείγματα που αναφέρετε δεν είναι επαρκή για να οριοθετήσουμε νομικά αυτό που εσείς διατυπώνετε. Να βοηθήσουμε θέλουμε με τη δική μας πρόταση.

Αυτή η σχετικότητα στη διατύπωση των νόμων, θα αυξήσει τη δουλειά των δικαστών και των δικηγόρων. Είναι κάτι, το οποίο θα εγείρει νομικά θέματα και θα είναι αυτό που λέμε «δουλειά σε δουλειά να βρισκόμαστε οι δικηγόροι για αυτές τις περιπτώσεις». Επομένως, οφείλετε να διατυπώσετε ρητά και ανεπιφύλακτα τι ακριβώς επιτρέπεται. Πέρα από αυτό, πριν από λίγες ημέρες μάθαμε ότι ταλαιπωρούνται και αρκετοί φορείς.

Χαρακτηριστικό παράδειγμα το Πανελλήνιο Δίκτυο Οικολογικών Οργανώσεων, κατέθεσε στο Συμβούλιο της Επικρατείας δύο αιτήσεις ακύρωσης για παραβιάσεις της Σύμβασης του Άαρχους και του Συντάγματος στο πλαίσιο της διαδικασίας αναρτήσεων των δασικών χαρτών. Ζητούν την ακύρωση της ΚΥΑ 155585/323/3-2-2017, με την οποία θεσπίστηκε αναλογικό παράβολο-που προκαταβάλλεται και από τις οικολογικές οργανώσεις οι οποίες έχουν για κακή τους τύχη, αντιρρήσεις σε ορισμένους δασικούς χάρτες. Έχω σχετικό άρθρο που θα καταθέσω.

Άρα, το κύριο μέλημα των οικολογικών οργανώσεων είναι ότι η προστασία του περιβάλλοντος και το κράτος, εμφανίζεται να τους ζητάει χρήματα δηλαδή, τιμωρούμε με οικόσημα τους οικολόγους. Τα προβλήματα αυτά, δεν λύνονται ούτε με 100 δόσεις για την εξαγορά δασικών εκτάσεων, ούτε με τη δημιουργία επιτροπών από αποκεντρωμένες διοικήσεις όπως αναφέρεται στο νομοσχέδιο. Το νομοσχέδιο πρέπει να γίνει ευέλικτο, να εκδίδει αποφάσεις πιο γρήγορα και να υπάρχει μεγαλύτερη διαφάνεια στις συναλλαγές με τους πολίτες. Δεν μπορεί να θεωρείται ο κάθε δασάρχης ή ο κάθε εκπρόσωπος της αποκεντρωμένης διοίκησης ως ο παντοδύναμος αξιολογητής μιας έκτασης για την κάθε περίπτωση την οποία θα καλεστεί να αξιολογήσει. Καταλαβαίνετε ότι αυτό οδηγεί πολλές φορές, άθελά σας χωρίς να το εκμαιεύετε εσείς, σε διαφθορά και σε πολλές αθέμιτες πρακτικές, γιατί μπορεί να φταίνε οι ίδιοι οι άνθρωποι που θα πάνε να αξιολογήσουν τις υποθέσεις, να γίνουν θύματα χρηματισμών. Για παράδειγμα, οι επιτροπές εξέτασης αντιρρήσεων πρέπει πρώτα να μπορούν να δίνουν λύσεις σε πολλά από τα προβλήματα που εμφανώς λύνονται μέσα ανάρτησης των δασικών χαρτών. Έτσι οι πολίτες που πληρούν τα συγκεκριμένα κριτήρια θα μπορούν να απεμπλέκονται από το δασαρχείο και την παρεπόμενη επίπονη διαδικασία.

Τέλος, οι λύσεις που θα εφαρμοστούν θα πρέπει να είναι αφαιρετικές, δηλαδή να αφαιρούμε κρίκους στην γραφειοκρατική αλυσίδα και όχι να διακλαδώνουμε περισσότερο όλη αυτή τη διαδικασία. Χρειάζονται, επιτέλους, συντονισμένες προσπάθειες τεχνολογικής υποδομής και μηχανογράφησης σε όλες τις εμπλεκόμενες υπηρεσίες και να τοποθετήσουμε τους κατάλληλα εκπαιδευμένους ανθρώπους στις κατάλληλες θέσεις. Οι πολλοί ανεκπαίδευτοι και αναρμόδιοι δεν θα μας λύσουν το πρόβλημα. Οι λίγοι ειδικοί, ικανοί και εξειδικευμένοι είναι αυτή που θα μας φέρουν τις λύσεις. Επιφυλασσόμαστε επί της αρχής και επί των άρθρων, για τις τροπολογίες που μας έχετε καταθέσει και θα τοποθετηθούμε στην Ολομέλεια.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Αυλωνίτου Ελένη, Γκαρά Αναστασία, Σταματάκη Ελένη, Δρίτσας Θεόδωρος, Ζεϊμπέκ Χουσεΐν, Θεοφύλακτος Γιάννης, Ιγγλέζη Κατερίνα, Καματερός Ηλίας, Ρίζος Δημήτριος, Καρακώστα Εύη, Γεννιά Γεωργία, Γεωργοπούλου- Σαλτάρη Έφη, Δέδες Γιάννης, Θελερίτη Μαρία, Ουρσουζίδης Γιώργος, Καϊσάς Γιώργος, Ριζούλης Ανδρέας, Σέλτσας Κωνσταντίνος, Σηφάκης Γιάννης, Κωστοπαναγιώτου Ηλίας Σπαρτινός Κώστας, Συρμαλένιος Νίκος, Κυρίτσης Γιώργος, Τριανταφυλλίδης Αλέξανδρος, Βλάχος Γιώργος, Αραμπατζή Φωτεινή, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Γερμενής Γεώργιος, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Κωνσταντόπουλος Δημήτριος, Κατσώτης Χρήστος, Μανωλάκου Διαμάντω, Στεργίου Κώστας, Καμμένος Δημήτριος, Λαζαρίδης Γεώργιος, Αμυράς Γεώργιος, Γεωργιάδης Μάριος και Θεοχάρης Θεοχάρης (Χάρης).

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Θέλω να σας ενημερώσω ότι έχουν κατατεθεί δύο ακόμη τροπολογίες – υπάρχουν τα κείμενα στη διάθεσή σας – οι οποίες όμως επειδή λείπουν οι Υπουργοί, θα υποστηριχθούν στην Ολομέλεια. Το λόγο έχει ο κύριος Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Θα αρχίσω την τοποθέτησή μου με τη βουλευτική τροπολογία του ΣΥ.ΡΙΖ.Α. για τις προσλήψεις άγνωστο αριθμό ατόμων στον Οργανισμό Εγγείων Βελτιώσεων. Θέλω να σας πω, λοιπόν, κυρίες και κύριοι συνάδελφοι της ΣΥΡΙΖΑ, να αποσύρετε αυτή την τροπολογία και, αν δεν το κάνετε εσείς, καλώ τον Υπουργό να μην την κάνει δεκτή αυτή την τροπολογία. Διότι, με αυτήν τη βουλευτική τροπολογία ανοίγει η πόρτα διάπλατα για την κατάργηση του ΑΣΕΠ στη διαδικασία προσλήψεων ενός μεγάλου αριθμού, ενός μεγάλου φάσματος επιχειρήσεων δημόσιου τομέα.

Είναι πολύ σοβαρό το θέμα. Μου κάνει εντύπωση και η πολυπλοκότητα γραφής της τροπολογίας σας, κυρίες και κύριοι βουλευτές του ΣΥ.ΡΙΖ.Α., αλλά και η ουσία της, που είναι ότι αν περάσει αυτή η βουλευτική τροπολογία, ο οποιοσδήποτε διοικητής δημόσιου οργανισμού θα μπορεί να προσλαμβάνει όποιον θέλει και όσους θέλει σε μια σειρά νομικών προσώπων δημοσίου ή ιδιωτικού δικαίου που χρηματοδοτούνται κατά 50% τουλάχιστον από το κρατικό προϋπολογισμό. Παρακαλώ, κύριε Υπουργέ, η τροπολογία αυτή δεν είναι αθώα. Είναι πονηρή και πρέπει να μην την κάνετε δεκτή. Με αυτήν την τροπολογία αλλάζετε ένα νόμο που εσείς είχατε ψηφίσει, το ν.4456/2017, ο οποίος όταν ψηφίστηκε υποτίθεται ότι θα έλυνε το θέμα των προσλήψεων στον Οργανισμό Εγγείων Βελτιώσεων.

Διαβάζω από την αιτιολογική έκθεση τότε της Κυβέρνησης που έλεγε ότι «με αυτήν τη διάταξη λύνεται το χρόνιο πρόβλημα των προσλήψεων απαραίτητου προσωπικού των οργανισμών εγγείων βελτιώσεων». Δεν λύθηκε, όμως. Με τη δική σας τροπολογία εσείς έρχεστε και λέτε ότι οι εκκρεμούσες διαδικασίες πρόσληψης προσωπικού δεν καλύπτονται, αλλά ας υποθέσουμε πως ήταν άστοχος ο νόμος της Κυβέρνησης, ο ν.4456. Με την τροπολογία αυτή, στην ουσία, κυρίες και κύριοι βουλευτές του ΣΥ.ΡΙΖ.Α. – και πραγματικά σας εφιστώ την προσοχή – καταργείτε το άρθρο 14 του ν.2190/1994, δηλαδή τον νόμο του ΑΣΕΠ, που καθορίζει το σύστημα προσλήψεων στο δημόσιο τομέα. Είναι επικίνδυνη αυτή η τροπολογία. Πάρτε την πίσω. Καταργείτε το ΑΣΕΠ από την «πίσω πόρτα». Εμείς εννοείται ότι θα την καταψηφίσουμε, αλλά περιμένουμε να δείξουν ευαισθησία οι βουλευτές και να την αποσύρουν και, αν δεν το κάνουν οι ίδιοι, ο Υπουργός να μην κάνει δεκτή αυτή την τροπολογία.

Έρχομαι στο θέμα του σχεδίου νόμου περί δασικής νομοθεσίας και θα κάνω κάποιες παρατηρήσεις κατά άρθρο. Στο άρθρο 1, για ποιο λόγο απαλλάσσετε δικαιούχους από την εκπόνηση των μελετών; Δηλαδή, ο δικαιούχος που έχει εκχερσώσει που έχει καταπατήσει μια δασική έκταση, τώρα απλώς θα υποχρεούται στην καταβολή της δαπάνης για υλοποίηση αναδάσωσης. Ποιος θα πληρώσει τη μελέτη, το Υπουργείο, η περιφέρεια;

Επίσης, ρώτησα τον Υπουργό τι θα γίνει σε περίπτωση που η έκταση στην οποία θα πραγματοποιηθεί η αναδάσωση υπερβαίνει τα 4 στρέμματα; Τι συμβαίνει στην περίπτωση που ο υπόχρεος δεν προβεί στις εργασίες αναδάσωσης ή της δάσωσης και ούτε καταβάλει και το πρόστιμο στον ειδικό φορέα δασών του Πράσινου Ταμείου. Επίσης, για ποιο λόγο το αντάλλαγμα χρήσης για επέμβαση σε δημόσια δάση και δασικές εκτάσεις υπολογίζεται στο 50% της αξίας τους, σύμφωνα με το άρθρο 6, ενώ για επεμβάσεις σε ιδιωτικά δάση και ιδιωτικές δασικές εκτάσεις υπολογίζεται στο 30% της αξίας τους; Για ποιον λόγο γίνεται αυτό; Με ενημερώνετε ότι θα προκύψει η υπουργική απόφαση. Έτσι όπως είναι, στην ουσία, ισχύει το παλιό. Επίσης, ποια είναι η κοινωφελής επέμβαση που ασκούν σε δημόσια δάση οι κτηνοτρόφοι, οι πτηνοτρόφοι και άλλες ειδικότητες;

Με το άρθρο 2 τακτοποιείται το θέμα των κατασκευών που προορίζονται αποκλειστικά για αγροτική καλλιέργεια, όμως εδώ υπάρχει ένα θέμα. Πρώτα από όλα, για αυτές τις κατασκευές υπάρχει ο όρος στέγαστρα, υπόστεγα. Τώρα αυτό θέλει πολλή συζήτηση. Στέγαστρα και υπόστεγα μέσα σε δάσος μπορεί να είναι τεράστιες οι κατασκευές. Πώς ακριβώς καθορίζεται η γεωργική χρήση αυτών των υποστέγων; Προσπαθώ να πω ότι πρέπει να προλάβουμε το επόμενο βήμα κάποιου κακόπιστου καλλιεργητή, ο οποίος θα προχωρήσει έμμεσα σε οικοδόμηση ενός τύπου κατοικίας και να πει «εδώ ξεκουράζομαι και λίγο μετά τις γεωργικές εργασίες».

Επίσης, με την προτεινόμενη τροποποίηση της παραγράφου 7 του άρθρου 47 του ν.998/1979, πρέπει να μας προβληματίσει ότι με μια απλή κατάθεση ενόρκων βεβαιώσεων ή επίκληση χρησικτησίας δίχως την ύπαρξη τίτλων ιδιοκτησίας, θα αλλάξουν χέρια, όπως γινόταν, εκτάσεις, ακίνητα κ.λπ.. Επίσης, σας θυμίζω ότι στο παρελθόν είχαν συνταχθεί ιδιωτικά συμφωνητικά βάσει ενόρκων βεβαιώσεων και είχε γίνει μια «φάμπρικα» και έτσι, λοιπόν, οι καταπατήσεις γινόντουσαν ημινόμιμες και βαφτίζονταν σχεδόν νόμιμες.

Επίσης, σας θυμίζω ότι στο παρελθόν είχαν συνταχθεί ιδιωτικά συμφωνητικά, βάσει ενόρκων βεβαιώσεων. Είχε γίνει μια φάμπρικα και έτσι οι καταπατήσεις γίνονταν ημινόμιμες, βαπτίζονταν σχεδόν νόμιμες.

Άρθρο 3. Υδατοκαλλιέργειες και Αστεροσκοπεία. Θα ήθελα να ξέρω, εάν υπάρχει προγραμματισμός για τη δημιουργία νέων Αστεροσκοπείων ή έχει να κάνει με τη νομιμοποίηση Αστεροσκοπείων, που ήδη λειτουργούν. Για παράδειγμα, σκέφτομαι τον «Αρίσταρχο» στην Πελοπόννησο, εάν λειτουργεί χωρίς άδεια, χωρίς να έχει επιλύσει τα θέματα αυτά.

Άρθρο 4, που είναι η ουσία του σχεδίου νόμου. Εξέφρασα και χθες τον προβληματισμό μου το είπα και πριν, μην προκύψουν «τα μικρά σπίτια στο λιβάδι» ξαφνικά, τα μικρά σπίτια στο δάσος. Άρα, αυτό το άρθρο θέλει προσοχή.

Άρθρο 5. Αφήνει ανοιχτό το θέμα των οικιστικών πυκνώσεων και τον προσδιορισμό των κριτηρίων τους. Θέλουμε και σε αυτό μια απάντηση, αγαπητέ κύριε Υπουργέ.

Επίσης, αναφορικά με την πρόσληψη δασολόγων, δασοπόνων, θα ήθελα να ακούσω ποια είναι τα κριτήρια, ποια θα είναι η γεωγραφική, χωροταξική κατανομή τους και να τεκμηριωθεί, ως προς τις συγκεκριμένες ανάγκες, αυτή η πρόσληψη.

Άρθρο 6, σχετικά με τις χορτολιβαδικές εκτάσεις και με τη νομοθετική τους προσέγγιση. Εδώ, εξαιρούνται από τις προστατευτικές διατάξεις οι φρυγανικές περιοχές. Σωστά;

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Οι πεδινές χορτολιβαδικές εκτάσεις, όπως ισχύει έτσι και αλλιώς, με βάση το υψόμετρο.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Πέραν των πεδινών, που παραμένει το ίδιο και οι φρυγανικές, οι οποίες είναι κοντά στη θάλασσα. Στο προεδρικό διάταγμα υπάρχει ο όρος φρυγανικής μη ξυλώδους βλάστησης. Εδώ μιλάμε, δηλαδή, για περιοχές κοντά στην παραλία, που συνήθως είναι τα «φιλέτα». Το επισημαίνω, περίμενα να ακούσω κάποιες διευκρινίσεις. Δηλαδή, να μη γίνουν και αυτά παρανάλωμα της αυθαιρεσίας και της κερδοσκοπίας.

Άρθρο 8, σχετικά με την εκκρεμοδικία μεταξύ του Δήμου Ιωαννιτών και του ελληνικού δημοσίου. Εδώ, θέλω να αναφέρω το εξής ερώτημα. Πώς θα εξασφαλιστεί ότι με τη μεταβίβαση στο Δήμο Ιωαννιτών δεν θα αλλάξει η χρήση των δύο γεωτεμαχίων, δηλαδή, αν είμαστε σίγουροι ότι θα χρησιμοποιηθούν για πάρκο πρασίνου και χώρων αθλοπαιδιών, όπως αρχικώς φαίνεται και ορίζεται.

Επίσης, αυτή η εκκρεμοδικία μπορεί να είναι ένα κριτήριο για το πώς θα εξελιχθούν αποφάσεις δικαστηρίων μεταξύ ιδιωτών με το ελληνικό δημόσιο ή και ιδιωτών μεταξύ τους, για τέτοιου είδους απαιτήσεις;

Άρθρο 9, σχετικά με την απαλλαγή των πολυτέκνων και των δικαιούχων κοινωνικού τιμολογίου από χρεώσεις σε υπηρεσίες κοινής ωφέλειας στους λογαριασμούς της Δ.Ε.Η.. Βεβαίως, να υποστηριχθούν αυτές οι κοινωνικές ομάδες, απλά θέλω να ρωτήσω, το κόστος αυτής της ενίσχυσης, που θα μετακυλιθεί, θα μετακυλιθεί στους υπόλοιπους καταναλωτές της Δ.Ε.Η.; Θα έχουμε, δηλαδή, αύξηση στο λογαριασμό της Δ.Ε.Η. ή με έναν άλλο τρόπο η Κυβέρνηση θα βρει ένα κονδύλι και θα ενισχύσει;

Κύριοι συνάδελφοι, ας είμαστε ειλικρινείς μεταξύ μας, 62 βουλευτές του ΣΥΡΙΖΑ έχουν υπογράψει αυτή τη βουλευτική τροπολογία, η οποία ανοίγει την πίσω πόρτα για την κατάργηση του ΑΣΕΠ. Εγώ σας ανέπτυξα το σκεπτικό μου και όποιος τη διαβάσει θα απορήσει με την πολυπλοκότητά της. Έχω την αίσθηση ότι αυτές οι τροπολογίες είναι από την Κυβέρνηση και όχι από βουλευτές. Επιφυλασσόμεθα και επί των άρθρων.

ΘΕΟΔΩΡΟΣ ΔΡΙΤΣΑΣ (Προεδρεύων της Επιτροπής): Μετά την ολοκλήρωση των τοποθετήσεων των εισηγητών και των ειδικών Αγορητών περνάμε στις ομιλίες των βουλευτών.

Το λόγο έχει η κυρία Μπακογιάννη.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Η πρώτη παρατήρησή μου είναι, ότι το νομοσχέδιο αυτό διέπεται από μια λογική, η οποία είναι ότι το σύνολο των εκκρεμοτήτων, οι οποίες υπάρχουν, θα τις λύνουν κάποιες επιτροπές.

Εγώ, η οποία έχω μια μικρή εμπειρία ενός ορεινού νομού και ενός νομού, ο οποίος έχει κυρίως μόνο δάση, ξέρω κύριε Πρόεδρε τι σημαίνει αυτό. Πρακτικώς, ο νομός Ευρυτανίας είναι ένας νόμος, ο οποίος διακρίνεται για τρία πράγματα:

Πρώτον, έχει μόνο δάση, τα οποία οι ίδιοι κάτοικοι έχουν φροντίσει να μην καούν- δεν είναι τυχαίο ότι εμείς δεν έχουμε πυρκαγιές στο νομό Ευρυτανίας, ενδεχομένως γιατί δεν έχουμε μεγάλα συμφέροντα.

Δεύτερον, ένας νόμος σαν την Ευρυτανία, ταλαιπωρήθηκε πάρα πολύ από τον ακραίο Εμφύλιο, ο οποίος υπήρξε στην Ευρυτανία. Αυτό πρακτικά σημαίνει, ότι ένας μεγάλος αριθμός ανθρώπων εγκατέλειψε, μετά τον Εμφύλιο, τη γη του. Αυτή η γη «φυσικώς δασώθηκε», γιατί το δάσος «κατάπιε» τα πάντα. Το «φυσικώς δασώθηκε» σημαίνει ότι σήμερα, που υπάρχει μια τάση επιστροφής, αυτοί οι άνθρωποι δεν έχουν τη δυνατότητα να διεκδικήσουν τη γη τους. Γράφει πολύ ωραία, λοιπόν αυτό το νομοσχέδιο, ότι πρέπει να πάνε σε μια επιτροπή και σε αυτή την επιτροπή να της πάνε χωροταξικές μελέτες.

Δεν ξέρω ποιος από σας κυρίες και κύριοι συνάδελφοι, έχει ζήσει ποτέ σε χωριό, αλλά σας διαβεβαιώ ότι στη Βελωτά Ευρυτανίας πήγαινε ο πάπας και έλεγε ότι: «Αυτό το χωράφι είναι το χωράφι του τάδε», φωνάζανε- αν είχαν- κανέναν αγροφύλακα ή κανέναν Πρόεδρο Κοινότητος, το βεβαίωνε και αυτός και τελείωνε η υπόθεση. Σήμερα λοιπόν, αυτός ο άνθρωπος πρέπει να πάει με 3-4 διαφορετικά χαρτιά, πρέπει να βρει τίτλους ιδιοκτησίας πριν από το 1945, πρέπει να αποδείξει ότι «δεν είναι ελέφαντας», για να διεκδικήσει ένα χωραφάκι 100 ή 150 μέτρων, στο οποίο ενδεχομένως θα θέλει να φυτέψει κάποια κλίματα.

Κατά την άποψή μου, αυτό είναι δυσλειτουργικό, αποκλείεται να λειτουργήσει και θα οδηγήσει, εκ των πραγμάτων, σε παρανομίες.

Το δεύτερο θέμα που θέλω να θέσω, είναι του ορεινού όγκου, κύριε Υπουργέ. Ο ορεινός όγκος σημαίνει βουνά, πάνω στα βουνά υπάρχουν κτηνοτρόφοι που έχουν ζώα. Μέσα στο νομοσχέδιο σας το μαντρί θεωρείτε ότι θα γίνει βίλα. Απάνω στα ορεινά βουνά της Κρήτης και απάνω στα Άγραφα δεν χτίζονται βίλες, αλλά το να ζητάς 4 διαφορετικά χαρτιά, για να φτάσει ένας άνθρωπος να έχει ένα μαντρί απάνω στα Άγραφα Ευρυτανίας, δεν είναι λογικό κυρίες και κύριοι συνάδελφοι. Δεν θα πάνε ποτέ, θα είναι παράνομοι και θα είναι στο χέρι του κάθε «τύπου», ο οποίος μπορεί να τους εκβιάσει, για να τους πάρει αύριο το πρωί τα 3 ευρώ ή τα 5 ευρώ, που μπορεί να έχουν.

Το νομοσχέδιο αυτό πρέπει να απλοποιήσει τις διαδικασίες και να καταλάβουμε, ότι οι άνθρωποι έχουν και πραγματικές ανάγκες και δεν είναι οι ανάγκες, οι οποίες κάποιος- χωρίς να θέλω να θίξω κανέναν από τους παριστάμενους- ο οποίος έχει απόλυτη άγνοια, για το πού «πέφτουν» τα βουνά και τι πρόβλημα αντιμετωπίζουν οι άνθρωποι αυτοί, αποφασίζει ότι πρέπει να βρουν 4 διαφορετικά χαρτιά για να τα υποβάλλουν.

Θα τελειώσω με την τρίτη και τελευταία παρατήρηση κύριε Πρόεδρε. Κυρίες και κύριοι συνάδελφοι, η τροπολογία την οποία καταθέσατε- και μου κάνει εντύπωση, «κάθισα κάτω» και είδα τις υπογραφές- είναι ντροπή. Οι υπογραφές αυτές είναι και από ανθρώπους που είναι καθηγητές Πανεπιστημίου, οι οποίοι εν πάση περιπτώσει, όφειλαν να ξέρουν τι υπογράφουν. Δεν επιτρέπεται να φέρνετε μια τροπολογία, η οποία θα ανοίξει άλλον έναν ατελείωτο κατάλογο «πλάγιων διορισμών», για να κάνετε τα ρουσφέτια σας τα τοπικά.

Είναι ντροπή, είναι κατάργηση της αξιοκρατίας, είναι κατάργηση της Αρχής του νόμου του ΑΣΕΠ και καλά θα κάνετε να σοβαρευτείτε, διότι αυτού του είδους οι τροπολογίες, το μόνο που εκθέτουν τελικά είναι τους ανθρώπους- ονομαστικά δε τους 63- οι οποίοι υπογράφουν αυτήν την τροπολογία. Ευχαριστώ κύριε Πρόεδρε.

ΘΕΟΔΩΡΟΣ ΔΡΙΤΣΑΣ (Προεδρεύων της Επιτροπής): Το λόγο έχει ο κ. Σηφάκης.

 ΓΙΑΝΝΗΣ ΣΗΦΑΚΗΣ: Ευχαριστώ κύριε Πρόεδρε. Είναι απολύτως σαφές ότι η ανάρτηση των δασικών χαρτών σε συνδυασμό με το Κτηματολόγιο αποτελεί σημαντικότατο και αναντικατάστατο αναπτυξιακό εργαλείο για να μπορέσει η Πολιτεία να εφαρμόσει πολιτικές. Η καθυστέρηση δεκαετιών στην ολοκλήρωση των αναπτυξιακών αυτών εργαλείων, προφανώς δεν είναι τυχαία και συνδέεται απολύτως με τη στήριξη των προηγούμενων κυβερνήσεων, μέσα από πελατειακές σχέσεις και χατιράκια, που η κατοχύρωση της νομιμότητας δεν επέτρεπε την διαιώνιση τους. Και είναι, πραγματικά, θρασύτατο αυτοί που δημιούργησαν αυτό το πρόβλημα να φωνάζουν σήμερα και να δημαγωγούν, άκουσα την ομιλία του κ. Σκρέκα, να φωνάζει ο κλέφτης για να φοβηθεί ο νοικοκύρης.

Με την ευκαιρία της ανάρτησης των δασικών χαρτών και εξαιτίας τους αναδείχτηκαν μια σειρά θέματα που κληρονομήθηκαν, έχουν διογκωθεί και πρέπει να λυθούν. Σ’ αυτή την κατεύθυνση κινείται το νομοσχέδιο που συζητάμε.

Δίνει λύση στο εκκρεμές και επί πολλές δεκαετίες υπαρκτό ζήτημα των εκχερσωμένων δασικών εκτάσεων για αγροτική χρήση, είτε αυτών που ήταν χωράφια, διασώθηκαν λόγω της εγκατάλειψης από την μετανάστευση ή από άλλες αιτίες και επανήλθαν να είναι χωράφια, είτε εκείνων που εκχερσώθηκαν από τους αγρότες των ορεινών οικισμών για να αυξηθεί ο μικρός κλήρος που υπήρχε και, παραλλήλως, να αυξηθεί η παραγωγή και το εισόδημα. Οι ενέργειες αυτές δεν ελέγχθηκαν από την πολιτεία, δημιουργήθηκαν τετελεσμένα, οι αγρότες δηλώνουν τις εκτάσεις αυτές στον ΟΣΔΕ, παίρνουν επιδοτήσεις, αποζημιώσεις κλπ.

Πρέπει, λοιπόν, να τελειώσει το ζήτημα αυτό με τη νομιμοποίηση των εκτάσεων αυτών, είτε την παραχώρησή τους κατά ιδιοκτησία εάν είναι προϋφιστάμενες του Συντάγματος του 1975 κι εάν δεν επιλέξουν ιδιοκτησία την παραχώρηση κατά χρήση, είτε την έγκριση επέμβασης σε δασική έκταση για αγροτική χρήση από το 1975 έως το 2007. Η συνέχιση της σημερινής κατάστασης, πέραν του ότι δημιουργεί έλλειψη οποιασδήποτε νομιμότητας, συνεχίζει και την αβεβαιότητα των ίδιων των αγροτών όσων αφορά την ιδιοκτησία τους, που δεν είναι δυνατόν να έχουν κανένα χαρτί που να την κατοχυρώνει.

Ακόμη, σε κάποιες περιοχές οικισμών προϋφιστάμενων του 1923 που δεν έχουν τίτλους ιδιοκτησίας ή δίδονται τίτλοι με βεβαιώσεις κατοίκων και δικαστήρια, ρυθμίσεις που λύνουν προβλήματα ιδιοκτησίας ή νόμιμης χρήσης παίζουν πολλαπλασιαστικά θετικό ρόλο στην εμπέδωση κλίματος ασφάλειας, ισοπολιτείας και δικαιοσύνης. Στην περιοχή μου στην Πέλλα είμαι βέβαιος ότι σε ορεινά χωριά, κυρίως τα κερασοχώρια, που έχουν αυτό το πρόβλημα σε σημαντική έκταση, αυτές οι ρυθμίσεις θα δημιουργήσουν ανακούφιση και ικανοποίηση που, σε αυτούς τους δύσκολους καιρούς, είναι απολύτως χρήσιμη για την κοινωνική συνοχή.

Η ενίσχυση, ακόμη, των δασικών υπηρεσιών είναι απολύτως αναγκαία τόσο για την καλή εφαρμογή των προτεινόμενων ρυθμίσεων, όσο και για την εύρυθμη λειτουργία και την δυνατότητα τους να εκπονήσουν διαχειριστικές μελέτες δεκαετίας, που λείπουν. Ακόμη, οι μεγαλύτερες δυνατότητες που δίνουν ρυθμίσεις του παρόντος για τη φύλαξη των δασών βρίσκονται σε θετική κατεύθυνση, αν και τα συμφέροντα είναι μεγάλα και απαιτείται ευρύτερη συζήτηση και αποφάσεις για να μπορούμε να πούμε ότι είναι δυνατόν να προστατευθεί ο δασικός μας πλούτος από την ανεξέλεγκτη λαθροϋλοτομία.

 ΘΕΟΔΩΡΟΣ ΔΡΙΤΣΑΣ (Προεδρεύων της Επιτροπής): Το λόγο έχει ο κ. Κωνσταντόπουλος.

 ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ: Κύριε Πρόεδρε, κύριε Υπουργέ, αγαπητοί συνάδελφοι, οι δασικοί χάρτες αφορούν, θα έλεγα, εκατοντάδες χιλιάδες συμπολιτών μας, είτε αυτοί είναι ιδιοκτήτες γης, είτε είναι αγρότες, είτε είναι επιχειρηματίες, είτε αφορούν επιχειρήσεις τουριστικού και υγειονομικού ενδιαφέροντος. Θα έλεγα, όμως, ότι ενδιαφέρουν περισσότερο την κοινωνία γιατί αφορούν το περιβάλλον και το δάσος.

Κύριε Υπουργέ, να θυμίσω ότι το περασμένο καλοκαίρι δεν εφαρμόσατε το νόμο που ίσχυε για τους δασικούς χάρτες και ψηφίσατε έναν νέο νόμο. Ο προηγούμενος Υπουργός, πριν από εσάς, άλλαξε το τίμημα για τους αγρότες και τα αγροτεμάχια, αγνόησε τη διαδικασία που ήταν σε εξέλιξη και, μάλιστα, έφερε μια αχρείαστη μελέτη βιωσιμότητας που αυξάνει το κόστος της ολοκλήρωσης παραχώρησης για αλλαγή χρήσης.

Τι κατάφερε; Σύγχυση, προβληματισμό, αλλά και πολλά ερωτήματα, όπως, π.χ. το υψηλό κόστος του παράβολου για την υποβολή ένστασης, το υψηλό κόστος μιας αχρείαστης μελέτης βιωσιμότητας για κάθε αγροτεμάχιο που θα άλλαζε χρήση και επίσης, απουσία σχεδίου διαχείρισης ενστάσεων για την έλλειψη κατάλληλων υποστηρικτικών γραφείων στους νομούς της χώρας. Διαπιστώνεται ωστόσο, μια απουσία ενημέρωσης των δασικών χαρτών πριν την ανάρτησή τους με τα απαραίτητα συμπληρωματικά στοιχεία, όπως αυτά που αφορούν τους αναδασμούς, τα σχέδια οικισμών και πόλεων, στοιχεία εποικιστικών αρχείων και φυσικά τα στοιχεία του ΟΣΔΕ από τον ΟΠΕΚΕΠΕ για την καταβολή κοινοτικών ενισχύσεων.

Εδώ, τίθενται κάποια ερωτήματα. Όπως, γιατί δεν εξαιρέθηκαν από τις δασικές εκτάσεις τα αγροτεμάχια που επιδοτούνται από τον ΟΠΕΚΕΠΕ; Μάλιστα, όχι για τα τελευταία χρόνια, αλλά εδώ και πάρα πολλά χρόνια, φυσικά, πριν από την ανάρτηση των δασικών χαρτών.

Επίσης, κύριε Υπουργέ, γιατί δεν εξαιρέθηκαν από τις δασικές εκτάσεις, τα σχέδια πόλης; Θα ήθελα να θυμίσω, ότι καταργήσατε το συμβολικό τίμημα εξαγοράς που προέρχεται από νόμους του 2014 και το αντικαταστήσατε με ένα υψηλό τίμημα επένδυσης τουριστικού χαρακτήρα. Μάλιστα, αυτό το τίμημα είναι ασύμφορο, για αγρότες και κτηνοτρόφους.

Σήμερα, έρχεστε, λοιπόν, ξανά σε αυτό το ποσό. Γυρίζοντας, δηλαδή, πού; Στην λογική του 2014, που τότε είχατε καταγγείλει. Με την οποία εμείς, φυσικά, συμφωνούμε. Επομένως, καταλήξατε σε κάτι, που αρχικώς διαφωνούσατε. Τα συμπεράσματα, λοιπόν, δικά σας.

Αγαπητοί συνάδελφοι, για όλους μας οι δασικοί χάρτες αποτελούν ένα αναπτυξιακό εργαλείο και γι' αυτό είμαστε υπέρ της ολοκλήρωσης του αναπτυξιακού έργου των δασικών χαρτών.

Εμείς, πιστεύουμε, ότι πρέπει να ολοκληρωθεί, όσο δύσκολο θέμα και εάν είναι για το ελληνικό κράτος και να επιλυθεί ένα πρόβλημα, που μας ταλανίζει από τη δημιουργία του ελληνικού κράτους.

Το 2011, θα ήθελα να σας θυμίσω που ήταν κυβέρνηση το ΠΑ.ΣΟ.Κ., έγινε ένα πολύ σημαντικό βήμα προς την κατεύθυνση αυτή και με τον ν.3889 εκπονήθηκαν δασικοί χάρτες για το 50% της έκτασης της χώρας για 22 νομούς και μάλιστα, θεωρήθηκαν τότε από τα δασαρχεία και περίμεναν την κύρωση. Βρήκατε, δηλαδή, μια διαδικασία έτοιμη σε εξέλιξη και επί 2 χρόνια τώρα μένει «παγωμένη» και σήμερα, έχουμε - τέλος πάντων - 72 χάρτες σε όλη τώρα.

Επίσης, θα ήθελα να ρωτήσω τον κ. Υπουργό, το εξής. Πώς σκέφτεστε, κύριε Υπουργέ, να αποφύγουμε τους καταπατητές με τις ένορκες βεβαιώσεις;

 Δηλαδή, τους επιτήδειους. Για να μην ξεφυτρώνουν, δηλαδή, πάρκα στα λιβάδια και όλα αυτά που έλεγε προηγουμένως, κ. Αμυράς. Επίσης, τι θα γίνει με μια έκταση που έχει κριθεί αναδασωτέα λόγω παράνομης εκχέρσωσης; Επίσης, θα ήθελα να ρωτήσω το εξής. Εσείς, ποια πιστεύετε ότι είναι τα απολύτως αναγκαία συνοδά έργα για να μην γίνεται κατάχρηση;

Τέλος, θα ήθελα να σας ευχαριστήσω και θα ήθελα να σας αναφέρω ότι όλα τα υπόλοιπα θα τα πούμε στην Ολομέλεια και φυσικά, ότι βλέπουμε με επιφύλαξη το εν λόγω νομοσχέδιο. Βέβαια, χωρίς να διαφωνούμε.

ΘΕΟΔΩΡΟΣ ΔΡΙΤΣΑΣ (Προεδρεύων της Επιτροπής): Σας ευχαριστούμε πολύ, κύριε Κωνσταντόπουλε. Στη συνέχεια θα έχει το λόγο ο κ. Αραχωβίτης, γιατί είσαστε ένας εκ των Βουλευτών που έχουν συνυπογράψει μια τροπολογία, για την οποία δεχτήκατε κριτική και από τον κ. Αμυρά και από την κυρία Μπακογιάννη και γι' αυτό θα σας δοθεί και επιπλέον χρόνος στην τοποθέτησή σας. Το λόγο έχει ο κ. Αραχωβίτης.

ΣΤΑΥΡΟΣ ΑΡΑΧΩΒΙΤΗΣ: Σας ευχαριστώ πολύ, κύριε Πρόεδρε, για τον επιπλέον χρόνο.

Θα πρότεινα στους συναδέλφους να διαβάζουν καλύτερα τις τροπολογίες που έρχονται, όπως και για το εάν θέλουν να κάνουν κριτική, να κοιτάζουν το περιεχόμενό της, αλλά και το που αναφέρεται.

Θα ήθελα να αναφερθώ στο άρθρο 46 του ν.4456/2017 που ψηφίσαμε πριν από λίγο καιρό. Το άρθρο αυτό, λοιπόν, προβλέπει, ότι και οι ΤΟΕΒ - ΓΟΕΒ, επανέρχονται στο καθεστώς της πρόσληψης μέσω ΑΣΕΠ. Βάζουμε ξανά τους ΤΟΕΒ - ΓΟΕΒ στη διαδικασία προσλήψεων μέσω ΑΣΕΠ. Αυτή είναι η αλήθεια, με το άρθρο 46 του ν. 4456, που ψηφίσαμε την άνοιξη.

Ωστόσο, ο χρόνος ψήφισης του άρθρου, δεν έδινε τον απαιτούμενο χρόνο προσαρμογής στους ΤΟΕΒ - ΓΟΕΒ για να ολοκληρώσουν τις διαδικασίες πρόσληψης του προσωπικού που χρειάζονται κάθε χρόνο για να μπορέσουν να συντηρήσουν τα δίκτυά τους, για αυτή τη συγκεκριμένη αρδευτική περίοδο.

Με αυτή την τροπολογία, λοιπόν, που εισάγουμε, λέμε, ότι αναστέλλουμε την ισχύ του άρθρου, το οποίο ξεκινάει πάλι από την 1η Νοεμβρίου του 2017, προκειμένου να ολοκληρώσουν για την τρέχουσα αρδευτική περίοδο την πρόσληψη του απαραίτητου προσωπικού, προκειμένου οι αγρότες να μπορέσουν να ποτίσουν φέτος. Αυτό κάνουμε.

Από 1η Νοεμβρίου 2017, λοιπόν, εφαρμόζεται το άρθρο και μιλάμε πλέον για προσλήψεις μέσω ΑΣΕΠ. Αυτή είναι η πραγματικότητα, αυτό λέει η τροπολογία.

Όσον αφορά το νομοσχέδιο, αυτό που είδαμε αυτές τις μέρες ήταν ένα πλεόνασμα λαϊκισμού σ' αυτή την αίθουσα και πολύ φοβάμαι ότι θα συνεχισθεί και στην Ολομέλεια. Το νομικό πλαίσιο που υπήρχε μέχρι τώρα και ειδικά ο ν.4280, ο οποίος τροποποιούσε το βασικό ν. 1979, τον ν.998, τι προέβλεπε; Η Ν.Δ. που τον είχε ψηφίσει, δεν ξέρει ποιες ήταν οι χρεώσεις που προέβλεπε για τα προ του 1975 χερσωμένα και για τα μετά το 1975 χερσωμένα; Τι κάνει, λοιπόν, το συγκεκριμένο νομοσχέδιο που συζητάμε;

Ελαφραίνει στο μέτρο του δυνατού, τις χρεώσεις προς τους αγρότες προκειμένου να λήξει αυτό το πρόβλημα που όντως μιλάμε για τα εκχερσωμένα από 1945 μέχρι το 2007. Δεν μιλάμε. ούτε για νέες εκχερσώσεις, ούτε για το δικαίωμα σε καταπατητές να ανοίξουν καινούργια χωράφια, ούτε πολύ περισσότερο να καταστρατηγήσουμε το Σύνταγμα του 1975.

Αυτό που κάνουμε με αυτό το νόμο είναι να ελαφρύνουμε τις διαδικασίες και τις χρεώσεις που προέβλεπαν οι δικοί σας νόμοι, κύριοι της αντιπολίτευσης. Ο ν.4085 είναι νόμος του 2014. Μπείτε στον κόπο να δείτε τι προέβλεπε και πόσο θα ήταν το κόστος εξαγοράς, αν εφαρμοζόταν έτσι ως έχει ο δικός σας νόμος. Από αυτά που λέτε, καταλαβαίνω ότι έχετε ένα ζήτημα για το πως θα βγείτε στα χωριά αυτές τις μέρες του Πάσχα και να κάνετε πλεόνασμα λαϊκισμού. Εσείς που ζητάτε τώρα να χαρίσουμε, να τα δώσουμε όλα στη μισή τιμή, «πάρτε κόσμε όλα τα προ του ’75», είχατε την ευκαιρία να το κάνετε το 2014. Ξέρατε, ότι αυτό που ζητάτε τώρα, δηλαδή την κατάργηση του τέλους, είναι αντισυνταγματικό. Γιατί το προτείνετε; Γιατί επιμένετε;

Σχετικά με τις ένορκες βεβαιώσεις, προφανώς όσοι το χρησιμοποιούν ελαφρά τη καρδία, δεν έχουν γνώση της πραγματικότητας. Ξέρουν πολύ καλά, όσοι έχουν ασχοληθεί με το ιδιοκτησιακό στα χωριά ότι τα συμβόλαια ανέφεραν την έκταση ενδεικτικά, με την ένδειξη ως έγγιστα ή περίπου ή όσο και να είναι. Έτσι γίνονταν οι συμβολαιογραφικές πράξεις. Δηλαδή, είχαμε συμβόλαια που έλεγαν «5 στρέμματα ως έγγιστα ή 5 στρέμματα περίπου ή 5 στρέμματα όσο και να είναι». Ένα χωράφι με τοπογραφικό, με σύγχρονη μέτρηση έβγαινε στα 10 - 12 στρέμματα. Αυτό το επιπλέον μέρος της ιδιοκτησίας, εφόσον έχει περάσει και στο Ε9, έχει πληρωθεί και ΕΝΦΙΑ, έχουν γίνει μεταβιβάσεις, αυτό τεκμηριώνουν επιπλέον οι ένορκες βεβαιώσεις. Δεν λέμε, ότι κάποιος χωρίς κανέναν τίτλο, χωρίς κανένα άλλο αποδεικτικό θα τεκμηριώσει μόνο με ένορκες βεβαιώσεις. Μην κάνουμε σπέκουλα, δείτε την πραγματικότητα όταν μιλάτε. Νομίζω ότι μιλώντας σε αυτή την αίθουσα, έχουμε όλοι την ευθύνη των λόγων μας γιατί κρινόμαστε από αυτά που λέμε.

ΘΕΟΔΩΡΟΣ ΔΡΙΤΣΑΣ (Προεδρεύων της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Σε σας θα απευθυνθώ και αν θέλετε, εσείς θα μου δώσετε το λόγο για να ζητήσω διευκρινιστικά. Αυτή η τροπολογία δεν έχει υποστηριχθεί μέχρι τώρα από κανέναν Βουλευτή, δεν μας την είχε παρουσιάσει κανείς. Ο κ. Αραχωβίτης πρώτη φορά το κάνει. Γι’ αυτό λοιπόν, εγώ ζητώ από σας να μου δώσετε τη δυνατότητα διευκρινιστικά να ρωτήσω δυο πράγματα τον κ. Αραχωβίτη, για να βγάλουμε μια άκρη.

ΘΟΔΩΡΗΣ ΔΡΙΤΣΑΣ (Προεδρεύων της Επιτροπής): Κύριε Αμυρά, η τροπολογία απλώς κατατέθηκε. Όπως ξέρουμε οι κατατεθειμένες βουλευτικές τροπολογίες δεν οδηγούνται σε ψήφιση αυτομάτως. Σχολιάζονται και μέχρι εκεί. Αν την έκανε δεκτή ο Υπουργός θα τίθεντο σε ψηφοφορία. Τώρα δεν τίθεται. Το σχόλιο σας το κάνατε, όπως και η κυρία Μπακογιάννη, ο κ. Αραχωβίτης οπότε μην αφήνουμε άλλο το χρόνο. Στο τέλος αν υπάρχει η δυνατότητα και αν δέχεται ο κ. Αραχωβίτης να γίνει ο διάλογος αυτός. Το λόγο έχει ο κ. Ουρσουζίδης.

ΓΕΩΡΓΙΟΣ ΟΥΡΣΟΥΖΙΔΗΣ: Κύριε Πρόεδρε, σήμερα με ιδιαίτερη ικανοποίηση οδεύει προς ψήφιση το νομοσχέδιο που αφορά στην τακτοποίηση των ζητημάτων που έχουν να κάνουν με τον μεγάλο πλούτο που λέγεται δάσος στην πατρίδα μας. Για πάρα πολλά χρόνια οι Έλληνες πολίτες αναρωτιόντουσαν, γιατί η ελληνική πολιτεία δεν φροντίζει, ώστε να οριοθετήσει αυτό το πολύτιμο αγαθό που διαθέτει η πατρίδα μας. Οι λόγοι για τους οποίους δεν γίνονταν αυτό αποτελεί πεποίθηση στην πλειοψηφία των πολιτών ότι είχαν να κάνουν με συμφέροντα.

Συγκεκριμένα συμφέροντα που εκμεταλλεύονταν αυτή την ασάφεια, η οποία υπήρχε και που συνίσταται σε μια σειρά πολλών νομοθετημάτων και που με τον έναν ή με τον άλλο τρόπο καθίσταται δυνατό να εγκατασταθούν χρήσεις και να δημιουργηθούν περιουσίες στα σκοτεινά χρόνια της δικτατορία από ανθρώπους που ήξεραν να χειρίζονται τα πράγματα στην πατρίδα μας. Αυτή την αδικία έρχεται αυτό το νομοσχέδιο να το ξεκαθαρίσει και να βάλει μια τάξη στα πράγματα. Κανείς δεν ισχυρίζεται ότι είναι το τέλειο νομοθέτημα, αφού είναι ανθρώπινο δημιούργημα και, προφανώς, θα έχει αδυναμίες. Επιπλέον, πώς να βάλεις τάξη σε μια επί σειρά ετών αταξία που επικρατούσε στο ελληνικό κράτος; Αυτή είναι η μια διάσταση.

Η άλλη διάσταση αφορά, πράγματι, στους Έλληνες πολίτες, οι οποίοι για λόγους επιβίωσης αναγκαστήκαν να εκχερσώσουν δασικές εκτάσεις προκειμένου να επιβιώσουν. Αυτό το προσχέδιο νόμου, όπως το έλαβα σε ηλεκτρονική μορφή, το έστειλα σε διάφορους συμπολίτες μας, τους οποίους με τον έναν ή τον άλλο τρόπο εμπλέκονται σ’ αυτό το κομμάτι ακριβώς. Από αυτούς τους ανθρώπους εισέπραξα μεγάλη ανακούφιση, ότι επιτέλους θα κληθούν, έστω και με κάποιο αντίτιμα, να λάβουν την κυριότητα και να μην αισθάνονται την απειλή που σήμερα ακόμα αισθάνονται από την ελληνική πολιτεία απέναντι σε ποινικά δικαστήρια, γιατί ασκούν κάτι το οποίο τους βοήθησε να σπουδάσουν παιδιά ή να βιοποριστούν επί σειρά ετών. Αυτή, λοιπόν, την αδικία και την απειλή πλέον την καθιστά ανέφικτη αυτό το νομοσχέδιο.

Ολοκληρώνοντας, θέλω αν πω δύο λόγια σε ό,τι αφορά την τροπολογία, που και εγώ συνυπογραφώ, σχετικά με τις προσλήψεις στον ΤΟΕΒ – ΓΟΕΒ. Οι Τοπικοί Οργανισμοί Εγγείων Βελτιώσεων (ΤΟΕΒ) έχουν πολύ σοβαρό πρόβλημα στελέχωσης. Πάνω σε αυτό ήρθε να απαντήσει η τροπολογία προκειμένου να διευκολυνθούν αυτοί οι άνθρωποι και να ξεπεράσουν τα προβλήματα. Ό,τι άλλο ακούστηκε σε σχέση με τον ΑΣΕΠ, απλά θα το χαρακτηρίσω ως φαιδρό, δεδομένου ότι δεν είναι δυνατόν σε μια ευνομούμενη πολιτεία, με μια τροπολογία, να αλλάζει ένα καθεστώς, το οποίο το υπηρετούν και υπηρετείται από τους πολίτες τα τελευταία χρόνια. Ευχαριστώ πολύ.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Κύριε Πρόεδρε, να πω για την τροπολογία.

ΘΟΔΩΡΗΣ ΔΡΙΤΣΑΣ (Προεδρεύων της Επιτροπής): Σας παρακαλώ, κύριε Αμυρά. Είμαι υπέρ της πληρότητας της κοινοβουλευτικής διαδικασίας. Γιατί το κάνετε αυτό; Θα ανοίξει ένας διάλογος που θα εμποδίσει τους συναδέλφους όπως έχουν δικαίωμα να πάρουν το λόγο.

Το λόγο έχει ο κ. Μπουκώρος.

ΧΡΗΣΤΟΣ ΜΠΟΥΚΩΡΟΣ: Κύριε Πρόεδρε, επειδή έχουν κατατεθεί πολλές τροπολογίες, θα ήθελα την ανοχή σας. Κύριε Υπουργέ, αρχικά θα ήθελα να δηλώσω ότι βλέπω με θετικό πνεύμα την τροπολογία για τη ρύθμιση της υψομετρικής διαφοράς των αθλητικών εγκαταστάσεων. Αυτό όχι μόνο επειδή λύνει το θέμα της Νέας Φιλαδέλφειας (ΑΕΚ), αλλά γιατί πρέπει, επιτέλους, και στο βαθμό που αυτές είναι ιδιωτικές επενδύσεις, η πολιτείας να τις διευκολύνει, διότι έχει παρατηρηθεί ότι όπου υπάρχουν σύγχρονες αθλητικές εγκαταστάσεις περιορίζονται και άλλα θλιβερά φαινόμενα που πλήττουν τον αθλητισμό μας.

Θα έλεγα ότι θα μπορούσε να γίνει και πιο γενναία, προβλέπει για τις αθλητικές εγκαταστάσεις άνω των 15.000 θέσεων, ίσως αν εξετάζατε και για αθλητικές εγκαταστάσεις άνω των 10.000 θέσεων να εξυπηρετούσε στο μέλλον πολλές ενδιαφερόμενες ομάδες. Πάντως εφόσον ρυθμίζεται το θέμα του γηπέδου της ΑΕΚ, προσωπικά, σας δηλώνω ότι το βλέπω με πολύ θετικό πνεύμα.

Να περάσουμε στο νομοσχέδιο. Ξεκινήσαμε με ευχάριστα κύριε Υπουργέ, αλλά δεν θα είμαι ευχάριστος στη συνέχεια. Ακούω πολλούς συναδέλφους της πλειοψηφίας να λένε, «γιατί δεν τα κάνατε τόσα χρόνια». Μα αυτά προβλέπονται από τους προηγούμενους νόμους. Μίλησα χθες και είπα ότι η όποια ατελής νομοθεσία του παρελθόντος ή τα όποια λάθη του παρελθόντος θα έπρεπε να είναι οδηγός σήμερα για μια σωστότερη νομοθέτηση. Άλλωστε, οι παλαιότεροι νόμοι δεν είχαν τον βαθμό καταναγκαστηκότητας που έχει ο σημερινός νόμος.

Με τους παλιότερους νόμους ο αγρότης μπορούσε να συνεχίσει να καλλιεργεί τη γη του και να τη μεταβιβάζει, όπως δείχνει η εμπειρία μέχρι σήμερα, χωρίς κανένα πρόβλημα. Με το δασικό νόμο που αποτελεί συμβατική υποχρέωση της χώρας αν δεν ακολουθήσει όλες τις διαδικασίες αντιρρήσεων και εξαγοράς σε δύο τρία χρόνια θα δει την έκτασή του να μετατρέπεται σε δασική και να τη χάσει οριστικά, αυτή είναι η διαφορά. Συγκρίνουν ανόμοια πράγματα.

Κύριε Υπουργέ, επανέρχομαι στο άρθρο 2. Νομίζω ότι εκεί είναι το κομβικό σημείο του νομοσχεδίου και σας ρωτώ και θέλω να απαντήσετε ξεκάθαρα πλέον, τι γίνεται με τους ιδιοκτήτες εκτάσεων που εκχερσώθηκαν πριν το 1975, υπακούοντας σε έναν οικονομικό μετασχηματισμό της ελληνικής κοινωνίας. Κύριε Υπουργέ, θέλω να πω ότι ο πρωτογενής τομέας προπολεμικά στην Ελλάδα ήταν κτηνοτροφικής κατεύθυνσης, μεταπολεμικά στην Ελλάδα, που δεν είναι του παρόντος να αναλυθούν οι λόγοι, μετατράπηκε σε αγροτικής κατεύθυνσης ο πρωτογενής τομέας. Οι άνθρωποι εκχέρσωσαν εκτάσεις από ιδιόκτητες εκτάσεις τις οποίες καλώς ή κακώς είχαν αγοράσει, διότι εδώ θα ανατρέξουμε σε νομοθετήματα μέχρι και του 1836, του 1912, του 1885, για να βρούμε άκρη. Σας ρωτώ τι θα πληρώσουν κύριε Υπουργέ αυτοί οι άνθρωποι; Θα πληρώσουν και τέλος εξαγοράς και τέλος αλλαγής χρήσης;

Θα αναφερθώ μόνο στο Νομό Μαγνησίας, ο οποίος είναι ένα υπόδειγμα παραδείγματα του οποίου συναντώνται σε όλη την Ελλάδα. Έχει και πεδινές και ημιορεινές και ορεινές εκτάσεις. Μία έκταση πεδινή, κύριε Υπουργέ, σιτοκαλλιέργειας που εκχερσώθηκε πριν το 1975 και είναι 200 ή 300 στρεμμάτων δεν δίνει ετήσιο εισόδημα με τις επιδοτήσεις μαζί πάνω από 15.000 ευρώ. Έρχεστε εσείς τώρα να πείτε ότι η εξαγορά και δεν το διευκρινίζετε αν θα πληρωθεί και το τέλος αλλαγής χρήσης, θα ήθελα μία διευκρίνιση για αυτές ακριβώς τις περιπτώσεις, εκτινάζουν το συνολικό κόστος για τον αγρότη στις 50.000 – 60.000 ευρώ. Δηλαδή, έρχεστε να τους στερήσετε 3 ετήσια εισοδήματα για να ξανά αγοράσει γη, την οποία έχει αγοράσει και για την οποία κατέχει τίτλους ιδιοκτησίας. Είναι ασαφές το νομοσχέδιο εκεί και θα ήθελα να το διευκρινίσετε. Αυτό συμβαίνει για τις περιοχές του Αλμυρού και του Βελεστίνου.

Για τις ορεινές περιοχές, όπως είναι η Ζαγορά στο Ανατολικό Πήλιο και το Νότιο Πήλιο μιλάμε για αγρότες με ετήσιο εισόδημα ούτε 10.000 ευρώ που έχουν προχωρήσει σε μεγάλες επενδύσεις στη γη τους. Εκεί εκχερσώθηκαν πράγματι εκτάσεις εκείνες τις μακρινές εποχές χωρίς να κατέχονται τίτλοι ιδιοκτησίας. Άλλαξαν το καστανωτό του Πήλιου και το έκαναν είτε ελιές είτε μηλιές για να επιζήσουν οι άνθρωποι. Θα ήθελα να μας πείτε, έχουν αυτοί οι άνθρωποι να πληρώσουν για αντιρρήσεις και εξαγορά 3.000 και 4.000 ευρώ, γιατί για αυτά τα ποσά μιλάμε, με ένα ετήσιο εισόδημα 5.000 και 10.000 ευρώ;

Άρα, κύριε Υπουργέ με το άρθρο 2 μη μετατρέπεται το νομοσχέδιο σε φοροεισπρακτικό μηχανισμό. Θα ήθελα σήμερα να μας ξεκαθαρίσετε, τι θα πληρώσουν όσοι έχουν τίτλους ιδιοκτησίας και εκχέρσωσαν δασικές εκτάσεις προ του 1975.

Η δική μας άποψη, είναι ότι επειδή αυτές οι εκτάσεις έχουν πληρωθεί πολλές φορές μέχρι σήμερα, όπως η κάθε ακίνητη περιουσία στην Ελλάδα, και πολύ περισσότερο οι συγκεκριμένες, όταν συνεχίζεται ο δασικός τους χαρακτήρας και η αγροτική καλλιέργεια, δεν πρέπει να δεχθεί ένα ακόμη χτύπημα ο αγροτικός κόσμος, πρέπει να αναγνωριστούν αυτές οι εκτάσεις ως καλλιεργήσιμες. Έχετε τα νομικά όπλα, αρκεί να μην είστε προσανατολισμένοι στη φοροείσπραξη, ώστε να συνεχιστεί απρόσκοπτα σε αυτή τη χώρα της κρίσης η παραγωγική διαδικασία από τον αγροτικό κόσμο. Αυτό είναι το ερώτημά μου. Ευχαριστώ πολύ.

ΘΟΔΩΡΗΣ ΔΡΙΤΣΑΣ (Προεδρεύων της Επιτροπής): Το λόγο έχει ο κ. Καματερός.

ΗΛΙΑΣ ΚΑΜΑΤΕΡΟΣ: Κύριε Υπουργέ, δεν το συζητάμε βέβαια, ότι επιτέλους πρέπει να προχωρήσει η ανάρτηση των δασικών χαρτών, όμως ξέρετε, φορτωνόμαστε λάθη προηγούμενων, χωρίς να φταίμε. Η Κυβέρνησή μας, φορτώνεται λάθη χωρίς να φταίμε. Εγώ άκουσα με προσοχή και τους φορείς και εκπροσώπους της Τ.Α. να έχουν επιφυλάξεις για την προθεσμία που μπαίνει.

 Επειδή έχω εμπειρία, και των δυσκολιών που έχουμε και στη δική μας περιοχή, τη νησιωτική, θέλω να σας πω ότι παράδειγμα, τα πιο πολλά νησιά δεν έχουν δει ακόμα και δήμοι, δεν έχουν τεχνικές υπηρεσίες, ούτε πολεοδομικά, είναι στη μοίρα τους, δεν υπάρχει ενδοεπικοινωνία. Η Κάλυμνος, για παράδειγμα, έχει ένα πολεοδομικό τοπίο που καλύπτει 12 νησιά, Πάτμο, Λέρο, Αστυπάλαια κ.λπ..

Έχει γίνει ανάρτηση στην Πάτμο, το ξέρετε, συμπεριλαμβάνει και νησάκια, τα οποία ανήκουν στο Δήμο της Πάτμου, αλλά δεν έχουν ούτε έναν δημόσιο υπάλληλο, ούτε δάσκαλο, ούτε παππά, ούτε αστυνομικό, όπως είναι οι Αρκοί που είναι 25 κάτοικοι, όπως είναι το Μαράθι που έχει 5 κατοίκους. Έχει γίνει ανάρτηση, δε νομίζω ότι μέσα σε αυτό το διάστημα αυτοί οι άνθρωποι θα προλάβουν να ανταποκριθούν. Αλλά ας επικεντρώσω στην υποχρέωση που έχουν οι δήμοι για να στείλουν τις περιοχές που είναι οικισμοί που είναι ζώνες οικιστικού ελέγχου κ.λπ.. Γι’ αυτά εδώ τα νησιά δεν ξέρω εάν θα προλάβουμε. Εάν δεν υπάρχει δυνατότητα που το καταλαβαίνουν συνολικής άλλης παραπέρα προθεσμίας, τουλάχιστον να υπάρχει εάν γίνεται, μια εξαίρεση γι’ αυτά τα νησιά, να τους δώσουμε κάποιο παραπάνω χρόνο. Δεν ξέρω, εάν αυτά τα ζητήματα λύνονται με εγκύκλιο ή πρέπει να τα βάλουμε τώρα, να το δείτε εσείς. Σίγουρα όμως θα έχουμε πρόβλημα, το ξέρετε.

 Και τελειώνω με ένα σοβαρό για εμένα θέμα, που έχει να κάνει πάλι με το χρόνο. Από τη στιγμή που γίνεται η ανάρτηση, μέχρι να γίνει η κύρωση, θα υπάρχει ένα μεγάλο διάστημα και όλοι μας το ξέρουμε αυτό. Όσο και να προχωρήσουν και οι προσλήψεις, ότι μέτρα και να πάρουμε, θα υπάρχει ένα πολύ μεγάλο διάστημα. Στο διάστημα αυτό λοιπόν, τουλάχιστον οι διοικητικές πράξεις που ζητάμε από τους δήμους να δώσουν, να θεωρήσουμε ότι κατ’ ισχύουν της ανάρτησης. Γιατί έχουμε περιοχές που είναι οικιστικές, είναι οικισμοί, χαρακτηρισμένοι οικισμοί, έχουμε ζώνες οικιστικού ελέγχου, οι οποίες αυτή τη στιγμή είναι χαρακτηρισμένες δασικές. Επομένως, μπλοκάρονται όλες οι διαδικασίες, και είναι σαν να κάνουμε αναστολή οικοδομικών εργασιών σε όλες αυτές τις περιοχές, μέχρι να κυρωθούν οι δασικοί χάρτες. Αυτό είναι πάρα πολύ σοβαρό, ιδιαίτερα σε κάποιες περιοχές, που είναι αναπτυσσόμενες ή έχουν κάποια περιθώρια. Η αναστολή ξέρετε, δημιουργεί φοβερά προβλήματα, ιδιαίτερα αυτή εδώ την περίοδο.

Τελείωσα κύριε Πρόεδρε, άρα, δεν ξέρω αν και αυτό το θέμα, μπορεί να καλυφθεί με εγκύκλιο, αλλά πρέπει να εξασφαλίσουμε ότι αυτή τη στιγμή που υπάρχουν διοικητικές πράξεις, όρια οικισμών με αποφάσεις. Αυτές που προβλέπονται από το νόμο, οι ζώνες οικιστικού ελέγχου κατ’ ισχύουν της ανάρτησης του δασικού χάρτη για να μπορούν να προχωρούν οποιεσδήποτε δικαιοπραξίες, ή οικοδομικές άδειες ή τα πολεοδομικά κ.λπ.. Αν δεν τα ξεκαθαρίσουμε και τα αφήσουμε στην ερμηνεία του κάθε πολεοδομικού, ξέρουμε πως θα μπερδέψουμε και θα ταλαιπωρήσουμε τον κόσμο. Ευχαριστώ.

ΘΟΔΩΡΗΣ ΔΡΙΤΣΑΣ (Προεδρεύων της Επιτροπής) : Το λόγο έχει ο κ. Στύλιος.

ΓΕΩΡΓΙΟΣ ΣΤΥΛΙΟΣ: Κύριε Πρόεδρε, είχα μιλήσει και παλαιότερα στην κατάθεση της τροπολογίας, σε προηγούμενο νομοσχέδιο, στην κύρωση σε σχέση με τους δασικούς χάρτες και την παράταση. Θέλω και σήμερα να τοποθετηθώ. Είχα πει τότε ότι δεν υπάρχει πληροφόρηση, ενημέρωση και συνεργασία με τους αρμόδιους φορείς, όπως είναι η Ένωση Περιφερειών, οι δήμοι, οι εκπρόσωποι των παραγωγών, των κτηνοτρόφων και δυστυχώς, επιβεβαιώθηκα για άλλη μια φορά σήμερα ακούγοντας στην πρωινή συνεδρίαση της Επιτροπής μας τους εκπροσώπους των φορέων.

Η πλειοψηφία των θεσμικών φορέων είχαν αντιρρήσεις, επιφυλάξεις σε σχέση με το νομοσχέδιο και είχαν αυτοί τις αντιρρήσεις και τις επιφυλάξεις, διότι τις δημιουργεί το Υπουργείο, τις δημιουργεί η ηγεσία του Υπουργείου. Όταν το νομοσχέδιο δεν βγαίνει σε διαβούλευση, δεν συζητείται, δεν δέχονται το διάλογο, δεν δέχονται σχόλια, δεν δέχονται παρατηρήσεις, δημιουργεί ένα πολύ μεγάλο ερωτηματικό για ποιο λόγο θέλουν έτσι γρήγορα και πολύ βεβιασμένα να έρθουν να μας σώσουν από ένα πρόβλημα, το οποίο υπάρχει για δεκαετίες και ένα πρόβλημα που έχει δημιουργηθεί μέσα από την ιστορία της χώρας μας και από τη διαδρομή που έχουμε περάσει από το 1940, 1945 με όλες τις επιπτώσεις, με όλες τις εκφάνσεις που υπήρχαν στην ελληνική κοινωνία, στην ελληνική ιστορία, με πολέμους, εμφύλιους, με μια σειρά άλλων καθεστώτων και τα λοιπά.

Θέλω, λοιπόν, να επισημάνω και να πω το εξής. Το Υπουργείο βιάζεται, δεν συζητά, έχει στο περιθώριο την ελληνική ύπαιθρο, την ελληνική περιφέρεια και δυστυχώς, κατά τη δική μου τη γνώμη, με αυτό το νομοσχέδιο δεν λαμβάνει υπόψη εκδοχές όπως είναι περιοχές όπως είναι οι νέες χώρες, όπου ένα μεγάλο μέρος της Ηπείρου, για παράδειγμα, ανήκει στις νέες χώρες ή η Μακεδονία και πόσες άλλες περιοχές, δεν λαμβάνει το καθεστώς που υπήρχε για όλες αυτές περιοχές, τι έχει συμβεί, δεν λαμβάνει υπόψη τις καταστροφές που συνέβησαν και έρχεται, λοιπόν, τώρα πρόχειρα, χωρίς να δίνει λύσεις, με ασάφειες στο νομοσχέδιο, όπου και καλεί τη Βουλή και τους Βουλευτές να ψηφίσουν και να δώσουν μια εξουσιοδότηση.

Η Κυβέρνηση έχει δικαίωμα να αυτοαποκαλείται «εθνικής σωτηρίας». Εμείς διαπιστώνουμε κάθε μέρα ότι αυξάνονται οι φόροι και το βιοτικό επίπεδο των Ελλήνων δυστυχώς γίνεται χαμηλότερο.

Με το συγκεκριμένο νομοσχέδιο δεν έχει ξεκαθαριστεί εάν θα υπάρχει για προ του 1975 τέλος εξαγοράς και θα υπάρχει επιπλέον και τέλος αλλαγής χρήσης. Το έχουν θέσει και άλλοι συνάδελφοι από την Ν.Δ. Μπορούσε ο Υπουργός να μας το ξεκαθαρίσει. Αλλά νομίζω ότι μέσα στον οίστρο να αποκαλείται «εθνικής σωτηρίας», συνέχεια μας πάει πιο βαθιά στη φτώχεια. Εξάλλου νομίζω ότι δεν έχει σταματήσει να είναι λάτρεις και να αποδέχονται τα καθεστώτα που υπήρξαν τις προηγούμενες δεκαετίες στην Ανατολική Ευρώπη. Άρα, ζητούμε διευκρίνιση σε σχέση με το τι θα πληρώσει ο αγροτικός κόσμος για να ξαναποκτήσει τη γη του, την οποία έχει σήμερα και καλλιεργεί και θέλω να λάβετε υπόψη, κύριε Υπουργέ, ότι πάρα πολλοί συμπολίτες μας έχουν αρχίσει εκτάσεις, τις οποίες με την αστυφιλία τις είχαν εγκαταλείψει στο παρελθόν, τώρα επιστρέφουν πίσω και αρχίζουν και ξαναστήνουν τα χωράφια τους, ξανακαλλιεργούν, ξαναφυτεύουν περιοχές, για να μπορέσουν να έχουν ένα εισόδημα, για να ζήσουν τα παιδιά τους.

Τέλος, θέλω να πω ότι κρίνω θετική, λόγω αθλητικών προτιμήσεων, την τροπολογία σε σχέση με το Γήπεδο της Α.Ε.Κ..

ΘΕΟΔΩΡΟΣ ΔΡΙΤΣΑΣ (Προεδρεύων της Επιτροπής): Ευχαριστούμε και εμείς τον κ. Στύλιο. Το λόγο έχει η κυρία Αυλωνίτου.

ΕΛΕΝΗ ΑΥΛΩΝΙΤΟΥ: Κύριε Πρόεδρε, ευχαριστώ πολύ που μου δίνετε το λόγο, αν και δεν είμαι μέλος της Επιτροπής. Μόλις τώρα άκουσα ότι κατατέθηκε η τροπολογία για το Γήπεδο της Α.Ε.Κ. και επιφυλάσσομαι να τοποθετηθώ λεπτομερώς κατά τη διάρκεια της Ολομέλειας. Θέλω να πω, όμως, ότι επιτέλους κατατέθηκε αυτή η τροπολογία με μεγάλη καθυστέρηση, που δίνει ένα τέλος σε αυτό το αδιέξοδο που πολλές φορές το ίδιο το νομοθετικό πλαίσιο δημιουργεί. Ένα τέλος στο αδιέξοδο να αποκτήσει επιτέλους η ομάδα της Α.Ε.Κ. γήπεδο στο ιστορικό της χώρο, εκεί όπου ιδρύθηκε, εκεί όπου μεγάλωσε, εκεί όπου γιγαντώθηκε, προσφέροντας πραγματικά πολύ μεγάλες στιγμές στην πόλη, αλλά και σε όλους τους φιλάθλους της.

Θέλω να πω ότι η Πολιτεία, είναι εδώ για να δώσει λύσεις.

Πιστεύω, ότι τελικά, θα επικρατήσει ησυχία στην πόλη, έτσι ώστε και ο Δήμος, αλλά και οι υπεύθυνοι της ομάδας, να εργαστούν μαζί αρμονικά και για το καλό της ομάδας και για το καλό των κατοίκων και της ανάπτυξης της περιοχής.

Επίσης, θέλω να πιστεύω, ότι θα δοθεί λύση, όσον αφορά τα αθλήματα της ερασιτεχνικής ΑΕΚ. Να βρουν τρόπο να λειτουργήσουν και να μην σταματήσει η δραστηριότητά τους.

Εύχομαι καλή επιτυχία σε όλους. Θα είμαστε κοντά. Η Πολιτεία θα είναι κοντά, για να δίνει λύσεις σε αθλητικά θέματα. Δεν είναι βέβαια εδώ, μόνο για να δίνει τα λεφτά και να κτίζονται τα γήπεδα, αλλά, είναι εδώ, για να δίνει διέξοδο στα δίκαια αιτήματα της αθλητικής κοινότητας.

ΘΕΟΔΩΡΟΣ ΔΡΙΤΣΑΣ (Προεδρεύων της Επιτροπής): Ευχαριστούμε πολύ την κυρία Αυλωνίτου. Ολοκληρώθηκε η διαδικασία των παρεμβάσεων με τις τοποθετήσεις των ομιλητών. Το λόγο έχει ο Αναπληρωτής Υπουργός Περιβάλλοντος και Ενέργειας, κ. Σωκράτης Φάμελλος.

Θα μου επιτρέψετε ένα σχόλιο, κύριε Υπουργέ, πριν πάρετε το λόγο.

Πολλοί συνάδελφοι, για μια ακόμα φορά, έθεσαν θέματα, άσκησαν κριτική και έκαναν προτάσεις, αλλά, δεν είναι εδώ για να ακούσουν τις απαντήσεις.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Ευχαριστώ, κύριε Πρόεδρε. Κύριε Πρόεδρε, αποδεκτό το σχόλιό σας. Σε συνέχεια της τοποθέτησής μου στην πρώτη συνεδρίαση και μετά τη συζήτηση των φορέων και τις παρατηρήσεις των συναδέλφων, θα ήθελα να επανέλθω, στα εισαγωγικά για τους δασικούς χάρτες.

Το συγκεκριμένο νομοσχέδιο, δεν τροποποιεί το θεσμικό πλαίσιο των δασικών χαρτών, ούτε τροποποιεί το θεσμικό πλαίσιο, το οποίο ήδη, έχουμε εισάγει μέσα στο 2016. Και, το θεσμικό πλαίσιο, που εισαγάγαμε εμείς, το 2016, είναι η απαραίτητη βάση, για την υλοποίηση του έργου των δασικών χαρτών. Διότι, τα νομοσχέδια που είχαν ψηφιστεί, από όλες τις κυβερνήσεις, τα προηγούμενα 40 χρόνια, δεν τα εφάρμοσαν. Δεν μπόρεσαν να κάνουν, ούτε ένα βήμα, σαράντα χρόνια επάνω στους δασικούς χάρτες. Και όσοι μιλάνε, για συγκεχυμένο και μη ξεκάθαρο δικό μας νομοσχέδιο, για αδιέξοδο ή για μπλεγμένο νομοσχέδιο, η απάντηση είναι πολύ απλή.

Τόσα νομοσχέδια που πέρασαν οι προηγούμενες πολιτικές διοικήσεις, γιατί δεν μπόρεσαν να τα εφαρμόσουν, αφού ήταν πιο ξεκάθαρα και μας καλούν να γυρίσουμε πίσω, σε κάτι που δεν τόλμησαν και δεν μπόρεσαν να εφαρμόσουν.

Η ζωή το απέδειξε. Δεν μπορέσατε να κάνετε επαρκή νομοσχέδια. Δεν θέλατε να κάνετε καταγραφή των δασικών χαρτών. Και τα δύο ίσχυαν. Ούτε νομοτεχνικά, ούτε πολιτικά ήσασταν επαρκείς, γιατί δεν θέλατε ποτέ, η Ελλάδα να είναι σε τάξη, σε νομιμότητα. Για να υπάρχουν πάντα οι ημέτεροι, οι κολλητοί και να λύνονται τα προβλήματα έξω από τη νομοθεσία. Αυτό είναι. Και τώρα, λύνονται.

Λύνονται προβλήματα. Διότι, οι δασικοί χάρτες δεν είναι το πρόβλημα. Όλα, όσα αποκαλύπτουν, είναι το πρόβλημα. Σήμερα, στην Ολομέλεια, ειπώθηκε κάτι πολύ καλό. «Δεν είναι οι δασικοί χάρτες σε αναντιστοιχία με την πραγματικότητα, αλλά, η πραγματικότητα ήταν σε αναντιστοιχία με την νομιμότητα». Αυτό συνέβαινε. Και με το περιβάλλον και με τις ανάγκες.

Για όλα, όσα έχουμε συζητήσει σήμερα, ξανασυζητήσαμε και χθες. Και, αισθάνθηκα από την Αντιπολίτευση, ότι, σαν να μην διάβασαν ούτε τα πρακτικά. Ούτε τα πρακτικά δεν διαβάζουν, για να ξανατοποθετηθούν σήμερα; Δηλαδή, γράφουν, περίπου μια εβδομάδα πριν, τις ομιλίες τους και τις απαγγείλουν εδώ; Διότι, τίποτα από ότι ειπώθηκε εδώ μέσα, δεν ισχύει. Ούτε για το κόστος, όσον αφορά τις ιδιωτικές εκτάσεις, ούτε για τη σχέση, που έχει αυτός ο νόμος, με τους δασικούς χάρτες.

Το συγκεκριμένο νομοσχέδιο, λύνει άλλα προβλήματα της δασικής πολιτικής, για να υλοποιηθούν οι δασικοί χάρτες. Άκουσα και από πρώην υπουργούς, μια λανθασμένη εικόνα για το θέμα των αντιρρήσεων.

Να επαναλάβουμε. Δεν είναι διά πάσα νόσο, οι αντιρρήσεις. Οι αντιρρήσεις, υποβάλλονται μόνο, εκεί, που υπάρχει διαφορετική άποψη του πολίτη, για την φωτοερμηνεία του δασικού χάρτη. Τα θέματα των αναδασωτέων, τα θέματα των πρόδηλων λαθών, τα θέματα των εκχερσώσεων, τα θέματα των δασωμένων αγρών, δεν έχουν σχέση με τις αντιρρήσεις. Διότι, άκουσα δύο φορές, π.χ. για το θέμα της Ευρυτανίας ότι εκφράζονται αντιρρήσεις. Μα δεν χρειάζεται αντίρρηση, όταν δασώθηκε ο αγρός.

Υπάρχουν προβλέψεις ήδη στο θεσμικό πλαίσιο το τι κάνουμε όταν δασωθεί ένας αγρός. Εμείς πρέπει να διευκολύνουμε αυτές τις ρυθμίσεις. Δεν αλλάζουν οι δασικοί χάρτες τη ρύθμιση για τις εκχερσώσεις. Υπήρχε η ρύθμιση αυτή, απλώς πρέπει να την κάνουμε λειτουργική. Θα πρέπει να το ξεκαθαρίσουμε, ότι όταν κάποιος έχει εκχερσώσει θα κάνει αντίρρηση; Μα γιατί, αφού έχει εκχερσώσει και είναι λάθος να οδηγούμαστε στη διαδικασία των αντιρρήσεων.

Όταν έχει κηρυχθεί μια έκταση αναδασωτέα και μέσα σ' αυτή υπήρχε ένα αγρόκτημα, θα κάνει αντίρρηση; Όχι, πρέπει να γίνει τροποποίηση και άρση αναδάσωσης. Καμία σχέση. Μην οδηγείτε τον κόσμο σε μια διαδρομή αντιρρήσεων, που πιθανόν και διάφοροι να το φορτώνουμε με κοστολόγια νομικών, τίτλων, συμβολαίων, τοπογραφικών γιατί δεν χρειάζονται όλα αυτά στις αντιρρήσεις και στους δασικούς χάρτες. Δεν χρειάζονται και πρέπει να το ξεκαθαρίσουμε.

Να ξεκαθαρίσουμε και κάτι ακόμα. Το Υπουργείο τελικά βιάζεται ή δεν βιάζεται, γιατί έχω ακούσει και τα δύο, ότι από τη μια λέει ότι δεν έχετε δώσει τα απαραίτητα εργαλεία στην κοινωνία για να λύσει τα προβλήματα και από την άλλη πλευρά, λέει γιατί βιάζεστε; Θέλει ή δεν θέλει η κοινωνία τελικά να λύσει τα προβλήματα;

 Επειδή εμείς ξέρουμε ότι τα θέλει, ξέρουμε ότι ο αγροτικός κόσμος ήρθε αυτό το διάστημα και εμείς μιλήσαμε με όλους, ακόμα και σήμερα μάλιστα, σε εκδήλωση με αγρότες έχουμε και στην αρχή της εβδομάδας πάλι εκδήλωση με αγρότες είχαμε, δεν είναι ανάγκη να σας λέω τις περιοχές, αλλά μπορώ να σας τα αποδείξω όλα αυτά, διότι ξέρουμε τι προβλήματα έχει ο αγροτικός κόσμος και θέλει να λυθούν. Και επειδή αναφέρετε, εάν τα συζητάμε ή όχι, εγώ σας πληροφορώ ότι αυτή την εβδομάδα πήγα σε συνέδριο της ΚΕΔΕ για το ζήτημα αυτό, την προηγούμενη σε συνεδρίαση της ΠΕΔ Δυτικής Μακεδονίας.

Το ξέρετε ότι το 95% των προτάσεων όλων αυτών που προτείνουν οι φορείς είναι ήδη μέσα στη δική μας νομοθετική πρόταση; Όμως, θα πρέπει να τοποθετηθείτε στην Ολομέλεια, θα ψηφίσετε ή όχι; Γιατί αυτό είναι το ζητούμενο, θα αποδεχθείτε τελικά ότι βελτιώνουμε εμείς τη νομοθεσία ή δεν θα το αποδεχτείτε; Μπήκαν κάποια ζητήματα, τα οποία θα πρέπει να τα ξεκαθαρίσω εισαγωγικά, πρώτον, γιατί λέει δεν εξαιρέθηκαν από τις δασικές εκτάσεις, τα σχέδια πόλης; Αυτό σημαίνει ότι δεν έχετε διαβάσει το νόμο ούτε του 2016, ο συνάδελφος που το έβαλε, διότι στον νόμο του 2016 λέει ότι εξαιρούνται τα σχέδια πόλης και θα πρέπει οι Δήμοι να τα στείλουν. Το θέμα είναι ότι δεν τα έστειλαν οι Δήμοι, αυτό είναι το πρόβλημα, όχι ότι θα εξαιρέσαμε εμείς.

Δεύτερον, γιατί δεν εξαιρούνται οι οικιστικές πυκνώσεις, αυτές και αν πρέπει να τα στείλουν μόνο οι Δήμοι, γιατί κανείς άλλος πλην του Δημοτικού Συμβουλίου δεν μπορεί να τις προσδιορίσει και τρίτον, άκουσα το εξής απίστευτο, γιατί λέει δεν εξαιρέσαμε το ΟΣΔΕ από τους δασικούς χάρτες, δηλαδή να εξαιρέσουμε το 35% της Ελλάδας, τότε τι θα δείχνει στους δασικούς χάρτες, την κορυφή του Ταΰγετου, η κορυφή του Ολύμπου και η κορυφή της Πίνδου; Είναι δυνατόν; Προφανώς πρέπει να αποτυπώσουμε και τις αγροτικές εκτάσεις, γιατί αν τις εξαιρέσουμε θα έχουνε θέμα όλες οι επιδοτήσεις, γιατί ο ίδιος Βουλευτής, ο οποίος είπε γιατί δεν εξαιρέσαμε το ΟΣΔΕ, μας ερώτησε και πως θα μπορέσουμε να αποφύγουμε τους καταπατητές και τους εκχεσρωτές;

Αν είναι να εξαιρέσουμε το ΟΣΔΕ και όλο όσο είναι το σύστημα επιδοτήσεων, πως κάποιος θα πάει να εντοπίσει, εάν τυχόν υπήρχαν εκχερσώσεις και καταπατήσεις; Δηλαδή και την πίτα ολόκληρη και το σκύλο χορτάτο; Και εάν είσαι Αντιπολίτευση λες κι ό,τι γουστάρεις και δεν σε κρίνει κανένας γιατί δεν διοικείς και δεν έχει την ευθύνη της εφαρμογής. Τώρα όμως. Ας προχωρήσουμε λίγο πιο συγκεκριμένα, νομίζω ότι είναι κατανοητά όλα όσα έχουμε εισάγει, αλλά θα πάμε να λύσουμε και άλλα θέματα. Στο πρώτο άρθρο, πράγματι γίνεται πληρωμή από τον δικαιούχο της δαπάνη αναδάσωσης για εκτάσεις ως 4 στρέμματα, διότι αυτές εκτιμώνται ως εκτάσεις μικρής ρύθμισης και στις εκτάσεις αυτές δεν χρειάζεται να συνταχθεί μελέτη αναδάσωσης.

Άρα, πληρώνεις το αντίτιμο, πηγαίνεις στην Διεύθυνση Δασών, στο Ταμείο Δασών και λύνεται έτσι αυτό το πρόβλημα. Στο δεύτερο άρθρο, επιτρέπουμε για πρώτη φορά τις μικρό-εγκαταστάσεις που εξυπηρετούν γεωργικό χαρακτήρα και τις προσδιορίζουμε αυτές για να μην υπάρχει ασάφεια, δεν εισάγουμε πράγματι παράθυρα, για να γίνουν μικρά σπίτια στο λιβάδι ή στο δάσος όπως πολύ καλά εύστοχα κάποιος ρώτησε και προσδιορίσαμε μόνο για παράδειγμα το υπόστεγο, τη γεώτρηση, το στυλό για τη Δ.Ε.Η., διότι αυτά δεν επιτρεπόταν. Δηλαδή, μέχρι τώρα, το θεσμικό πλαίσιο ήταν αδιέξοδο, ήταν φτιαγμένο από τις προηγούμενες κυβερνήσεις, δεν μπόρεσε κανείς να το αξιοποιήσει γιατί δεν επιτρεπόταν να πάει κάποιος νερό στο χωράφι αυτό, άρα, τι να το κάνει για γεωργική καλλιέργεια;

Δεν μπορούσε να αφήσει κάπου ένα φτυάρι, να σας το πω έτσι, αυτά πρέπει να επιτρέπονται. Ταυτόχρονα εισάγουμε τις ένορκες βεβαιώσεις σε συνδυασμό με τα υπόλοιπα στοιχεία της ΔΟΥ ή του ΕΛΓΑ που υπήρχαν, για ποιο λόγο; Για να μπορέσει να επιβεβαιωθεί η αίτηση που θα κάνει κάποιος, για ήδη εκχερσωμένο προ το 1975, δηλαδή, εδώ και σαράντα και χρόνια, που το καλλιεργεί, το έχει στο ΟΣΔΕ, το έχει στο Ε9, πληρώνει ΕΝΦΙΑ, να μπορέσει έτσι να το παραλάβει προς χρήση νόμιμα και να μη χάσει και τις επιδοτήσεις. Αυτό είναι και άρα πρέπει να τα έχει, για τα πόσα θα μιλήσω παρακάτω. Μειώνεται το τίμημα εξαγοράς για αυτά που είναι δημόσια έκταση, επαναλαμβάνω, μόνο και στο ένα τέταρτο της αντικειμενικής, ενώ ήταν στο ένα τρίτο και από εκεί που ήταν 4 εξαμηνιαίες δόσεις, το κάνουμε τώρα 100 δόσεις.

Το τίμημα το κατεβάσαμε στο μήνα στα 30 ευρώ και αυτή είναι η απόλυτη διευκόλυνση του αγροτικού χώρου, αυτό συζητάει το συγκεκριμένο νομοσχέδιο και αν είναι στο ΟΣΔΕ, στο σύστημα επιδοτήσεων, δεν απαιτείται γεωργική μελέτη και οπότε άλλο κόστος, δηλαδή, να φορτωθεί ο αγρότης. Με την βεβαίωση ότι είναι στο ΟΣΔΕ ό,τι είναι σε επιδοτήσεις, προφανώς επιβεβαιώνετε η αγροτική καλλιέργεια τα τελευταία χρόνια και έτσι απελευθερώνεται το σύστημα αυτό.

Στο τρίτο άρθρο, θα αναφερθώ ξανά στο θέμα που ρωτήσατε, γιατί είναι ενδιαφέρον και θέλω να κλείσω με αυτό και να μείνει καταγεγραμμένο ξεκάθαρα. Να περιγράψω λίγο το σύνολο των άρθρων και μετά.

Στο τρίτο άρθρο, λοιπόν, επιτρέπονται οι υδατοκαλλιέργειες προφανώς με επεξεργασία αποβλήτων και με νόμιμη άδεια, αλλά λέμε ότι μόνο ως χρήση μπορούν να μπουν αυτό είναι το μόνο ζήτημα, χωροθετούνται τα Αστεροσκοπεία, και εδώ θα σας πω πως ξεκαθαρίζεται και γιατί. Υπήρχε μια πρόβλεψη για εκπαιδευτικές εγκαταστάσεις, όμως, πολλές φορές παρότι ήταν υπηρεσιακών ιδρυμάτων υπήρχαν θέματα ασάφειας και δεν νομιμοποιούνταν η χρήση. Τώρα, λοιπόν, και όσα είναι να εγκατασταθούν, αλλά και τα υφιστάμενα επιτρέπεται να πάνε σε μια τέτοια έκταση και τους δίνουμε τρία χρόνια για να κάνουν τη διαδικασία αδειοδότησης. Άρα, επειδή έγινε ερώτημα για κάποιο συγκεκριμένο που θα γίνει, μιλάμε για όλα. Και αυτά που θα γίνουν και αυτά που είναι εγκατεστημένα και δεν μπορούσαν ως εκπαιδευτικοί δραστηριότητα να πάρουν την αδειοδότηση.

Όσον αφορά τώρα στην περίοδο 1975-2007 ερχόμαστε πάλι σε συνέχεια νόμου που υφίσταται να του δώσουμε τις ίδιες βελτιώσεις για να μπορέσει να το παραλάβει ο αγρότης. Υπάρχουν πολλές επιδοτήσεις που προέρχονται από περιοχές που εκχερσώθηκαν την περίοδο 1975-2007. Και αυτές διασφαλίζουμε, δίνοντάς τους τα απαραίτητα εργαλεία που μόνο στην περίπτωση αυτή δεν προβλέπεται να έχουν τη δυνατότητα κυριότητας, αλλά πρέπει να έχουν οπωσδήποτε στο ΟΣΔΕ. Να έχουν τη δήλωση του ΟΣΔΕ και να μπορέσει να επιλυθεί. Θα είναι διαφορετικό το οικονομικό αντίτιμο, οφείλουμε να το πούμε αυτό, γιατί στην περίπτωση αυτή ο νομοθέτης προέβλεπε και το κόστος αναδάσωσης για την περίοδο 1975-2007. Εμείς θα πρέπει να πάμε με ένα ισοδύναμο περιβαλλοντικό τέλος, ας το πούμε έτσι,

Συνεχίζω, λοιπόν, ότι με τον νόμο αυτό επιτρέπεται και η στελέχωση περαιτέρω με συμβασιούχους δασικούς υπαλλήλους στην περίπτωση των δασαρχείων και των επιτροπών αντιρρήσεων και των επιτροπών των σημείων στήριξης των πολιτών για να μπορέσει να στηριχθεί μέχρι τέλος του χρόνου αυτή η πολύ μεγάλη παρέμβαση και βέβαια αυτό που προβλέπει είναι ότι όταν αιτηθεί ο αγρότης την άδεια χρήσης ή την άδεια παραχώρησης, αν είναι προ του 1975, τότε το συγκεκριμένο αγροτεμάχιο δεν αναρτάται στον κυρωμένο δασικό χάρτη, αλλά μετά την ολοκλήρωση της παραχώρησης χρήσης, αναρτάται με την αδειοδοτημένη πλέον καινούργια δραστηριότητα που είναι η γεωργική.

Άρα, δεν χρειάζεται να υποβάλλει αντίρρηση, διότι η αίτηση αυτή τον παραπέμπει σε ένα δρομολόγιο δομημένο ,που προέβλεπε η νομοθεσία και έτσι δίνεται δύο μήνες παράταση για την υλοποίηση αυτής της διάταξης και αν κάποιες περιοχές λήξουν ή λήγουν οι αναρτήσεις νωρίτερα, πχ. Μεσσηνία, Ηλία, δεν ξέρω εάν είναι τα Δωδεκάνησα ή η Πάτμος, που ρώτησε ο κ. Καματερός, αλλά μπορούμε να το δούμε αυτό. Παρατείνεται και αυτό το χρονοδιάγραμμα που λήγει 8 Μαϊου μέχρι δύο μήνες από τη δημοσίευση του ΦΕΚ του παρόντος, ήτοι σημαίνει 20 Απριλίου, εάν βγει το ΦΕΚ μας, 20 Ιουνίου θα λήξουν όλα αυτά. Άρα, από την έναρξη μέχρι τη λήξη θα είναι πέντε μήνες. Θα έχουμε χρόνο να λύσουμε όλα αυτά τα προβλήματα και έτσι ικανοποιείται και το αίτημα της παράτασης για να μπορέσουν να λυθούν όλα αυτά τα θέματα.

Όσον αφορά στις πεδινές χορτολιβαδικές να το ξεκαθαρίσω γιατί έγινε μια συζήτηση, εδώ και δύο χρόνια, οι πεδινές χορτολιβαδικές εξαιρούνται των προστατευτικών διατάξεων της δασικής νομοθεσίας. Όμως, όσοι είχαν πάρει πράξεις χαρακτηρισμού προ αυτής της ρύθμισης υπήρχε ένα καθεστώς ανισοτιμίας. Δηλαδή, κάποιοι πήραν πράξη χαρακτηρισμού, άρα είχαν περιορισμούς προοδευτικής διάταξης και εκ των υστέρων η πολιτεία αποφάσισε ότι οριζόντια κάτω από ένα υψόμετρο, δεν εξετάζω πεδινές χορτολιβαδικές, τις εξαιρώ, αλλιώς, τους δίνω τη δυνατότητα αυτοί που είχαν πράξη να αιτηθούν την επανεξέτασή τους με το νέο θεσμικό πλαίσιο.

Ναι επιλέγουμε πολιτικά να μην λυθεί το θέμα δικαστικά, εφόσον ήταν διαχρονικά επιβεβαιωμένο ότι ανήκε στο δήμο, αλλά δεν το δήλωσε ως όφειλε στο κτηματολόγιο. Ωραία, λάθος επιλογή του δήμου, αλλά δεν θα στερήσουμε από την τοπική κοινωνία το δημοτικό δάσος που είναι παραμένει μέσα στην προστασία της δασικής νομοθεσίας. Δεν μπορεί να γίνει αλλαγή χρήσης και εάν χρειαστεί και νομοτεχνικά να το ξαναδώ στην Ολομέλεια, αλλά αποδίδεται ως δημοτικό δάσος, δεν αποδίδεται ως προς άλλη χρήση ή προς άλλη δραστηριότητα και για τις μελλοντικές λειτουργίες ας το εξασφαλίσουμε.

Όσον αφορά τα τέσσερα στρέμματα που μπαίνουν ως όριο, διότι έτσι εκτιμούμε ότι είναι οι μικρές εκτάσεις που δεν χρειάζονται μελέτη αναδάσωσης. Μας ρώτησε ο κ. Αμυράς, αν κάποιος δεν εκτελέσει την εργασία της αναδάσωσης, τι προβλέπεται; Καταβάλλει το τριπλάσιο του κόστους της αναδάσωσης και αυτό βεβαιώνεται εις βάρος του, αν τυχόν δεν προχωρήσει στην υποχρέωσή του. Το αντίτιμο χρησιμοποιείται μόνο για κοινωφελείς δραστηριότητες, που είναι οι δασικές, οι δασοτεχνικές και οι αναδασωτέες εργασίες που κάνει η Διεύθυνση Δασών.

Επίσης, εξασφαλίζουμε ότι δεν θα γίνει κάτι διαφορετικό, διότι στον δικό μας νόμο προβλέπεται τώρα, ότι «αν δεν είναι μόνο γεωργική, αγροτική χρήση του παραχωρημένου πρώην δασοτεμαχίου, νυν αγροτεμαχίου, επιστρέφει στο δημόσιο και στην προηγούμενη χρήση του. Άρα, δεν μπορεί να γίνει ούτε βίλα, ούτε κάποια άλλη εγκατάσταση.

Οι τιμές εξασφαλίζουν, ότι μπορούν οι αγρότες να τα πληρώσουν και γι' αυτό τα 100 ευρώ, τα κατεβάσαμε στα 30 ευρώ και τις τέσσερις εξαμηνιαίες δόσεις, τις κάναμε 100 δόσεις, γιατί ένας αγρότης ίσως δεν μπορεί να πληρώνει παραπάνω ανά μήνα. Ταυτόχρονα, δεν ανοίγει παράθυρο σε καταπατητές, διότι η συγκεκριμένη ρύθμιση στην οποία αναφερόμαστε που καταργεί τις τέσσερις εξαμηνιαίες δόσεις, είναι προ του 1975, δηλαδή, κατά κάποιο τρόπο, πρέπει να είναι ήδη 40 χρόνια σε καλλιέργεια. Άρα, δεν υπάρχει θέμα να ανοίξουμε την όρεξη σε κάποιον.

Να ολοκληρώσω στην ερώτηση του κ. Αμυρά, ότι δεν υπάρχει ζήτημα να χρειαστούν και περισσότερες από 45 ημέρες.

Όσον αφορά την Ν.Δ., πρέπει να το ξεκαθαρίσω.

Κύριοι συνάδελφοι, έχω την αίσθηση ότι εξακολουθείτε να μην διαβάζετε. Δεν προλαβαίνατε να διαβάσετε, όταν ήσασταν στην κυβέρνηση και έγραφαν άλλοι τα νομοσχέδια, τώρα που είστε στην Αντιπολίτευση, πίστευα ότι θα είχατε λίγο περισσότερο χρόνο.

Υπάρχει νόμος προ του 1975, ο οποίος είχε διατυπωθεί και τον είχατε εσείς, που έλεγε ότι «αν είναι δημόσιο υποχρεούται ο κάτοχος ως καλλιεργητής, να υποβάλει αίτηση για κυριότητά και χρήση ταυτόχρονα και να πληρώσει το 1/3 της αντικειμενικής για την κυριότητα και 50% για την αλλαγή της χρήσης, ενώ, αν είναι ιδιωτικό για προ του 1975, έχει υποχρέωση υποβολής αιτήματος αλλαγής χρήσης για το 30% του κόστους του δάσους».

Τώρα με το συγκεκριμένο, αν είναι δημόσια η έκταση και μόνο και αιτείται την κυριότητα, μπορεί να πληρώσει το 1/4 της αξίας του δάσους. Θα εισηγηθούμε και θα υπογραφτεί Υπουργική Απόφαση για να κατεβεί στο 50% η αξία του δάσους, ενώ, αν είναι ιδιωτικό που πρέπει να πληρώσει το 30% της χρήσης του δάσους, θα αιτηθούμε και πάλι να κατέβει στο 50%. Αυτό τι σημαίνει;

Ότι με την Υπουργική Απόφαση που υπέγραψε ο κ. Ταγαράς και με τους νόμους 4280/2014 και 4315/2014 του κ. Σκρέκα, που υποχρεούμαι να ξανά καταθέσω, γιατί έχει τις υπογραφές τους, προέβλεπε ότι θα πρέπει να δώσει κάποιος σε περίπτωση αξίας, για παράδειγμα 600 ευρώ, γιατί τόσο ήταν περίπου η αντικειμενική και η αξία του δάσους, 180 ευρώ εφάπαξ το στρέμμα για την ιδιωτική περιοχή, όπου γινόταν τροποποίηση και είχε γίνει εκχέρσωση και με τη δική μας πρόταση, θα έχει σε 100 δόσεις 75 ευρώ το στρέμμα.

Επειδή μερικές φορές λέμε πράγματα για να τα λέμε, εγώ καταθέτω νόμους του 2014 με υπουργικές αποφάσεις και με υπογραφή του κ. Σκρέκα, που προηγουμένως ρωτούσε, γιατί εμείς δεν τα κάνουμε όλα τζάμπα; Λέμε, λοιπόν, ότι εμείς κατεβαίνουμε σε λιγότερο από το 50%.

Εμείς υποχρεούμαστε να τα καταθέσουμε, γιατί οι νόμοι που κατέθεσα ήταν των δασικών χαρτών που είχαν την ίδια αναγκαστικότητα, όπως και σήμερα.

Σε αυτούς, λοιπόν, τους νόμους, που είχαν το ίδιο αναγκαστικό πλαίσιο που όλοι πρέπει να ακολουθήσουμε και που συμφωνείτε και τώρα λέτε, ότι δεν πρέπει να είναι αναγκαστικό; Να πάρετε θέση, αν οι δασικοί χάρτες να είναι ή να μην είναι υποχρεωτικοί;

Με κόστος που εσείς είχατε επιβάλει στους αγρότες στο 30% της δασικής έκτασης, ερχόμαστε και το βιώνουμε περαιτέρω και το κάνουμε δόσεις, όταν το είχατε εφάπαξ και έρχεστε τώρα και παίζετε ένα ψεύτικο θέατρο, με υποκριτικά κροκοδείλια δάκρυα και ότι πολύ απλά αισθάνεστε, ότι χάνεται τη γη κάτω από τα πόδια σας.

Επειδή πνίγεστε και επειδή τώρα λύνονται τα προβλήματα που δεν μπορούσατε να τα λύσετε, διότι εσείς και ψηφίσατε το νόμο για τους δασικούς χάρτες που δεν είχατε την τόλμη να τον εφαρμόσετε, είχατε επιβάλει κόστους τότε για να πάρουν την τροποποίηση εκχέρσωσης οι αγρότες εκχέρσωσαν προ του 1975.

Τώρα λύνονται και τώρα, οι αγρότες θα περιμένουν σε όλη την Ελλάδα. Σας στενοχωρεί που το λύνουμε εμείς και αυτό είναι το πόσο φθονείτε το ότι η Ελλάδα μπορεί να προχωρήσει και δημιουργείτε ένα ψεύτικο θέατρο μέσα εδώ. Όμως, ξέρετε γιατί είμαστε χαρούμενοι; Γιατί, σας έχουμε κάνει να διαβάζετε τις τοποθετήσεις των Βουλευτών της Αριστεράς στις Επιτροπές του 2012. Γι' αυτό είμαστε χαρούμενοι, γιατί επιτέλους, διαβάζετε αυτά που έλεγε η Αριστερά τόσα χρόνια και τώρα, ερχόμαστε λιγάκι στην πραγματικότητα, να φτιάξουμε επιτέλους την πατρίδα μας, να δουλέψει επιτέλους η ύπαιθρος, να υπάρχουν επιδοτήσεις που δεν είναι σε κρυφά χωράφια και σε κρυφές ιδιοκτησίες.

Αυτό επιτέλους θα λυθεί και μην επιμένετε, γιατί, έχουμε και νούμερα που θα βγουν στους αγρότες για το πως κάποιος που έπρεπε να πληρώσει για μετά το 1975, 900 ευρώ για να πάρει την έκταση, τώρα, θα πληρώνει 180 ευρώ και θα είναι και σε 100 δόσεις και θα τακτοποιηθεί αυτό το σύστημα. Αυτά τα νούμερα θα βγουν και επειδή θα βγουν τώρα πια στους αγρότες, το Πάσχα αυτή η συζήτηση θα γίνεται στην ύπαιθρο της χώρας μας, να δούμε ποιος επιτέλους λύνει και ποιος τακτοποιεί προβλήματα.

Θέλω να ξεκαθαρίσω ότι καταλαβαίνω την τοποθέτηση του Κομμουνιστικού Κόμματος Ελλάδος για την περίπτωση των εκχερσώσεων μετά το 1975 και θέλω να τη συζητήσουμε. Πράγματι, υπήρχε και σε μας μια συζήτηση σχετικά με τις περιοχές που μετά το 1975 έχουν εκχερσωθεί και έχουν μπει σε αυτή τη διαδικασία που λόγω του εκμηχανισμού τα τελευταία σαράντα χρόνια. Υπάρχουν επιδοτήσεις και αγροτιά που ζει από αυτές και όχι, μικρή και όχι, μεγάλη, συνολικά το λέω για μια συγκεκριμένη τάξη της χώρας μας. Δηλαδή, θα πρότεινε το Κ.Κ.Ε. να μη βρούμε ρυθμίσεις για το χώρο αυτόν; Να μην αποκατασταθεί επιτέλους η νομιμότητα και η τάξη στον χώρο αυτό και να αμφισβητηθούν οι επιδοτήσεις ή να μη γίνουν οι χάρτες;

Διότι, ως κεντρικό ζήτημα έχουμε να γίνουν οι χάρτες και να υπάρχει αγροτικό εισόδημα και αγροτική καλλιέργεια στη χώρα μας. Για να γίνουν αυτά πρέπει να μπει επιτέλους μια τάξη και επειδή είναι διαπιστωμένο το πρόβλημα και έχουν έρθει και οι συνεταιρισμοί και οι σύλλογοι οι κομματικοί χώροι των συνεταιρισμών και των αγροτικών συλλόγων για να λύσουμε το πρόβλημα. Εμείς, δεν έχουμε σκεφτεί κάτι διαφορετικό. Εάν εσείς, δεν θέλετε να απειληθεί η αγροτική καλλιέργεια, αν δεν θέλετε να απειληθεί ο πρωτογενής τομέας στη χώρα, να καταθέσετε μια άλλη πρόταση, η οποία, να περιλαμβάνει λύσεις. Διότι, το να κρυβόμαστε πίσω από το δάχτυλό μας, να κάνουμε εύκολη κριτική και να μην προτείνουμε καμία λύση, δεν είναι προοδευτική και αριστερή πολιτική για εμένα, είναι πάλι μια στείρα αντιπολίτευση.

Εμείς, λέμε ότι όσοι αγρότες έχουν στο σύστημα επιδοτήσεων και με βάση τους νόμους που υπάρχουν τώρα, το επιλύουμε και το τακτοποιούμε και δίνουμε εύκολη πρόσβαση στον αγρότη χωρίς να έχει ενδιάμεσο κανέναν πολιτικό μεσάζοντα, αναρωτιόμαστε αν εσείς προτείνετε να μη λύσουμε το πρόβλημα στον αγροτικό χώρο και θέλουμε να μας το πείτε. Διότι, εμείς, αυτό επεξεργαζόμαστε και αυτό κάνουμε.

Η συγκεκριμένη ρύθμιση είναι μόνο για αγρότες που είναι στο σύστημα επιδοτήσεων, που ήδη καλλιεργούν και μόνο για γεωργική χρήση μπορεί να γίνει και αλλιώς, αναιρείται η παραχώρηση και η αλλαγή χρήσης και πρέπει να επιστρέψει στην πρότερη δασική κατάσταση που βρισκόταν και αυτό είναι ρητό και μπορούμε να το κάνουμε. Δεν το δίνουμε σε καμία τουριστική εγκατάσταση, σε καμία βίλα, σε καμία πισίνα, σε κανένα προύχοντα, σε κανένα ημέτερο. Είναι ξεκάθαρο, αφορά μόνο γεωργική χρήση με τις ρυθμίσεις που υπήρχαν και σε συνδυασμό με αποδεδειγμένη καλλιέργεια και επιδότηση αυτής. Δεν υπάρχει άλλος τρόπος, μόνο έτσι μπορεί να λυθεί το πρόβλημα στη χώρα μας και αυτό πηγαίνουμε σε όλες τις επαρχίες της χώρας μας και το λέμε απευθείας στους αγρότες.

Πράγματι, ενώ υπάρχει αναστάτωση από φημολογίες που μπορεί να ταΐζει και το πολιτικό σύστημα, διότι, μου έχει κάνει εντύπωση που πρώην Πρωθυπουργός μας έκανε ερώτημα για έναν νόμο που δεν μπόρεσε ο ίδιος να υλοποιήσει και τον υλοποιούμε τώρα. Η περιοχή αυτή, λοιπόν, στην οποία, κάναμε εκδήλωση την προηγούμενη Δευτέρα, έφυγε από την εκδήλωση αυτή θεωρώντας ότι έτσι λύνουμε όλα τα προβλήματα του αγροτικού κόσμου. Αυτό πρέπει να τολμήσετε να πείτε, ότι τελικά κάποιοι άλλοι έχουν τα κότσια και την ικανότητα να λύσουν τα προβλήματα.

Δεν υπάρχει λοιπόν ανάγκη να πληρώσει κάνεις κάτι για να πάρει την κυριότητα για δική του έκταση, το ξεκαθαρίζουμε. Αντιθέτως, θα πληρώσουν οι αγρότες πολύ λιγότερα και με 100 δόσεις για εκχερσωμένες εκτάσεις που δεν είχαν μέχρι τώρα δηλώσει, για να είναι εντάξει στο σύστημα επιδοτήσεων. Δεν θα υπάρχει καμία ασάφεια και να ξεκαθαρίσω ότι για αυτά που είπε η κυρία Μπακογιάννη, ότι δασωθείσες εκτάσεις και αγροί δεν περιλαμβάνονται στο συγκεκριμένο νομοσχέδιο σε σύγκριση με τους δασικούς χάρτες και τις δασικές επιδοτήσεις. Δεν απαιτείται τίτλος για την αντίρρηση, γιατί, είπε ότι απαιτούνται τίτλοι για την αντίρρηση, δεν ζητούνται χαρτιά και υπάρχει διαδικασία ήδη νομοθετημένη για τις χρήσεις σε δασωμένους αγρούς από τις δικές σας κυβερνήσεις πιθανότατα.

Το συγκεκριμένο άρθρο 6, στο οποίο εμείς βάζουμε απλώς το «ανεξαρτήτως της μορφής της σημερινής που απέκτησαν» είναι ακριβώς το ίδιο με νόμο των δικών σας Κυβερνήσεων. Δεν ασχολούμαστε με τις διαδικασίες του πλαισίου κτηνοτροφίας, γιατί αναφέρθηκε και αυτό για την κτηνοτροφία στην Ευρυτανία, δεν προβλέπεται και δεν υπάρχει τέτοιο θέμα στο σημερινό νομοσχέδιο.

Επαναλαμβάνω από αυτά που άκουσα σχετικά με το αν θα υποβληθούν αντιρρήσεις για την περιοχή της Ευρυτανίας, όπου υπάρχει δάσωση αγρών, θεωρώ ότι είναι λανθασμένη η γνώση του νομοσχεδίου, που συνδέει τις αντιρρήσεις με τους δασωμένους αγρούς. Υπάρχει άλλο θεσμικό πλαίσιο διαφορετικό, το οποίο πρέπει να λυθεί.

Αυτό, όμως, που είναι σημαντικό είναι αυτό που είπε ο κ. Καματερός για τις Ζ.Ο.Ε. και την Πάτμο, όπου εκεί υπάρχει θέμα, υπάρχει ζήτημα, διότι από το Δήμο της Πάτμου δεν είχαμε λάβει τα σχέδια, τις οικιστικές πυκνώσεις και τα όρια των οικισμών, τα οποία τώρα δίνουμε παράταση για να τα στείλουν οι Δήμοι για να υπάρχει η οριοθέτηση των περιοχών κατοικίας και να εξαιρεθούν από την ανάρτηση των δασικών χαρτών.

Πρέπει να σας, ότι οι Ζ.Ο.Ε. ως Ζώνες Οικιστικού Ελέγχου είναι ένα πλαίσιο σχεδιασμού, δεν είναι όμως πράξη χαρακτηρισμού, δηλαδή, δεν είναι όρια οικισμού, που υπάρχει πράξη εφαρμογής. Είναι το πλαίσιο, η κατεύθυνση των χρήσεων.

Στις χρήσεις, οι οποίες χωροθετούνται ενώ υπάρχει Ζ.Ο.Ε. εξετάζουμε τη συμβατότητα με τη χρήση, αλλά απαιτείται και πράξη χαρακτηρισμού όσον αναφορά στην υφιστάμενη κατάσταση της έκτασης, γι' αυτό και εμείς όσο είναι σε διαδικασία η ανάρτηση δασικών χαρτών, δεν διακόπτουμε τη χωροθέτηση χρήσεων, γιατί είναι σημαντική μια οικονομική δραστηριότητα και η δραστηριότητα της εργασίας και στα νησιά και παντού, αλλά συστήνεται η Επιτροπή Δασολογίου, που χρησιμοποιεί ως πληροφορία τον αναρτημένο δασικό χάρτη και χαρακτηρίζει τη χρήση.

Από κει και πέρα, όμως, κανείς δεν είπε, ότι δεν πρέπει να λύσουμε και άλλα προβλήματα, που πιθανόν να υπάρχουν σε κάποιες περιοχές της χώρας. Με αυτά, όμως, που έχουμε μέχρι στιγμής και το συγκεκριμένο νομοσχέδιο μπορεί να λύσει το σύνολο των προβλημάτων που συνδέονται με επιδοτήσεις, με γεωργική εκμετάλλευση και με εξυπηρέτηση της υπαίθρου, όπως ακριβώς είναι η πλειοψηφία των περιοχών στις οποίες έχουν αναρτηθεί.

Εμείς θα συμμετέχουμε και στο Διοικητικό Συμβούλιο της ΚΕΔΕ την επόμενη Τρίτη, αρκεί το Προεδρείο να μας δώσει τη δυνατότητα λόγω του χρόνου, διότι δεν γνωρίζω πότε θα γίνει η δεύτερη Ολομέλεια για το σημερινό νομοσχέδιο.

Προφανώς ακούμε αρκετά που κατατέθηκαν και από τους φορείς σήμερα και από τους Βουλευτές για να διασφαλισθεί έτι περαιτέρω η ολοκληρωμένη μορφή του νομοσχεδίου και θα το κάνουμε. Αναφέρθηκα σε κάποια, ήδη στην ομιλία μου, αλλά μην κάνουμε συνδικαλισμό εκεί που δεν υπάρχει θέμα, γιατί ζηλεύουμε που κάποιος άλλος λύνει τα προβλήματα και μην δημιουργούμε μια ψευδή αντίθεση ενώ δεν έχουμε πρόταση, αλλά μας ενδιαφέρει η αγροτική τάξη, εκεί που, δυστυχώς, τα ανάγουμε όλα στον καπιταλισμό και στο σοσιαλισμό.

Πρέπει να λύσουμε και κάποια προβλήματα σήμερα και σαφέστατα να κάνουμε όλο και πιο κοινωνικά δίκαιο το πολιτικό και το κοινωνικό μας σύστημα.

ΘΟΔΩΡΗΣ ΔΡΙΤΣΑΣ (Προεδρεύων της Επιτροπής): Οφείλω να αποσαφηνίσω, ότι το Προεδρείο είναι ανεκτικό σε αυτές τις περιπτώσεις και πιστεύω, ότι καλό είναι να εξαντλεί ο Υπουργός όλα τα ερωτήματα που τέθηκαν στη συζήτηση στην Επιτροπή, ώστε η νομοθετική λειτουργία στην Ολομέλεια για όλα τα Κόμματα να είναι ωριμότερη.

Κυρίες και κύριοι συνάδελφοι, ολοκληρώθηκε η συζήτηση επί του νομοσχεδίου του Υπουργείου Περιβάλλοντος και Ενέργειας « Τροποποιήσεις διατάξεων της δασικής νομοθεσίας και άλλες διατάξεις» και προχωράμε στην ψηφοφορία επί των άρθρων και της Υπουργικής Τροπολογίας.

Όπως προκύπτει από τις τοποθετήσεις των Εισηγητών και των Ειδικών Αγορητών τα άρθρα 1 και 7, όπως τροποποιήθηκαν από τον Αναπληρωτή Υπουργό Περιβάλλοντος και Ενέργειας γίνονται δεκτά κατά πλειοψηφία.

Τα άρθρα 2-6 και 8-10 γίνονται δεκτά ως έχουν, κατά πλειοψηφία.

Επίσης, γίνεται δεκτή κατά πλειοψηφία η με γενικό και ειδικό αριθμό 1005/121 τροπολογία του Υπουργείου Δικαιοσύνης, Διαφάνειας και Ανθρωπίνων Δικαιωμάτων. Τέλος, γίνεται δεκτό κατά πλειοψηφία το ακροτελεύτιο άρθρο.

Συνεπώς, το σχέδιο νόμου του Υπουργείου Περιβάλλοντος και Ενέργειας «Τροποποιήσεις διατάξεων της δασικής νομοθεσίας και άλλες διατάξεις» γίνεται δεκτό επί της αρχής, επί των άρθρων και στο σύνολο του, κατά πλειοψηφία. Το λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Θα ήθελα να διευκρινίσω, εάν ο κ. Υπουργός θα φέρει άλλες τροπολογίες.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Θα το διευκρινίσω αυτό. Εκ μέρους της Κυβέρνησης αυτό που έχουμε πει και στη Διάσκεψη των Προέδρων είναι ότι υπάρχουν τρεις Υπουργικές Τροπολογίες, οι οποίες έχουν, ήδη, κατατεθεί.

Η μία παρουσιάστηκε από τον κ. Παπαγγελόπουλο και οι άλλες δύο θα παρουσιαστούν στην Ολομέλεια, εκ των οποίων η μία αφορά το Υπουργείο Οικονομικών και το ύψος των αθλητικών εγκαταστάσεων.

Από τη πλευρά της Κυβέρνησης δεν υπάρχει πρόταση για άλλη τροπολογία, κάτι το οποίο έχουμε πει στη Διάσκεψη των Προέδρων και μπορώ να το αναφέρω και εδώ.

ΘΟΔΩΡΗΣ ΔΡΙΤΣΑΣ (Προεδρεύων της Επιτροπής): Με αυτές τις διευκρινίσεις και με δεδομένο, ότι σήμερα ψηφίστηκε μόνο η μία τροπολογία, οι άλλες θα συζητηθούν στην Ολομέλεια, κυρίες και κύριοι συνάδελφοι, λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ.: Αραχωβίτης Σταύρος, Γκαρά Αναστασία, Δρίτσας Θεόδωρος, Ιγγλέζη Κατερίνα, Καματερός Ηλίας, Θελερίτη Μαρία, Ουρσουζίδης Γιώργος, Ριζούλης Ανδρέας, Σηφάκης Γιάννης, Σπαρτινός Κώστας, Συρμαλένιος Νίκος, Μπακογιάννη Θεοδώρα (Ντόρα), Μπουκώρος Χρήστος, Στύλιος Γεώργιος, Κατσώτης Χρήστος, Μανωλάκου Διαμάντω και Θεοχάρης Θεοχάρης (Χάρης).

Τέλος και περί ώρα 15.00΄ λύθηκε η συνεδρίαση.

**O ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ**

 **ΘΟΔΩΡΗΣ ΔΡΙΤΣΑΣ**